PROJEKTS

**ENERĢĒTIKAS ATTĪSTĪBAS PAMATNOSTĀDNES**

**2014.–2020.gadam**

(Informatīvā daļa)

Ekonomikas ministrija

Rīga, 2014

**SATURS**

[Ievads 7](#_Toc401644306)

[1. Enerģētikas politikas mērķi 8](#_Toc401644307)

[1.1. ES enerģētikas politikas mērķi 8](#_Toc401644308)

[1.2. ES klimata un enerģētikas politikas satvars laika posmam no 2020. – 2030.gadam 8](#_Toc401644309)

[1.3. Eiropas Enerģētikas savienība 10](#_Toc401644310)

[1.4. Latvijas enerģētikas politikas mērķi 10](#_Toc401644311)

[1.5. Sasniedzamie kvantitatīvie rādītāji 11](#_Toc401644312)

[2. Enerģētikas politikas pamatprincipi 14](#_Toc401644313)

[3. Enerģētikas sektora vispārējs raksturojums un attīstības tendences 15](#_Toc401644314)

[3.1. Primārie energoresursi 16](#_Toc401644315)

[3.2. Iekšējā enerģijas tirgus izveide 21](#_Toc401644316)

[Elektroenerģijas tirgus 22](#_Toc401644317)

[Dabasgāzes tirgus 30](#_Toc401644318)

[3.3. Enerģijas infrastruktūra 35](#_Toc401644319)

[Elektroenerģijas infrastruktūra 36](#_Toc401644320)

[Dabasgāzes infrastruktūra 40](#_Toc401644321)

[3.4. Siltumapgāde 46](#_Toc401644322)

[3.5. Atjaunojamie energoresursi 49](#_Toc401644323)

[3.6. Energoefektivitāte 56](#_Toc401644324)

[3.7. Krīzes situācijas pārvaldība 63](#_Toc401644325)

[3.8. Inovatīvi risinājumi enerģētikas nozarē 66](#_Toc401644326)

[4. SVID analīze 67](#_Toc401644327)

[4.1. Elektroenerģija 67](#_Toc401644328)

[4.2. Dabasgāze 70](#_Toc401644329)

[4.3. Siltumapgāde 71](#_Toc401644330)

[4.4. Energoefektivitāte 72](#_Toc401644331)

[4.5. Būtiskākās risināmās problēmas 74](#_Toc401644332)

[5. Turpmākās rīcības plānojums 76](#_Toc401644333)

[6. Politikas un darbības rezultāti 88](#_Toc401644334)

[7. Politikas ietekme uz valsts un pašvaldību budžetiem 90](#_Toc401644335)

[8. Pārskatu sniegšanas un novērtēšanas kārtība 90](#_Toc401644336)

[9. Spēku zaudējušie politikas plānošanas dokumenti 90](#_Toc401644337)

Pielikumi:

1. [Esošās situācijas raksturojums](#_Toc393305803)
2. Latvijas dalība starptautiskajās enerģētikas organizācijās un platformās
3. Atbrīvojumu piemērošana lieliem elektroenerģijas lietotājiem ES un Latvijā
4. Sasaiste ar citiem plānošanas dokumentiem
5. Eiropas Savienības atbalsts enerģētikas jomā

Izmantoto saīsinājumu saraksts

|  |  |
| --- | --- |
| ACER  AER  AER –E  AER-H  AER-T | [Eiropas](http://www.delfi.lv/temas/eiropa-0) regulatoru sadarbības aģentūra  atjaunojamie energoresursi  no atjaunojamiem energoresursiem iegūta elektroenerģija  no atjaunojamiem energoresursiem iegūta enerģija apkurei un dzesēšanai  atjaunojamie energoresursi (biodegvielas) transportā |
| AES  BEMIP  BRELL  CEGH  CRM  DPGK  EEPR | Atomelektrostacija  reģionālā sadarbība un koordinācija ar valstīm ap Baltijas jūru  Baltkrievijas, Krievijas,Igaunijas, Latvijas un Lietuvas  Centrāleiropas gāzes tirdzniecības platforma  jaudas kompensācijas mehānisms (Capacity Renumeration Mechanism)  Dobeles pazemes gāzes krātuve  Eiropas Enerģētikas atjaunošanas programma |
| EK | Eiropas Kopiena |
| EM  EPL  ERAF | Ekonomikas ministrija  elektropārvades līnija  Eiropas Reģionālās attīstības fonds |
| ES  ESKO | Eiropas Savienība  energoservisa kompānija |
| ETS  FIP  FIT | emisijas kvotu tirdzniecības sistēma  Feed-in-Premium  Feed-in-Tariff |
| FM  GIPL  GRS  GWh  Ha | Finanšu ministrija  Polijas - Lietuvas gāzes starpsavienojuma izbūve  Gāzes regulēšanas stacija  Gigavatu stundas  Hektārs |
| IKP  IPGK  J  KEPS2030  KIP  KPFI  kW  kWh  kV | iekšzemes kopprodukts  Inčukalna pazemes gāzes krātuve  Džouls  klimata un enerģētikas politikas satvars līdz 2030.gadam  kopējā intereses projekti  Klimata pārmaiņu finanšu instruments  Kilovats  Kilovatu stundas  Kilovolts |
| MK  Mtoe  MW  MWel  MWh  m2  m3  NPS  OI  OIK  PER  PGK  PGV  PJ  PSO  SAIDI  SAIFI  SDG | Ministru kabinets  miljons tonnas naftas ekvivalenta  Megavats  Megavatu elektriskā jauda  Megavatu stundas  kvadrātmetrs  kubikmetrs  Nord Pool Spot  obligātais iepirkums  obligātā iepirkuma komponente  primārie energoresursi  pazemes gāzes krātuve  Pārvades gāzesvadi  peta džouls  pārvades sistēmas operators  elektroenerģijas padeves pārtraukumu ilgums 1 klientam gadā  elektroenerģijas padeves pārtraukumu biežums 1 klientam gadā  sašķidrinātā dabasgāze |
| SEG  SEN  SPRK  SVID  TWh | siltumnīcefekta gāzes  subsidētās enerģijas nodoklis  Sabiedrisko pakalpojumu regulēšanas komisija  stiprās un vājās puses, iespējas un draudi  Teravatu stundas |
| W | Vats |
| V | Volts |

# Ievads

Enerģētikas attīstības pamatnostādnes 2014. – 2020.gadam (turpmāk– Pamatnostādnes) ir politikas plānošanas dokuments, kas nosaka Latvijas valdības politikas pamatprincipus, mērķus un rīcības virzienus enerģētikā laika posmam no 2014.gada līdz 2020.gadam. To mērķis ir definēt stratēģiju konkurētspējīgai, drošai un ilgtspējīgai enerģētikas politikai.

2013.gada 28.maijā Ministru kabinets (protokollēmums TA – 378, Nr.32, 59.§) pieņēma zināšanai Informatīvo ziņojumu "Latvijas Enerģētikas ilgtermiņa stratēģija 2030 - konkurētspējīga enerģētika sabiedrībai" (turpmāk – Stratēģija 2030), uzdodot Ekonomikas ministrijai (turpmāk – EM) izstrādāt un iesniegt izskatīšanai Ministru kabinetā (turpmāk – MK) enerģētikas politikas pamatnostādnes laika periodam no 2014. līdz 2020.gadam.

Informatīvais ziņojums "Par enerģētikas politikas finansēšanu laika posmā no 2014.-2020.gadam", tika izskatīts MK 2014.gada 20.maija sēdē.

Pamatnostādnes izstrādātas, balstoties uz MK noteikumu Nr.271 „Ekonomikas ministrijas nolikums” 5.3.apakšpunktā noteikto EM kompetenci izstrādāt un īstenot politiku konkrētās tautsaimniecības nozarēs, tajā skaitā enerģētikā, un MK noteikumu Nr.1178 „Attīstības plānošanas dokumentu izstrādes un ietekmes izvērtēšanas noteikumi” 12.un 13.punktiem, kas nosaka Pamatnostādņu saturā ietveramo informāciju un dokumenta struktūru, pārskatu sniegšanas un novērtēšanas kārtību, kā arī paredzētos uzdevumus un to risināšanai realizējamos pasākumus.

Pamatnostādnes precizē Latvijas valdības politikas pamatprincipus, mērķus un rīcības virzienus enerģētikā piecu līdz septiņu gadu periodam, nodrošinot sasaisti ar Stratēģijas 2030 uzstādījumiem, un iezīmē arī nozares ilgtermiņa attīstības tendences visās enerģētikas nozares jomās.

Pamatnostādnes arī detalizē Nacionālā attīstības plāna 2014. – 2020.gadam (turpmāk – NAP2020) enerģētikas politikas uzstādījumus.

Pastāv vēl vairāki faktori, kas pamato Pamatnostādņu izstrādes nepieciešamību. Šobrīd spēkā esošās Enerģētikas attīstības pamatnostādnes 2007. – 2016. gadam ir daļēji zaudējušas aktualitāti, jo ievērojamā daļā tajās atspoguļoto pasākumu ir izpildīta. Enerģētikas pamatnostādņu 2007.-2016.gadam darbības periodā ir pilnveidota attīstības politiskās plānošanas sistēma, pieņemti jauni hierarhiski augstāki valsts attīstības plānošanas dokumenti (Latvija 2030, NAP2020), mainījusies situācija Latvijas un Baltijas elektroenerģijas sektora stratēģiskajā plānošanā un pārskatīts enerģētikas politikas ieviešanas instrumentu klāsts.

# Enerģētikas politikas mērķi

Enerģētikas politikas mērķis ir veidot drošu, resursus efektīvi izmantojošu valsts enerģijas apgādes sistēmu, kas nodrošina enerģijas optimālu izmantošanu, ekonomisko izaugsmi, dzīves un vides kvalitātes paaugstināšanu.

## ES enerģētikas politikas mērķi

Saskaņā ar Līguma par Eiropas Savienības (turpmāk – ES) darbību 4.pantu enerģētika ir viena no jomām, kurā ES un dalībvalstīm ir dalīta kompetence. Laika posms no 2014.gada līdz 2020.gadam ES enerģētikas politikā ir pārejas posms, kurā būs jāsasniedz jau noteiktie politikas mērķi un jāizvirza nākotnes politikas mērķi.

Līdz 2020.gadam ES ir jāsasniedz šādi klimata un enerģētikas politikas mērķi, kas tika izvirzīti 2007.gada marta Eiropadomē:

* samazināt siltumnīcefekta gāzu (turpmāk - SEG) emisijas par 20%, salīdzinot ar 1990.gada līmeni;
* palielināt atjaunojamās enerģijas īpatsvaru enerģijas patēriņā līdz 20%;
* palielināt energoefektivitāti par 20%.

Savukārt iekšējā enerģijas tirgus izveidei Eiropadome 2011.gada 4.martā izvirzīja divus cieši saistītus mērķus:

* pabeigt iekšējo enerģijas tirgu izveidi līdz 2014.gadam;

nodrošināt, ka pēc 2015.gada neviena ES dalībvalsts nav izolēta no Eiropas gāzes un elektroenerģijas tīkliem.

## ES klimata un enerģētikas politikas satvars laika posmam no 2020. – 2030.gadam

Lai 2050.gadā ES sasniegtu ceļakartē[[1]](#footnote-1) pārejai uz konkurētspējīgu zema oglekļa ekonomiku noteikto mērķi - samazināt SEG emisijas par 80-95% un dotu skaidrību investoriem par abu politiku attīstību pēc 2020.gada, EK ir nākusi klajā ar konkrētiem priekšlikumiem[[2]](#footnote-2)[[3]](#footnote-3) attiecībā uz klimata un enerģētikas politikas mērķiem pēc 2020.gada. Šiem lēmumiem būs ilgtermiņa ietekme uz Latvijas tautsaimniecības konkurētspēju un enerģētikas politikas attīstības tendencēm.

* **Samazināt ES dalībvalstu kopīgās SEG emisijas 2030.gadā par 40% salīdzinot ar 1990.gadu.** Tiek ierosināts, ka SEG emisiju samazinājuma apjoms tiks pārdalīts ES Emisijas kvotu tirdzniecības sistēmā (turpmāk – ETS) iekļautajām darbībām un to emisijām, un pārējām ETS neiekļautajām darbībām (turpmāk – ne-ETS darbības) un to emisijām[[4]](#footnote-4).

Saskaņā ar prognozēm pie esošajiem nosacījumiem 2030.gadā ir jānodrošina 43% ETS darbību SEG emisiju samazinājums, attiecībā pret 2005.gada ETS darbību SEG emisiju apjomu, bet ES dalībvalstu kopīgās ne-ETS darbību SEG emisijas ir jāsamazina 30% apjomā no 2005.gada kopējās ES dalībvalstu SEG emisiju apjoma.

Līdzīgi kā 2013. - 2020.gada periodā ETS mērķis būs kopīgs visām ES dalībvalstīm, bet ne-ETS darbību SEG emisiju mērķis tiks noteikts katrai dalībvalstij atsevišķi, pārdalot SEG emisiju samazināšanas saistības.

Pamatnostādņu izstrādes brīdī Latvijā 2014.gadā šobrīd mazāk kā 24% no emisijām tiek radītas ES ETS darbībās, līdz ar to tieši ne-ETS darbībās, kurās radīto SEG emisiju samazināšanas pasākumi ir jāveic pašām dalībvalstīm nevis uzņēmumiem, ir jāveic apjomīgākie un dārgākie SEG emisiju samazināšanas pasākumi. Jau šobrīd ES ETS Latvijas operatori ir veikuši liela apjoma energoefektivitātes un SEG emisiju samazināšanas pasākumus, piemēram, lielāko koģenerācijas iekārtu rekonstrukcija, katlu māju nomaiņa uz jaunām koģenerācijas iekārtām, rūpnieciskās ražošanas iekārtu modernizācija, fosilā kurināmā nomaiņa uz biomasu, klinkera ražošanas tehnoloģijas nomaiņa uz jaunu un efektīvu tehnoloģiju, martena krāšņu nomaiņa uz elektriskā loka krāsnīm dzelzs ražošanas uzņēmumā, kas vairumā gadījumu tiks ekspluatētas līdz 2030.gadam un ilgāk.

Latvija jau šobrīd ir veikusi būtiskus energobilances uzlabojumus, pārejot no fosilā kurināmā izmantošanas (īpaši šķidrā kurināmā vai cietā kurināmā) uz biomasas izmantošanu, kā arī palielinot dabas gāzes izmantošanu, kā videi draudzīgāko fosilo kurināmo. Kopš 1990.gada kopējais kurināmā un degvielas izmantošanas apjoms ir samazinājies, kā arī īpaši strauji laika periodā no 1990.gada līdz 2012.gadam ir samazinājies fosilā kurināmā izmantojums – škidrie kurināmie par 60,32%, cietie kurināmie par 87,44% un dabasgāzes kurināmais par 49%. Savukārt biomasas izmantošanas apjoms ir palielinājies par 102,25% no 1990.gada līdz 2012.gadam. Latvija šobrīd ir 2.vietā ES 27 dalībvalstu vidū AER īpatsvarā gala enerģijas patēriņā.

* **Noteikt obligātu mērķi ES līmenī atjaunojamās enerģijas īpatsvaram kopējā patērētajā enerģijā ne mazāk kā 27%, dodot dalībvalstīm tiesības pašām noteikt nacionāla līmeņa mērķus**. EK uzskata, ka tādējādi tiks nodrošināta dalībvalstīm lielāka elastība saskaņā ar to īpašajiem nacionālajiem apstākļiem, enerģijas avotu struktūru un AE attīstības potenciālu.
* **Lai sasniegtu 40% SEG emisiju samazināšanas mērķi, noteikt nesaistošu energoefektivitātes paaugstināšanas mērķi ES līmenī – 30%.**

*Galīgā vienošanās starp ES dalībvalstīm par konkrētiem klimata un enerģētikas politiku mērķiem, kas jāsasniedz līdz 2030.gadam, ir paredzēta 2014.gada oktobrī notiekošajā Eiropadomē.*

## Eiropas Enerģētikas savienība

Eiropas Enerģētikas savienības izveide ir viena no EK prezidenta, Žana Kloda Junkera, kas darbu uzsāk 2014.gada 1.novembrī, prioritātēm. Tā ir saistīta ar enerģētikas politikas reformēšanu ES, uzsvaru liekot uz enerģētikas politikas pārvaldību. Reformēšanas būtības mērķis ir:

* Solidaritāte un uzticība, kuras ietvaros dalībvalstīm būtu kopējas plānošanas procedūras, lai kopīgi nepieļautu krīzi,
* Reāla koordinācija starp dalībvalstīm izstrādājot nacionālo enerģētikas politiku,
* Kopīgas investīcijas, kas paredzētu, ka dalībvalstīm aizvien vairāk jākoordinē investīciju programmas un nosacījumi,
* funkcionājoša ES tirgus iekšējā tirgus izveidošana paredzot, ka dalībvalstis aizvien mazāk sargās nacionālos tirgus vai pieņems lēmumus konkrētu kompāniju labā,
* uzlabotas ES dalībvalstu spējas vest sarunas ar trešajām valstīm konsolidēšana, runāt vienā balsī.

Enerģijas savienība ir vērsta uz enerģijas avotu dažādošanu, ES dalībvalstu enerģētiskās atkarības mazināšanu, ES spēju nepieciešamības gadījumā mainīt energoresursu plūsmu virzienu, kā arī atjaunojamo energoresursu stiprināšanu kontinentā.

## Latvijas enerģētikas politikas mērķi

**Latvijas enerģētikas politikas galvenais mērķis ir konkurētspējīga ekonomika** ar diviem enerģētikas politikas apakšmērķiem:

* **ilgtspējīga enerģētika,** kas nodrošina enerģētikas ilgtspēju gan ekonomiskā, gan sociālā, gan vides izpratnē. To plānots panākt, uzlabojot energoefektivitāti un veicinot augsti efektīvu ražošanas tehnoloģiju un AER izmantošanas tehnoloģijas.
* **energoapgādes drošības paaugstināšana,** kas paredz enerģijas lietotājiem pieejamas, stabilas enerģijas piegādes, mazinot ģeopolitiskos riskus, dažādojot enerģijas resursu piegāžu avotus un ceļus, attīstot starpsavienojumu infrastruktūru, veidojot rezerves un iesaistoties starptautiskā regulējuma pilnveidošanā. Dokumentā „Latvijas Ilgtspējīgas attīstības stratēģija līdz 2030.gadam” (turpmāk – Latvija 2030) kā galvenais mērķis enerģētikas sektorā ir noteikta valsts enerģētiskās neatkarības nodrošināšana, palielinot energoresursu pašnodrošinājumu un integrējoties ES enerģijas tīklos. Lai ilgtermiņā samazinātu energoapgādes drošības izmaksas, nepieciešama reģionāla sadarbība projektu plānošanā un finansēšanā.

## Sasniedzamie kvantitatīvie rādītāji

Lai izvērtētu progresu mērķu sasniegšanā, ir noteikti sasniedzamie kvantitatīvie rādītāji. Tie ir gan ES līmenī, gan dalībvalstu līmenī, kā arī tie mēdz būt gan saistoši, gan indikatīvi.

Saskaņā ar politikas dokumentu „Industriālās politikas pamatnostādnes 2014.-2020.gadam”, kas apstiprinātas ar 2013.gada 28.jūnija MK rīkojumus Nr. 282, Latvija nacionālajā līmenī is apņēmusies, ka **apstrādes rūpniecības daļa kopējā ekonomikā jāpalielina līdz 20% līdz 2020.gadam.** Ņemot vērā apstrādes rūpniecības augsto energointensitāti, šī rādītāja sasniegšanu būtiski ietekmēs sekmīga enerģētikas politikas īstenošana.

Latvijai ir noteikts saistošs mērķis **sasniegt 40% enerģijas, kas ražota no AER, īpatsvaru enerģijas** **bruto galapatēriņā 2020.gadā**. Tas izriet no AER direktīvas un Latvijas nacionālās reformu programmas „ES 2020”stratēģijas īstenošanai. Kamēr dalībvalstīm ir noteikti specifiski AER mērķi, transportā visām dalībvalstīm ir jāsasniedz 10% AER īpatsvars enerģijas bruto galapatēriņā, kas ražota no AER.

Saskaņā ar Latvijas nacionālo reformu programmu **Latvijai 2020.gadā ir jāsasniedz primārās enerģijas ietaupījums 0,670 Mtoe apmērā** (kopējais enerģijas ietaupījums gan gala patēriņā, gan pārveidošanas sektorā), kas sastāda 0,48% no kopējā devuma ES energoefektivitātes mērķa sasniegšanā.

Papildus saskaņā ar Energoefektivitātes direktīvu, Latvijai ir jāsasniedz:

- **valsts indikatīvais energoefektivitātes mērķis - primārās enerģijas ietaupījums 2020. gadā - 0,670 Mtoe** (28 PJ);

- **obligātais gala enerģijas ietaupījuma kumulatīvais mērķis - 1,5% apjomā no galalietotājiem piegādātās enerģijas – kopā no 2014. līdz 2020. gadam- 0,850 Mtoe,**

**- ikgada valsts tiešās pārvaldes ēku 3% platības renovācijas mērķis (maksimālās aplēses – kopā renovēti 678 460 m2).**

Papildus mērķi ir izvirzīti Enerģētikas stratēģijā 2030 - līdz 2030.gadam **vidējais siltumenerģijas patēriņš apkurei (ar klimata korekciju)** jāsamazina par 50% pret 2009.gada patēriņu – 202 kWh/m2. Šis rādītājs ir pietiekami ambiciozs, lai piesaistītu investīcijas un paaugstinātu energoefektivitāti ēkās. Noteikts, ka **līdz 2020.gadam jāsasniedz mērķis 150 kWh/m2/gadā**.

Eiropas līmenī siltumnīcefekta gāzu (SEG) emisijas jāsamazina par 20% pret emisiju apjomu 1990.gadā līdz 2020.gadam. ArīLatvijai ir obligāti mērķi vides sektorā, kas vistiešāk skar arī enerģētiku”:

**• ierobežot siltumnīcefekta gāzu emisijas nozarēs ārpus ETS** (lauksaimniecība, transports, „mazā” enerģētika) **tā, lai pieaugums nepārsniegtu 17%, salīdzinot ar 2005.gadu, kā arī ierobežot valsts kopējās SEG emisijas, lai 2020.gadā tās nepārsniegtu 12,19 Mt CO2 ekvivalenta.**

**Energoatkarības mazināšana** – Stratēģijā 2030 noteikts, ka 2030.gadā energoatkarībai, kas izteikta kā neto energoresursu imports/ bruto iekšzemes enerģijas patēriņš plus bunkurēšana, %, nevajadzētu pārsniegt 50%. Savukārt, Enerģijas stratēģija 2030 paredz par 50% samazināt enerģijas un energoresursu importu no esošajiem trešo valstu piegādātājiem, salīdzinot ar 2011.gadu, kas tiks panākts ar jaunu enerģijas un resursu piegādes ceļu un avotu ienākšanu tirgū un līdz ar to arī jaunas un ilgtspējīgas enerģētikas infrastruktūras attīstību. Lai sasniegtu 2020.gada mērķi , līdz 2020.gadam par 44,1 % jāsamazina enerģijas un energoresursu (tajā skaitā dabasgāze, naftas produkti, ogles un kokss, elektroenerģija) imports no trešo valstu piegādātājiem;

Ņemot vērā ES iekšēja tirgus attīstīstību, aizvien svarīgākai kļūst starpsavienojumu nozīme. 2002.gada Eiropadome noteica 10% starpsavienojuma mērķi, kas bija jšasniedz līdz 2005.gadam. 2014.gada marta Eiropadomē vēlreiz tika vērsta uzmanība, ka visām valstīm starpsavienojuma mērķis vismaz 10 % no uzstādītās elektroenerģijas ražošanas jaudas būtu jāsasniedz. 2014.gada rudens Eiropadomē paredzēta diskusija par šī mērķa aktualizēšanu nosakot robežvērtību 15%, kas būtu sasniedzami 2030.gadā. Raugoties no Latvijas ģeogrāfiskās atrašanās vietas jau 2014.gadā tā būtu šo mērķi sasniegusi, līdz ar to Latvijai ir svarīgi arī citi mērķi, kā piemēram nodrošināt iespējas pirkt gāzi vairāk kā no viena piegādātā un elektroenerģijas jomā integrēties ES tīklos.

1.tabula

**ES un Latvijas enerģētikas politikas kvantitatīvie rādītāji**

|  |  |  |  |  |  |  |
| --- | --- | --- | --- | --- | --- | --- |
|  | **ES-27/ES-28** | | | **Latvija** | | |
|  | **Mērķa vērtība** | | | **Faktiskā vērtība** | | **Mērķa vērtība** |
|  | **2020** | | **2030** | **Bāzes vērtība (gads)** | **2012** | **2020** |
| **Apstrādes rūpniecības daļa kopējā ekonomikā** |  | |  |  | **14,1 (2011)** | **20%** |
| **Enerģijas, kas ražota no AER īpatsvars enerģijas bruto galapatēriņā** (%) | 20 | | 27 | 32,6  (2005) | **35,8** | **40** |
| **Enerģijas, kas ražota no AER īpatsvars enerģijas bruto galapatēriņā transportā** (%) | 10 | |  | 1,35  (2005) | **3,1** | **10** |
| **Energoefektivitātes pieaugums (bruto iekšzemes enerģijas patēriņš, Mtoe)** | 20% | | 30%\* | 0,144 Mtoe (2012) | Primārās enerģijas ietaupījums  0,144 Mtoe | **0,670 Mtoe enerģijas ietaupījums primāro energoresursu patēriņā** |
| **Valsts obligātais kumulatīvais gala enerģijas ietaupījuma mērķis** |  | |  |  |  | **0,85 Mtoe (9897 GWh; 35,6 PJ)** |
| **Valsts tiešās pārvaldes ēku 3% platības renovācija (katru gadu)(kopā renovēti)** |  |  | |  |  | **678 460 m2** |
| **Īpatnējais siltumenerģijas patēriņš ēkās (kWh/m2/gadā.)** |  |  | | 202  (2009) |  | **150** |
| **Energointensitāte ekonomikā (bruto iekšzemes enerģijas patēriņš pret IKP, kg naftas ekvivalenta uz 1000 EUR no IKP)** |  |  | | 372,9  (2010) |  | **280** |
| **Siltumnīcefekta gāzu (SEG) emisijas** | samazināt par 20%, salīdzinot ar 1990.gadu | samazināt par 40%, salīdzinot ar 2005.gadu | | 44,4  (2008) |  | **Ierobežot SEG nozarēs ārpus ne-ETS7 nozarēs tā, lai pieaugums nepārsniegtu 17%, salīdzinot ar 2005.gadu** |
|  |  |  | | 11,9 Mt  (2008) |  | **Ierobežot valsts kopējās SEG emisijas, lai 2020.gadā tās nepārsniegtu 12,19 Mt CO2 ekvivalenta** |

1.tabulas turpinājums

|  |  |  |  |  |  |
| --- | --- | --- | --- | --- | --- |
| **Tautsaimniecības SEG emisiju intensitāte (t CO2 ekvivalenta/ uz 1000LVL no IKP)** |  |  | 1,69 |  | **1,13** |
| **Energoatkarība – (neto energoresursu imports/ bruto iekšzemes enerģijas patēriņš plus bunkurēšana, %)** |  |  | 58  (2008) |  | **44,1** |
| **Infrastruktūras savienojumi elektrības tirgū (starpsavienojumu jauda pret uzstādīto ģenerējošo jaudu) (%)** | 10 | 15 |  |  | **Integrācija ES tīklos, elektrības tirgū cenas neatšķiras LV un EE cenu zonās;**  **iespējas pirkt dabasgāzi no dažādiem avotiem** |
| **Infrastruktūras savienojumi gāzes tirgū (starpsavienojumu jauda pret uzstādīto ģenerējošo jaudu) (%)** |  |  |  |  | **iespējas pirkt dabasgāzi no dažādiem avotiem** |

\*- projekts

# Enerģētikas politikas pamatprincipi

Nākotnes enerģētikas politika tiks veidota, balstoties uz šādiem pamatprincipiem:

* Konkurētspējīga enerģijas cena, kas veidojas pēc reģionālo tirgus principiem, kā arī reaģē uz patēriņa svārstībām.
* Energoapgādes drošība ir katra lēmuma pieņemšanas pamatā, lai energoresursu nodrošinājums būtu pietiekams gan tautsaimniecībai, gan mājsaimniecībām.
* Lēmumiem, kas skar enerģētikas politiku, jābalstās uz dažādu tautsaimniecības sektoru mijiedarbību.
* Resursu efektīva izmantošana un izmaksu efektivitāte tiek veicināta visos enerģijas ražošanas, pārveidošanas, transportēšanas un izmantošanas posmos.
* Politika, kas reaģē uz tirgus signāliem, neierobežojot ekonomikas izaugsmi, vai neradot nevienlīdzīgus tirgus konkurences apstākļus atsevišķām ražotāju vai piegādātāju grupām. Tirgus orientācijas izrietošā mērķa sasniegšanai Latvijas enerģētikā nebūtu pieļaujama nedz negatīvā, nedz pozitīvā tirgus dalībnieku un tirgus operatoru (biržu) diskriminācija.
* Sociālā atbalsta nodrošināšana ģimenēm(personām) ar salīdzinoši zemu ienākumu līmeni; elektroenerģijas iegādei.
* Enerģijas lietotājiem ir jābūt pieejamai informācijai par enerģētikas politikas veidošanos, energoefektivitātes pasākumiem, kas laika gaitā ļauj ietaupīt ievērojamus līdzekļus, enerģijas tirgus darbību, rīcību enerģijas pārtraukuma vai pat krīzes gadījumā u.c.
* Reģionālā sadarbība un koordinācija ar valstīm ap Baltijas jūru (BEMIP) un sevišķi Lietuvu un Igauniju. Kopējā Baltijas elektroenerģijas tirgus funkcionēšana, kā arī kopīgu stratēģisko nostādņu izstrāde jautājumā par reģiona energoapgādei svarīgu objektu darbību un izveidošanu.
* Enerģijas lietotājam tiek piedāvāts kvalitatīvs tīkla pakalpojums.
* Apzinoties vides aizsardzības un klimata pārmaiņu problēmas, enerģētikas sektoram jāorientējas uz siltumnīcefekta gāzu emisijas samazināšanu.
* Energoefektivitāte ir viens no instrumentiem, kas ļauj samazināt energoresursu patēriņu tādējādi paaugstinot energoapgādes drošību, samazināt izmaksas īsākā vai ilgākā termiņā atkarībā no ieguldījuma apjoma, samazināt ietekmi uz klimata izmaiņām.

# Enerģētikas sektora vispārējs raksturojums un attīstības tendences

Starp ekonomiku, enerģētiku un vidi pastāv cieša mijiedarbība. To arī ilustrē Latvijas tautsaimniecības iekšzemes kopprodukta (turpmāk – IKP), primāro energoresursu patēriņa, bruto elektroenerģijas patēriņa un siltumnīcas efektu izraisošo gāzu emisiju attīstības tendences aizvadītajos gados (sk. 1.attēlu). Izvērsts enerģētikas sektora vispārējs raksturojums ir pievienots 1.pielikumā.



Avots: Latvijas Republikas Centrālā statistikas pārvalde

**1.attēls. Enerģētikas, ekonomikas un vides kvalitātes rādītāju mijiedarbība Latvijā.**

Kā ir redzams 1.attēlā, starp primāro energoresursu patēriņu un izmaiņām iekšzemes kopprodukta līmenī pastāv cieša korelācija. Primāro energoresursu patēriņa struktūra ir nozīmīgs valsts ekonomisko attīstību raksturojošs rādītājs.

## Primārie energoresursi

Katram reģionam enerģijas avoti atšķiras un to struktūru pamatos veido:

• pieejamie energoresursi valsts teritorijā un iespējas tos importēt,

• patērētās enerģijas veidi un patēriņa apjoms;

• ekonomiskā, sociālā, vides un ģeopolitiskā situācija;


• politiskie lēmumi, kas izriet no iepriekšminētajiem apstākļiem.

Eiropas atkarība no importētajiem energoresursiem aizvien pieaug. Saskaņā ar SEA prognozēm 2035.gadā vairāk kā 80% no patērētās naftas un gāzes tiks importēts. Globālais enerģijas patēriņš 2035.gadā varētu pieaugt vairāk kā par trešdaļu, kur Ķīna, Indija un vidējo austrumu valstis patērēs vairāk kā 60% no prognozētā pieauguma. Enerģijas patēriņa pieaugums citās pasaules valstīs var atstāt vistiešāko ietekmi uz Eiropu. Piemēram, tā iemesla dēļ, ka Japāna un Koreja par SDG maksā apmēram par 60% vairāk nekā vidēji, SDG imports uz ES 2013. gada februārī samazinājās par 30%, salīdzinājumā ar 2011.gadu.

Vienlaikus ASV gatavojas kļūt par tīro enerģijas resusrsu eksportētājvalsti. Elektrības cenu atšķirības globālajā tirgū ievērojami ietekmē fosilās enerģijas cenas. Piemēram slānekļa gāzes revolūcija ASV nodrošina priekšrocības energointensīvajiem rūpnieciskajiem ražotājiem salīdzinājumā ar ES. 2012.gadā gāzes cena rūpnieciskajiem ražotājiem ASV bija vairāk kā četras reizes zemāka nekā ES. SEA noteiktais industriālais cenu indekss reālajai elektrības cenai pieauga par 37% starp Eiropas OECD dalībvalstīm 7 gadu laikā (2005 - 2012), kamēr ASV tas samazinājās par 4%. Vēl viens efekts ko radīja slānekļa gāzes revolūcija ASV ir pieaugoša tendence akmeņogļu izmantošanai ES.

Latvijā pretēji atsevišķām ES valstīm, akmeņogļu patēriņš aizvien samazinās un 2012.gadā tas bija vien 139 tūkst. tonnu. Kopumā akmeņogles ir izplatīts, pasaules tirgū plaši pieejams primāro energoresursu veids, labi un elastīgi transportējams un uzkrājams. Akmeņogļu priekšrocība ir iespēja to sadedzināt kopā ar biomasu, kūdru un citiem cietā kurināmā veidiem, samazinot ietekmi uz vidi un paplašinot AER un vietējo energoresursu izmantošanu elektroenerģijas ģenerācijā.

Latvijā pārsvarā izmanto importētos energoresursus. 2012.gadā vietējie energoresursi nodrošināja 35,5% no kopējā primāro energoresursu patēriņa. Lielākā daļa no tiem bija AER – koksnes biomasa, hidroresursi, vējš, citi biomasas veidi (izņemot koksnes biomasu), biogāze, biodegvielas un vietējie energoresursi - kūdra, atkritumi. Pārējā daļa jeb 64,5% energoresursi, starp kuriem svarīgākie ir naftas produkti un dabasgāze, tika importēti no dažādām Baltijas reģiona, ES un trešajām valstīm, tajā skaitā no Krievijas. Dabasgāze tika piegādāta tikai no Krievijas, un kas sastādīja 26,7% (50,81 PJ) (skat. 2.attēlu).



Avots: Aprēķinos izmantota Eurostat External trade datu bāze

\*\* - Neatkarīgo valstu sadraudzība

**2.attēls. Primāro energoresursu plūsma Latvijā 2012.gadā.**


Latvijas energoresursu struktūrā dominē atjaunojamie energoresursi, naftas produkti un dabasgāze (skat. 3.attēlu).

**3.attēls. Latvijas energoresursu struktūra 2012.gadā (pa resursu veidiem), PJ un %.**

Svarīgākie AER Latvijā ir kurināmā koksne un hidroenerģija, kā arī pašlaik tiek izpētītas ģeotermālā enerģijas izmantošanas iespējas. **Koksnes biomasa ir nozīmīgākais vietējais kurināmais.** Kurināmās koksnes īpatsvars 2012.gada Latvijas primāro energoresursu bilancē sastādīja 27,5% jeb 52,50PJ no kopējā energoresursu patēriņa. Koksni Latvijā izmanto centralizētajā, lokālajā un individuālajā siltumapgādē, kā arī koģenerācijā. Lai arī Latvijā ir potenciāls koksnes izmantošanai enerģijas ražošanā, palielinoties koksnes biomasas pieprasījumam, samazināsies cenu priekšrocības koksnes biomasas izmantošanai produktu (celulozes, koksnes plātņu) ražošanā pret tās pielietojumu enerģijas ražošanā.

**Mazo upju hidroenerģijas resursi** tiek lēsti robežās no 150 – 300 GWh[[5]](#footnote-5) elektroenerģijas gadā. Praktiski izmantojamais potenciāls ir ievērojami mazāks, jo noteiktus ierobežojumus hidroenerģijas izmantošanai nosaka dabas un ainavu aizsardzības prasības. Ir noteikta mazo HES celtniecības ierobežošana uz zivju sugu migrācijai būtiskām upē.

Savukārt, **vēja energoresursu sadalījums** Latvijā ir izteikti nevienmērīgs (skat. 4.attēlu). Latvijas vēju atlasā ir iezīmētas zonas ar dažādiem gada vidējiem vēja ātruma intervāliem – no 3,5 m/s līdz pat vairāk kā 5,0 m/s. Vidējais teorētiskais potenciāls gadā ir no 250 – 1250 milj. kWh[[6]](#footnote-6).



Avots: *naturepower.lv*

**4.attēls. Latvijas vēju atlass.**

**Ģeotermālā enerģija** ir pasaulē nākošā izplatītākā AER tehnoloģija pēc hidroenerģijas. Eiropas Savienībā ir ap 180 ģeotermālās centralizētās siltumapgādes sistēmas ar kopējo uzstādītu jaudu 1,1 GWth, kas ražo ap 4256 GWh gadā.

Latvijas teritorijas galvenie ģeotermālie resursi ir saistīti ar pazemes ūdeņiem, kuru temperatūra pārsniedz 30ºC, un pamatklintāja karstajiem iežiem. Ģeotermālo ūdeņu izmantošanas iespējas saistās ar Elejas un Dienvidlatvijas ģeotermālajām anomālijām, kur temperatūra sasniedz 57ºC uz pamatklintāja Elejas rajonā un 50ºC līdz 65ºC Baltijas jūras piekrastes daļā.


Ģeotermālās enerģijas izmantošana Latvijā ir perspektīvs virziens, jo ģeotermālās enerģijas izmantošana augstas efektivitātes apkures tehnoloģijās ļauj samazināt CO2 emisijas, daļēji atteikties no fosilā kurināma izmantošanas un paaugstināt neatkarību no importēta kurināma. Savukārt viens no pašlaik būtiskākajiem ierobežojumiem ģeotermālās enerģijas izmantošanai Latvijā ir samērā lielas investīcijas, kas nepieciešamas, lai ieviestu Latvijā jaunos tehnoloģiskos risinājumus.

2012.gadā **naftas produktu kopējais patēriņš** Latvijā sasniedza 1362 tūkst. tonnu jeb 58,39PJ, lielākā daļa no kuriem tika izlietota transporta sektorā – 1011 tūkst. tonnu (no tām 810 tūkst. tonnu autotransportā). Termināli naftas produktu tranzīta nodrošināšanai pa jūras ceļiem Latvijā ir labi attīstīti (Rīga, Ventspils), kas ievērojami paplašina piegāžu daudzveidību un konkurenci. Naftas produktu piegādes kanāli ir pietiekami diversificēti, jo naftas produkti tiek piegādāti gan no Austrumu, gan Rietumu tirgiem. Latvijā darbojas starptautiskas mazumtirdzniecības naftas kompānijas, kuras naftas un naftas produktu iepirkumus var veikt dažādos pasaules reģionos. Autobenzīna un dīzeļdegvielas ievešana vairumtirdzniecības un mazumtirdzniecības vajadzībām Latvijā iespējama no vismaz 10 naftas pārstrādes uzņēmumiem 1000 – 1500 km rādiusā. Naftas produktu cauruļvads no Samāras Krievijā, un Novopolockas Baltkrievijā, ļauj transportēt dīzeļdegvielu ar iespēju to piegādāt Ilūkstē un Ventspilī.

Latvijai ir poteiciāls ogļūdeņražu ieguvei. Kā sauszemē, tā arī Baltijas jūrā kopā Latvijā ir atklātas apmēram 35 ogļūdeņražu iegulas, daļu no tām pašreiz veiksmīgi izstrādā. Līdz šim Latvijā ir atklāta viena naftas atradne (Kuldīgas) un vairākas nelielas iegulas. Bez tam, daudzviet naftas meklēšanas un izpētes urbumos bija novērotas naftas izpausmes (pazīmēs) iežu porās vai plaisās.

Visperspektīvākā ir Latvijas šelfa dienviddaļa ar mazāko ģeoloģiskā riska pakāpi, proti, prognozējamo naftas iegulu atklāšanas iespējas ir vislielākās. Šeit liela un vidēja izmēra lokālpacēlumos varētu būt izveidojušās komerciālas naftas iegulas. Vairāki no naftas meklēšanas viedokļa nozīmīgi objekti atrodas Latvijas-Lietuvas robežas strīdus zonā, un neskatoties uz interesi, pašreiz nav pieejami izpētei.

Otra naftas perspektīvo objektu grupa ir centrālajā šelfā un tam piekļautajā sauszemē apzinātie objekti. Daudzos no tiem tika konstatētas naftas izpausmes un nelielas naftas iegulas, kā arī atklāta vienīgā Latvijā Kuldīgas naftas atradne.



Avots:Latvijas vides, ģeoloģijas un metereoloģijas centrs

**5.attēls. Ogļūdeņražu iegulas un naftas ieguve Baltijas naftas provincē.**

Pašlaik vairākiem uzņēmējiem ir izsniegtas licences ogļūdeņražu izpētei un ieguvei gan Baltijas jūrā (E6, E5, E23 struktūras), gan uz sauszemes Dunalkas apkaimē, Gudenieku pagastā Kuldīgas naftas atradnes teritorijā un Nīcas pagastā Bernātu apkaimē.

**Dabasgāzei** ir nozīmīga vieta Latvijas energoresursu struktūrā, 2012.gadā tā aizņēma 26,7%. 2012.gadā Latvijā dabasgāzes lietotājiem tika pārdoti 1,464 milj. m3, kas ir par 6% mazāk nekā 2011.gadā. Lielākā daļa no dabasgāzes resursiem – 940 milj. m3 jeb 64,2%, izlietoti pārveidošanas sektorā. Attiecīgi, 778 milj. m3 patērēti elektroenerģijas un siltumenerģijas ražošanai koģenerācijā, bet 160 milj. m3 – siltumenerģijas ražošanai vispārējas lietošanas katlumājās. Mājsaimniecību patēriņa sektorā 2012.gadā izlietoti 133 milj. m3 dabasgāzes jeb apmēram 9,1% no kopējā Latvijas dabasgāzes patēriņa.

Vienīgais dabas gāzes piegādes ceļš Latvijas patērētājiem ir maģistrālie gāzesvadu tīkli, kuri atzarojas no Jamalas – Eiropas gāzes vada Tveras apgabalā Krievijā, uz Sanktpēterburgu, Pleskavu un tālāk uz Igauniju, Latviju. Baltijas valstu maģistrālie dabasgāzes tīkli ir labi attīstīti un to spēju nodrošināt stabilas piegādes paaugstina Inčukalna pazemes gāzes krātuve (turpmāk – IPGK), kuras ietilpība ir 2,32 miljrd. m3 aktīvās gāzes.

Atlikušo daļu Latvijas primāro energoresursu struktūrā veido elektroenerģijas neto imports, kā arī kūdra, ogles, kokss un atkritumi. **Zināms potenciāls ir kūdras ieguvei.** Enerģētiskās kūdras ieguvi jau sagatavotās kūdras atradnēs, kuru izstrādei ir spēkā esošas licences, var uzsākt aptuveni 4000 ha platībā, iegūstot vismaz 700 tūkst. t enerģētiskās kūdras gadā.[[7]](#footnote-7) Latvijā šobrīd darbojas vismaz 324 ūdenssildāmie katli, kuros iespējams līdzsadedzināt kūdru. Siltumenerģijas ražošanai var izmantot ap 462 tūkstošus t kūdras gadā. Tai pat laikā, izmantojot kūdru kā kurināmo, varētu pasliktināties vides kvalitāte, it īpaši nepieļaujami tas būtu blīvāk apdzīvotajās vietās.

## Iekšējā enerģijas tirgus izveide

Integrētā un efektīvi funkcionējošā Eiropas iekšējā enerģijas tirgus izveide ilgtermiņā nodrošina lielāku sistēmas elastību, konkurenci starp uzņēmumiem, tādejādi veicinot pakalpojumu attīstību un konkurētspējīgas cenas, kā arī stiprina tirgus caurspīdību un uzlabo enerģētisko drošību.

2011.gada 4.februāra Eiropadomes secinājumos ir minēti divi būtiski mērķi - pabeigt līdz 2014.gadam iekšējā enerģijas tirgus izveidi, lai nodrošinātu brīvu gāzes un elektroenerģijas plūsmu, kā arī panākt, ka pēc 2015.gada neviena ES dalībvalsts nav izolēta no Eiropas gāzes un elektroenerģijas tīkliem. Izejot no tā EK ir paredzējusi vairākus pasākumus šādās jomās[[8]](#footnote-8):

1) Iekšējā tirgus tiesību aktu īstenošana un konkurences noteikumu izpilde;

2) Patērētāju iespēju palielināšana;

3) Elastīgas tirgus struktūras nodrošināšana.

Vienlaikus tiek turpināts darbs pie tehniskāka līmeņa regulējuma izstrādes – pie tīkla kodeksiem elektrības un gāzes sektoros. Trešā pakete nosaka, ka nepieciešams stiprināt un padziļināt ES dalībvalstu pārvades sistēmu operatoru (PSO) sadarbību, lai izstrādātu tīkla kodeksu, kas garantētu pārvades sistēmu vadības efektivitāti un caurredzamu pieeju elektroenerģijas un dabasgāzes pārvades infrastruktūrai uz nacionālo valstu robežām.

Elektroenerģijas jomā 2013.gadā EK nāca klajā ar iniciatīvu izstrādāt ES dokumentu paketi, nosakot ES līmeņa tīklu kodeksus, kas līdz šim tika noteikti tikai dalībvalstu vai ENTSO-E regulējumos. Eiropas elektroenerģijas pārvades sektorā tīkla kodeksi aptvers trīs jomas – tīkla savienojumus, tīkla darbību un pārrobežu elektroenerģijas tirgu. Šajās trīs jomās, kopumā tiks izveidoti 9 tīkla kodeksi (skat. 2.tabulu).

2.tabula.

Tīkla kodeksi


|  |  |  |  |
| --- | --- | --- | --- |
| **Nr.** | **Tīkla savienojumi** | **Tīkla darbība** | **Pārrobežu elektroenerģijas tirgus** |
| 1. | Prasības attiecībā uz ģenerāciju | Darbības drošība | Jaudas sadale un pārslodzes vadība |
| 2. | Savienojuma kodekss pieprasījumam | Darbības plānošana un grafiks | Tālākā jaudas sadale |
| 3. | Augsta sprieguma līdzstrāvas savienojumi | Slodzes frekvences kontrole un rezerves | Elektroenerģijas balansēšana |

Dabasgāzes sektorā ES tīklu kodeksu iniciatīvas ietvaros tiks noteikti vienoti principi un noteikumi gāzes apgādes kopīgo tīklu ekspluatācijai un datu apmaiņai. Šie noteikumi būs saistoši arī Latvijai, kad Latvijas dabasgāzes sistēma tiks savienota ar citu dalībvalstu, izņemot Igauniju, Lietuvu un Somiju, dabasgāzes sistēmām.

ES tīklu kodeksi garantēs pārvades sistēmu vadības efektivitāti un caurredzamu pieeju elektroenerģijas un dabasgāzes pārvades infrastruktūrai uz ES dalībvalstu robežām. ES līmenī būtu garantējama ilgtspējīga plānošana attiecībā uz pārvades sistēmas tehnisko novērtējumu, tajā skaitā jaunu starpvalstu energosistēmu starpsaslēgumu izveides kontekstā.

### Elektroenerģijas tirgus

Latvijas bruto elektroenerģijas patēriņš 2012.gadā bija 7859 GWh, kas ir par 7,1 % vairāk, nekā iepriekšējā gadā. Elektroenerģijas patēriņa struktūrā izceļami trīs dominējošie patēriņa sektori ˗ komerciālie un sabiedriskie pakalpojumi (35,7%), rūpniecība un būvniecība (25,4 %) un mājsaimniecību sektors (22,6%) (skat. 6.attēlu).



**6.attēls. Elektroenerģijas patēriņa struktūra Latvijā 2012.gadā, GWh, PJ, %.**

Rūpniecība un būvniecība ir otrais lielākais elektroenerģijas galapatērētājs Latvijā. Apstrādes rūpniecībā lielākie enerģijas patērētāji ir koksnes izstrādājumu (izņemot mēbeļu ražošanu) ražošanas nozare, metālu ražošanas nozare, pārtikas produktu un dzērienu ražošanas nozare, kā arī nemetālisko minerālu izstrādājumu ražošanas nozare. Energoresursu tālāka sadārdzināšanās var ietekmēt vairākas ekonomikā būtiskas nozares, kā piemēram, komerciālo un sabiedrisko pakalpojumu sektoru, pārstrādes rūpniecību (tostarp, visa veida kokapstrādi), kā arī pārtikas ražošanu un būvniecību. Pie tam, 2014.gadā Latvija zaudēja vienu no lielākajiem rūpnieciskajiem elektroenerģijas un dabasgāzes patērētājiem – AS „Liepājas metalurgs”.

ES vērojams elektroenerģijas cenas pieaugums, tāpēc atsevišķas ES dalībvalstis ir izveidojušas īpašus valsts atbalsta mehānismus energointensīvās rūpniecības atbalstam. Šāds atbalsts citās valstīs Latvijas energointensīvos uzņēmumus nostāda nelabvēlīgākā stāvoklī eksporta tirgos.

Piemēram, aplūkojot rūpniecības uzņēmumu elektroenerģijas kopējās cenas ar patēriņu virs 4GWh mēnesī, var secināt, ka Vācijā komersants maksā 190,2 EUR/MWh, bet Latvijas komersants vidēji 139,4 EUR/MWh. Neskatoties uz to elektroenerģijas izmaksas energointensīvām nozarēm ir pretējas, tas ir, Vācijā īstenotais atbalsta mehānisms energointensīviem uzņēmumiem nodrošina iespēju samazināt elektroenerģijas izmaksas savās operatīvajās izmaksās, tādējādi nodrošinot šo uzņēmumu starptautiskās konkurētspējas nemazināšanos un, saglabājot un radot jaunas darba vietas šajās nozarēs. Savukārt, attiecīgie Latvijas energointensīvie uzņēmumi tieši saistībā ar augstajām elektroenerģijas izmaksām zaudē konkurencē ar citu ES dalībvalstu energointensīvajiem uzņēmumiem par attiecīgo tirgus daļu.


Līdz ar to, lai sasniegtu Industriālās politikas pamatnostādnēs noteikto 20% mērķi rūpniecības pieaugumam līdz 2020.gadam, ir nepieciešams nodrošināt energointensīvo uzņēmumu starptautisko konkurētspēju. EK savās valsts atbalsta vadlīnijās ir definējusi nozares, kas ir energointensīvas, piemēram, finiera ražošana, celuloze, farmācija, stikla šķiedra, metālapstrāde un ražošana, cementa ražošana. Pēc AS „Sadales tīkls” informācijas, uzņēmumi, kas 2012.gadā Latvijā patērēja vairāk kā 50GWh, veidoja 9,5% no valsts kopējā patēriņa.

No kopējā 2012.gada kopējā elektroenerģijas patēriņa 7859 GWh AS „Latvenergo” savās stacijās (Rīgas TEC – 1 un TEC – 2; Daugavas HES kaskādes elektrostacijas) saražoja 64,6%, 13,9% – iepirka no mazajiem elektroenerģijas ražotājiem, savukārt 21,5% – veidoja elektroenerģijas neto imports.

Rīgas TEC – 1 un TEC - 2 ir vienīgās bāzes jaudu elektrostacijas Latvijā ar uzstādīto jaudu virs 100 MW, kas var nodrošināt nepārtrauktu elektroenerģijas un siltuma ražošanu gan koģenerācijas, gan kondensācijas režīmā ar maksimālo summāro gada noslodzi līdz 7500h. Izmantojot TEC – 1 un TEC – 2 vasarā kondensācijas režīmā, elektroenerģijas ražošanai ir augstas mainīgās izmaksas. Kondensācijas režīmā Rīgas TEC – 2 ir izdevīgi slogot ja, pie pašreizējām dabasgāzes cenām, elektroenerģijas cena Latvijas *Nord Pool Spot* (turpmāk – NPS) tirdzniecības apgabalā pārsniedz 70EUR/MWh atzīmi, un turas šādā līmenī vismaz vienu diennakti. Īslaicīga maksimuma cenas sasniegšana Latvijas tirdzniecības apgabalā nav motivējoša Rīgas TEC – 2 darbināšanai kondensācijas režīmā, tomēr pieļauj stacijas darbināšanu koģenerācijas režīmā – gan rēķinoties ar nelielo Rīgas pilsētas siltumslodzi vasaras sezonā, jo saražotās siltumenerģijas nelietderīga izmantošana mazina stacijas ekspluatācijas efektivitāti un, attiecīgi, palielina izmaksas uz vienu saražoto MWh. Ierobežotu TEC – 2 slogošanu koģenerācijas režīmā vasaras sezonā iespējama, ja elektroenerģijas cena Latvijas NPS tirdzniecības apgabalā diennakts griezumā pārsniedz 45EUR/MWh.

Latvijā lielākā daļa elektroenerģijas tiek ģenerēta trīs Daugavas HES kaskādes elektrostacijās– Ķeguma, Pļaviņu un Rīgas HES, kuru kopējā uzstādītā jauda ir 1535,5MW. 2012.gadā šajās stacijās tika saražotas 3627GWh elektroenerģijas, kas veido 58,8% no kopējā Latvijā saražotā elektroenerģijas apjoma. HES uzstādīto jaudu pilnā apmērā ir iespējams izmantot tikai pavasarī palu jeb pilnūdens periodā, kas ilgst aptuveni divus mēnešus. Vislielākais elektroenerģijas izstrādes apjoms parasti ir aprīlī. Atsevišķos gadījumos arī ziemā ir vērojami īsi pilnūdens periodi. Gada griezumā Daugavas HES kaskādes elektrostacijas bāzes režīmā spēj nodrošināt 200 – 250MW, no kuriem 100MW tiek rezervēti Igaunijas PSO elektroenerģijas sistēmas balansēšanai. Daugavas HES kaskādes stacijas kalpo arī kā elektroenerģijas sistēmas balansēšanas un pīķa (maksimuma) segšanas jaudas. Pilnūdens perioda elektroenerģijas izstrādes ļauj Daugavas HES kaskādei veiksmīgi konkurēt Baltijas un Somijas NPS elektroenerģijas tirgū.

Elektroenerģijas pašnodrošinājums Latvijā pa gadiem ir mainīgs (skat. 7.attēlu) 2013.gadā tas sastādīja 61%. Latvijā uzstādīto jaudu – vairāk kā 2300MW, un maksimālās slodzes – apmēram 1300MW attiecība rāda, ka uzstādīto jaudu apjoms pārsniedz maksimālo slodzi. Izņemot 4 – 6 nedēļas gadā palu laikā, pārējā laikā Latvijā ir izteikts jaudas deficīts 200 – 700 MW apjomā, kas tiek kompensēts, elektroenerģiju importējot. Nodrošinot pietiekamus starpsavienojumus ES globālajā tirgū, pašnodrošinājumam ir mazāka nozīme drošai energoapgādei.



**7.attēls. Latvijas elektroenerģijas piegādes struktūra.**

Lai attīstītu pārrobežu tirdzniecību, kā arī stimulētu konkurenci Baltijas elektroenerģijas tirgū, Baltijā tika atvērti elektroenerģijas biržas platformas NPS tirdzniecības apgabali. Latvijas tirdzniecības apgabals uzsāka darbību 2013.gada 3.jūnijā, savukārt, Lietuva NPS elektroenerģijas biržai pievienojās 2012.gada jūnijā, bet Igaunija – 2010.gadā.

Izteiktas cenu atšķirības vērojamas Latvijas – Lietuvas tirdzniecības apgabaliem pret Igaunijas – Somijas tirdzniecības apgabaliem. Cenu atšķirības veidošanās pamatā ir nepietiekama jaudu pārvades spēja Igaunijas – Latvijas šķērsgriezumā, un tirgū konkurētspējīgas ģenerācijas nepietiekamība Latvijā un Lietuvā. Latvijas un Lietuvas kā elektroenerģijas deficīta reģionu cenas ir vienādas, jo pārvades jauda starp abām valstīm ir pietiekama. NPS Latvijas cenu apgabala visaugstākā vidējā mēneša elektroenerģijas cena iepriekšējā periodā fiksēta 2013.gada oktobrī, kad tā sasniedza 64,18 EUR/MWh. Pārvades jaudu ierobežojumi liedza piegādāt nepieciešamo apjomu lētākas elektroenerģijas no kaimiņu reģioniem (citām ES valstīm – Igaunijas un Somijas, un trešajām valstīm - Baltkrievijas un Krievijas). Savukārt, zemākā mēneša vidējā elektroenerģijas cena iepriekšējā periodā fiksēta 2013.gada decembrī, kad tā sasniedza 37,48 EUR/MWh. To noteica zemais elektroenerģijas patēriņš siltās ziemas dēļ un lielākas pieejamās pārvades jaudas, kas ļāva piegādāt vairāk elektroenerģiju no Igaunijas un Somijas. Pēc NordBalt (Zviedrija-Lietuva, caurlaides jauda 700MW) kabeļa ieslēgšanas 2015.gada beigās, sagaidāma cenu pazemināšanās elektroenerģijas biržas Latvijas un Lietuvas tirdzniecības apgabalos.

2014.gadā tika uzsākta arī finanšu instrumentu *Nasdaq OMX Commodities* biržas kontraktu tirdzniecība Latvijā. Ziemeļvalstīs jau desmit gadus darbojas finanšu instrumentu tirgus, ko organizē *Nasdaq OMX Commodities* birža, tomēr Latvijai un Lietuvai, kuras aptuveni sešus no 12 mēnešiem gadā pārvades jaudu ierobežojumi norobežo no Igaunijas un Ziemeļvalstu tirgus, finanšu instrumentu ieviešana varētu dot mazāku efektu, nekā valstīm, kur jaudu pārvades ierobežojumi neeksistē. Līdz Igaunijas – Latvijas trešā starpsavienojuma izveidei 2020.gadā *Nasdaq OMX Commodities* finanšu instrumentu tirgū šajās valstīs ir prognozējama ierobežota likviditāte, tomēr cenu svārstību risks varētu samazināties.

Viens no galvenajiem ES enerģētikas politikas mērķiem ir labi funkcionējoša iekšējā elektroenerģijas tirgus izveide. Tas ietver gan tirgus organizāciju, gan starpsavienojumu izveidi.

Līdz 2015.gada 1.janvārim elektroenerģijas mazumtirdzniecības tirgus Latvijā tika sadalīts divos dažādos segmentos: regulētajā tirgū (mājsaimniecībām) un neregulētajā tirgū (komercsabiedrībām). 2014.gada 20.marta grozījumi Elektroenerģijas tirgus likumā paredz elektroenerģijas tirgus atvēršanu mājsaimniecībām, un līdz ar to regulēto tarifu atcelšanu, ar 2015.gada 1.janvāri.

Latvijā elektroenerģijas tirgus atvēršana aizsākās 2007.gadā 1.jūlijā. Elektroenerģijas tirgus atvēršanas dažādi posmi ir attēloti 8. attēlā:

Piemēram, Igaunija atvēra elektroenerģijas tirgu 2013.gada 1.janvārī. Ņemot vērā, ka arī Igaunijā tarifs neatspoguļoja patiesās elektroenerģijas kopējās izmaksas, 2013.gadā kopumā elektrības cena par vienu kilovatstundu (kWh) pieauga par 28,7% salīdzinājumā ar 2012.gadu.

**8.attēls. Elektroenerģijas kopējā apjoma un lietotāju struktūra.**

2014.gada 23.janvārī EK nāca klajā ar Paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „*Enerģijas cenas un izmaksas Eiropā*”. Paziņojumā un tā pielikumā esošajā ietekmes izvērtējumā Eiropas Komisija, atbildot uz Eiropadomes pieprasījumu, ir veikusi padziļinātu analīzi par enerģijas cenām un izmaksām Eiropā, lai palīdzētu politikas veidotājiem izprast problēmas kontekstu, nesenā cenu kāpuma ietekmi uz patērētājiem un politiskās sekas.

Komisijas ierosinātie darbības virzieni cenu kāpuma novēršanai:

* ES Iekšējā enerģētikas tirgus pabeigšana 2014.gadā un tirgus liberalizācija (t.sk. turpmāka enerģētikas infrastruktūras attīstīšana, izvēles iespējas nodrošināšana patērētājiem- ar mērķi ļaut izvēlēties enerģijas piegādātāju ar visizdevīgākajām cenām, enerģijas piegāžu ceļu un avotu diversifikācija);
* Izmaksu ziņā efektīvu nodevu un nodokļu piemērošana enerģijas politiku finansēšanai;
* Mājsaimniecību un rūpniecības sektora energoefektivitātes veicināšana, tostarp veicinot jaunās paaudzes ar enerģijas inovāciju un tehnoloģiju attīstību;
* Valdības rīcībpolitiku izstrādāšana mazaizsargāto patērētāju aizsargāšanai.

Saskaņā ar "Eurostat" datiem, elektroenerģijas cena mājsaimniecībām Latvijā 2013.gada pirmajā pusgadā bija sestā zemākā ES, bet 2013.gada otrajā pusgadā – piektā zemākā starp ES valstīm. Elektroenerģijas cena (ieskaitot nodokļus) mājsaimniecībām (ar gada patēriņu 2500-5000 kWh) 2013.gada pirmajā pusgadā Latvijā bija 137,8 eiro/MWh, bet otrajā pusgadā – 135,8 eiro/MWh (skat. 9.attēlu). Attiecīgi Igaunijā 2013.gada pirmajā pusgadā – 135,1 eiro/MWh, bet otrajā pusgadā – 136,7 eiro/MWh. Savukārt, Lietuvā pirmajā pusgadā –137,0 eiro/MWh, bet otrajā pusgadā – 139,1 eiro/MWh.

*Avots: Eurostat*

**9.attēls.Elektroenerģijas cena (ieskaitot nodokļus) mājsaimniecībām, (ar gada patēriņu 2500-5000 kWh) 2013.gada 2.pusgadā, eiro/MWh.**

Elektroenerģijas tirgus atvēršana mājsaimniecībām ir politiski jutīgs jautājums, jo arī Latvijā prognozējams kopējās cenas[[9]](#footnote-9) kāpums tieši mājsaimniecības segmentā. Mājsaimniecībām līdz 2015.gada 1.janvārim ir iespēja nopirkt elektroenerģiju par tarifu, kuru SPRK apstiprināja 2011.gada 15.februārī. Līdz tirgus atvēršanai 2015.gada 1.janvārī elektroenerģijas lietotājiem ar ievadaizsardzības aparāta strāvas lielumu līdz 40 A, iekaitot objekta patēriņam no 0-1200 kWh 12 mēnešu periodā no 1.aprīļa līdz nākamā gada 31.martam tiek piemērots Starta tarifs – 0,1164 EUR/kWh (skat. 10.attēlu), kurš ietver elektroenerģijas tirdzniecību par cenu 0,0131 EUR par vienu kilovatstundu. Attiecīgi Pamata tarifs – 0,1515 EUR/kWh tiek piemērots objekta patēriņam sākot no 1201 kWh tajā pašā periodā.

Prognozējams, ka pēc elektroenerģijas tirgus atvēršanas vidējās izmaksas elektroenerģijas iegādei mājsaimniecībām varētu sastādīt aptuveni 17 centi/kWh.

**10.attēls. Elektroenerģijas tarifa struktūra mājsaimniecību elektroenerģijas lietotājiem.**

2014.gada 26.septembrī tika pieņemti grozījumi Elektroenerģijas tirgus likumā, kas nosaka pastāvīgu sociāla atbalsta instrumentu noteiktam lokam elektroenerģijas lietotāju, kas tiek definēti kā  aizsargātie lietotāji (t.i. trūcīga vai maznodrošināta ģimene (persona) vai daudzbērnu ģimene).

Sākot ar 2015.gada 1.janvāri trūcīgai vai maznodrošinātai ģimenei (personai)  tiks nodrošināta 100 kilovatstundu elektroenerģijas tirdzniecība par subsidēto cenu 0,0131 euro par vienu kilovatstundu katrā norēķinu periodā (kalendāra mēnesī) un daudzbērnu ģimenei  - 300 kilovatstundu elektroenerģijas tirdzniecība par cenu 0,0131 euro par vienu kilovatstundu katrā norēķinu periodā (kalendāra mēnesī). Šajā gadījumā kopējā elektroenerģijas cena (ieskaitot elektroenerģijas cenu, tirdzniecības pakalpojumus, obligāto iepirkuma komponenti, pievienotās vērtības nodokli un tīkla pakalpojumus) būs vienāda ar pašreizējo starta tarifu – 11,64 centi par vienu kilovatstundu. Savukārt par elektroenerģijas apjomu, kas norēķinu periodā pārsniedz minētās 100 kilovatstundas trūcīgai vai maznodrošinātai ģimenei (personai) un 300 kilovatstundas daudzbērnu ģimenei, aizsargātais lietotājs maksās elektroenerģijas tirgotāja piedāvāto  un aizsargātā lietotāja izvēlēto elektroenerģijas cenu vai noteikto universālā pakalpojuma cenu.

Jāņem arī vērā, ka vidējai mājsaimniecībai elektroenerģija nav būtiskākais patēriņu izdevuma postenis. Piemēram 2011.gadā tikai 3,2% no mājsaimniecību patēriņa izdevumiem tika izmantoti maksājumiem par elektroenerģiju. Savukārt kopējā maksa par mājokli, ūdeni, elektroenerģiju, gāzi un citu kurināmo sastādīja 16,6% no mājsaimniecību patēriņa izdevumiem. Tas liecina par to, ka nepieciešams universāls mehānisms sociālās drošības sistēmas pilnveidošanai. Ne mazāk svarīgi ir nodrošināt sociālo aizsardzību tieši tam klientu lokam, kam tas visvairāk ir vajadzīgs. Līdz jaunā sociālā atbalsta instrumenta pieņemšanai pastāvēja pretruna ar elektroenerģijas tarifu sistēmu, kad tika subsidēts ikviens elektroenerģijas lietotājs nodrošinot tam 1200 kWh gadā par starta tarifu. Ja lietotājam ir vairāki pieslēgumi, tad tas bija tiesīgs saņemt subsidēto elektroenerģiju 1200kWh gadā katram pieslēgumam. Svarīgs priekšnoteikums atbalsta mehānisma izstrādei ir saderība ar iekšējo tirgu.

Līdz ar elektroenerģijas tirgus atvēršanu mājsaimniecībām, tirgū nonāks aptuveni 847 300 mājsaimniecību lietotāji, kas veido aptuveni 75% no kopējā lietotāju skaita. Viens no svarīgiem priekšnoteikumiem ir efektīvas komunikācijas nodrošināšana par tirgus atvēršanas nosacījumiem, lai gan tirgotāji var laicīgi sagatavot piedāvājumus, gan mājsaimniecības attiecīgi izvēlēties visatbilstošāko piedāvājumu.

Elektroenerģijas tirgus atvēršana ir nepieciešams solis, jo stratēģiski ilgtermiņā šādi visefektīvāk tiks noteikta elektroenerģijas cena. Atverot elektroenerģijas tirgu jārēķinās ar vairākiem faktoriem. Pirmkārt, tiks veicināta starpsavienojumu izveide tādējādi diversificējot piegādes tirgus. Otrkārt, jāņem vērā, ka tirgus atvēršana atstās ietekmi uz inflāciju. Piemēram pirms elektroenerģijas tirgus atvēršanas Igaunijas Finanšu ministrija prognozēja, ka šī pasākuma ietekme uz inflāciju būs 0,65 procenta punkti.

Savukārt liberalizācijas atlikšana ietekmētu inflācijas tendences, kas savukārt apgrūtinātu saimniecisko lēmumu pieņemšanu. Elektroenerģijas tirgus atlikšana ietekmē Latviju kā sadarbības partnera tēlu, it īpaši attiecībā uz uzņēmumiem, kas nodarbojas ar elektroenerģijas tirdzniecību.

### Dabasgāzes tirgus

Eiropa joprojām ir ļoti atkarīga no trešo valstu gāzes piegādēm, līdz ar to ir nepieciešams veikt tūlītējus pasākumus, lai rastu piemērotu risinājumu šai problēmai. Lai palielinātu energoapgādes drošību Eiropā, ir svarīgi efektīvi izmantot gāzes krātuvju potenciālu, tādējādi mazinot iespējamo piegādes krīžu negatīvo ietekmi. Lai optimizētu dabasgāzes piegādi un stiprinātu valsts energoapgādes drošību, gāzes kompānijas Eiropā palielina ieguldījumus dabasgāzes krātuvju vai pārrobežu uzglabāšanas pakalpojumu attīstībā. Tā, piemēram, IPGK Latvijā ir vienīgā gāzes krātuve Baltijā. Vasaras sezonas laikā krātuvē iesūknētā gāze ziemā tiek piegādāta klientiem ne tikai uz Latviju, Igauniju un Lietuvu, bet arī Krievijas ziemeļrietumiem un Kaļiņingradu. IPGK ziemā pilnībā nodrošina Latvijas iekšzemes gāzes pieprasījumu, tādējādi radot stabilitātes garantiju reģionā.

Dabas gāze Latvijā galvenokārt tiek izmantota elektroenerģijas un siltumenerģijas ražošanā. Papildus dabasgāzi izmantotā gan rūpniecībā, gan mājsaimniecības – pavardam un individuālo māju apkurei. Kopumā dabasgāzes patēriņš Latvijā pēdējo trīs gadu laikā ir samazinājies (skat 11.attēlu).

Avots: CSP


**11.attēls. Kopējais dabasgāzes patēriņš Latvijā 2003.-2012.g., milj. m3/gadā**

Dabas gāzes patēriņu ietekmē šādi faktori:

* ārgaisa temperatūra, kā piemēram 2013.gadā siltās ziemas periodā tā ievērojami pārsniedza vidējo statistisko normu;
* kopējā tautsaimniecības, tajā skaitā rūpniecības, attīstība. Piemēram 2013.gada aprīlī tika apturēta AS „Liepājas Metalurgs” darbība, kas bija viens no lielākajiem enerģijas patērētājiem valstī;
* pāreja no dabas gāzes uz alternatīviem kurināmā veidiem centralizētā siltuma ražošanā,
* energoefektivitātes pasākumu ieviešana, kā piemēram ēku siltināšana.

Pēc „Eurostat” arī ES valstīs pieprasījums pēc dabasgāzes samazinājās trešo gadu pēc kārtas: 2011.gadā par 10% salīdzinājumā ar 2010.gadu, un 2012.gadā par 2.2%, bet 2013.gadā par 1.4%. Arī Latvijā tika novērotas līdzīgas tendences, tomēr dabasgāzes patēriņa kritums bijis izteiktāks kā vidēji ES.


Latvijas dabasgāzes patēriņa struktūra ir ar izteikti sezonālu raksturu (sk. 12.attēlu). Ziemā centralizētās siltumapgādes sistēmas siltumslodzes būtiski pieaug. Te jāmin arī apstāklis, ka siltumapgādes uzņēmumi pakāpeniski pāriet uz alternatīvo resursu izmantošanu tādējādi samazinot dabasgāzes patēriņu.



**12. attēls. Dabasgāzes patēriņa svārstības 2012. – 2013.gadā pa mēnešiem, milj. m3.**

Galvenās nozares, kur patērē dabasgāzi, ir pārveidošanas sektors (enerģētika), rūpniecība un būvniecība, kā arī mājsaimniecību jeb individuālā patēriņa sektors. Elektroenerģijas ražošanai tiek izmantots aptuveni 2/3 no kopējā gāzes patēriņa valstī. Divas lielākās Latvijas elektrostacijas (Rīgas TEC ˗1 un Rīgas TEC – 2) ir kombinētā cikla dabasgāzes stacijas, kurās vienlaikus tiek ražota elektroenerģija un siltums Rīgas pilsētas siltumapgādei. Ņemot vērā lielu siltumslodžu sezonālo raksturu, arī lielo koģenerācijas staciju enerģijas ražošanas intensitāte ir sezonāla.

Dabasgāzes cenas pēdējos gados ir nedaudz samazinājušās. Dinamika lielākajās patēriņa grupās – dabasgāzes patēriņā rūpnieciskajiem patērētājiem un mājsaimniecībām, laika posmā no 2003. – 2013.gadam, redzama 13.attēlā.



Avots: AS „Latvijas Gāze”

**13. attēls. Mazuta un dabasgāzes tarifu dinamika Latvijā 2003. – 2013.g.**

AS „Latvijas Gāze” ir noslēgusi ilgtermiņa līgumus ar gāzes piegādātājiem AAS „Gazprom” un SIA „ITERA Latvija” līdz 2030.gadam, kas paredz gāzes piegādes pietiekamā apjomā Latvijas lietotājiem. Piegādes un patēriņa atbilstību nodrošina IPGK, kuras aktīvās gāzes tilpums ir aptuveni vienāds ar 1,5 gadu gāzes patēriņu Latvijā.

Šobrīd Latvijas dabasgāzes sektorā un tirgū darbojas viens vertikāli integrēts uzņēmums – AS „Latvijas Gāze”, kas nodrošina dabasgāzes iepirkšanu, uzglabāšanu, pārvadi, sadali un tirdzniecību.

Direktīvas 2009/73/EK kontekstā Latvijai atbilst divas atsevišķas atkāpes no vairākām prasībām, kas piemērojamas atšķirīgos termiņos.

* „Jauna tirgus” atkāpe, kas bija spēkā līdz 2014.gadam, kad apritējuši desmit gadi kopš pirmās komerciālās dabasgāzes piegādes saskaņā ar pirmo ilgtermiņa līgumu.
* „Izolēta tirgus” atkāpe, kas darbojās līdz brīdim, kad Latvijai (Baltijas valstīm) būs tiešs starpsavienojums ar jebkuras Eiropas Savienības dalībvalsts, izņemot Igaunijas, Lietuvas un Somijas, dabasgāzes sistēmu vai dominējošā piegādātāja daļa kopējā Latvijas dabasgāzes patēriņā samazināsies zem 75%.

2014.gada 20.marta grozījumi Enerģētikas likumā paredz šādas normas:

* no 2014.gada 4.aprīļa:

- trešo pušu pieeja dabasgāzes sadales, pārvades sistēmām un dabasgāzes krātuvei. Līdz 2014.gada 4.septembrim a/s „Latvijas Gāze” ir jāizstrādā un jāiesniedz SPRK apstiprināšanai dabasgāzes sadales sistēmas, dabasgāzes pārvades sistēmas un dabasgāzes krātuves lietošanas noteikumi. Likums paredz, ka pieeju var atteikt, ja komersants uzskata, ka nonāks nopietnās ekonomiskās un finansiālās grūtībās sakarā ar fiksēta maksājuma apjoma līguma saistībām. Sistēmas operatoram 7 dienu laikā ir jāinformē Regulators par katru gadījumu, kad atteikta pieeja sistēmai;

- balansēšanas maksas ieviešana. Katram lietotājam, kurš ir tirgus dalībnieks, kā arī sadales sistēmas operatoram ir jāslēdz līgums ar pārvades sistēmas operatoru par balansējošās gāzes piegādi, kā arī sistēmas operatoram ir tiesības pieprasīt, lai enerģijas lietotājs sniedz garantijas par balansēšanas pakalpojumu samaksu atbilstoši sistēmas operatora izstrādātajiem un Regulatora apstiprinātajiem kritērijiem un kārtību šādu garantiju pieprasīšanai;

- šķērssubsīdiju aizliegums.

* Ministru kabineta noteikumu izdošana, nosakot kārtību, kādā lietotājam piegādā dabasgāzi un pārtrauc tās piegādi, tirgotāju, sistēmas operatoru un lietotāju tiesības un pienākumus dabasgāzes piegādē un lietošanā, kā arī sašķidrinātās dabasgāzes pakalpojuma sniegšanu.
* Ministru kabineta noteikumu izdošana, nosakot elektroenerģijas un dabasgāzes sistēmas operatora tirgus dalībnieka un tirgotāja atbildību par Enerģētikas likuma, Elektroenerģijas tirdzniecības likuma, licenču, kā arī Regulas Nr. 1227/2011 normu neievērošanu. Naudas sods paredzēts līdz 10% no iepriekšējā finanšu gada neto apgrozījuma, bet ne mazāk kā 300 EUR.

- no 2015.gada 1.janvāra stājas spēkā normas, kas:

- dod tiesības dabasgāzes pārvades sistēmā ievadīt biogāzi un no biomasas saražoto gāzi, kā arī sašķidrināto dabasgāzi. Ministru kabinetam līdz 2014.gada 31.decembrim ir jāizdod noteikumi, kas nosaka tehniskās un drošības prasības, kā arī gāzes kvalitātes raksturlielumus, lai gāzes ievadīšana un transportēšana dabasgāzes pārvades sistēmā būtu droša;

- nosaka, kāda informācija tirgotājam ir jāiekļauj lietotājam izsniedzamajos galarēķinos un šīs informācijas apjomu.

* no 2017.gada 3.aprīļa stājas spēkā likuma panti, kas paredz, ka ir jānodrošina sadales sistēmas operatora juridiska nošķiršana. Sadales sistēmas operatoram līdz 2017.gada 2.aprīlim ir jāiesniedz Regulatoram neatkarības ziņojums.
* no 2017.gada 3.aprīļa, ja ātrāk nav iestājies viens no šādiem apstākļiem - Latvijas dabasgāzes sistēma ir tieši savienota ar jebkuras Eiropas Savienības dalībvalsts, starpsavienoto dabasgāzes sistēmu, izņemot Igauniju, Lietuvu un Somiju vai dominējošā piegādātāja daļa kopējā Latvijas dabasgāzes patēriņa nodrošināšanā ir mazāka par 75% - stāsies spēkā likuma panti, kas paredz pilnīgu dabasgāzes tirgus atvēršanu:

- lietotājam ir tiesības izvēlēties tirgotāju un brīvi to mainīt;

- lietotājam ir tiesības izbūvēt tiešo līniju;

- nodalīts pārvades sistēmas operators.

AS „Latvijas Gāze” akcijas tiek kotētas *NASDAQ OMX* Rīga biržā, un to kopējais skaits ir 39, 9 miljoni. AS „Latvijas Gāze” lielākie akcionāri ir „E.ON Ruhrgas International GmbH”, AAS Gazprom un SIA „ITERA Latvija” (sk. 14.attēlu). Tajā pašā laikā, jāatzīmē, ka AS „Latvijas Gāze” lielākais akcionārs „E.ON Ruhrgas International” GmbH ir izteicis paziņojumu par plānoto aiziešanu no Baltijas valstu, tajā skaitā Latvijas, dabasgāzes tirgus.



**14. attēls. AS „Latvijas Gāze” akcionāru struktūra, uz 31.12.2013.**

Latvijas dabasgāzes apgādes sistēma nav savienota ar citu ES dalībvalstu, izņemot Lietuvu un Igauniju, sistēmām. Latvijai ir tikai viens dabasgāzes piegādātājs – Krievija, kā rezultātā ir izveidojies izolēts dabasgāzes tirgus jeb tā dēvētā „enerģijas sala”.

## Enerģijas infrastruktūra

Paralēli likumdošanas iniciatīvām notiek aktīvs darbs pie fiziskās infrastruktūras projektu īstenošanas, jo bez fiziskas infrastruktūras, jo īpaši pārrobežu savienojumu izbūves, iekšējā tirgus izveides pabeigšana nav iespējama. Ciešāka tīklu integrācija ir īpaši svarīga valstīm, kuru elektrības vai gāzes tīkli nav saistīti ar citām ES valstīm („enerģijas salām”).

Laika posmam no 2014. līdz 2020.gadam ES līmenī ir iedibināts jauns finanšu instruments, kura ietvaros tiks sniegts ieguldījumus ES infrastruktūras attīstībai transporta, enerģētikas un telekomunikāciju jomā — "Eiropas infrastruktūras savienošanas instruments" (turpmāk — CEF*(Connecting Europe Facility)*). Enerģētikas sektoram paredzētais budžets laikposmam no 2014. līdz 2020.gadam CEF ietvaros sastāda 5 850 mljrd. EUR.

Lai sekmētu investīciju realizācijas gaitu un veicinātu projektu īstenošanu, ilgtermiņa enerģētikas infrastruktūras politikas īstenošanu nosaka Eiropas Parlamenta un Padomes Regula (ES) Nr.347/2013 (2013.gada 17.aprīlis), ar ko nosaka Eiropas energoinfrastruktūras pamatnostādnes un atceļ Lēmumu Nr.1364/2006/EK, groza Regulu (EK) Nr.713/2009, Regulu (EK) Nr.714/2009 un Regulu (EK) Nr.715/2009 (turpmāk - Regula 347/2013). Šī regula nosaka Kopējās intereses projektu (turpmāk – KIP) sarakstu izveidošanu ES līmenī. Regula paredz, ka projekti, kas iekļauti KIP sarakstā, varēs ne tikai pretendēt uz finansējumu, bet arī varēs izmantot ātras un efektīvas atļauju saņemšanas procedūras, vienlaikus ievērojot vides novērtēšanas un aizsardzības standartus. Lai īstenotu Regulas Nr.347/2013 prasības, EK 2013.gada 14.oktobrī, izmantojot deleģēto aktu procedūru, ir pieņēmusi pirmo ES KIP sarakstu, kurā ietverti 248 projekti – elektroenerģijas un gāzes pārvades, uzglabāšanas un sašķidrinātās dabasgāzes (turpmāk – SDG) projekti, kā arī projekti viedo tīklu un naftas jomā. Tāpat šī regula paredz arī ES finansējuma piešķiršanu no ES, gadījumos, ja šie projekti ir stratēģiski svarīgi, tomēr nevar tikt īstenoti, ņemot vērā tikai tirgus intereses. Šī regula būs spēkā līdz 2020.gadam un šajā laika periodā paredzēts ik pēc diviem gadiem atjaunot šo KIP sarakstu. Regulas Nr.347/2013 ietvaros paredzētās kompetentās iestādes lomu, kurai uzticēts atvieglot administratīvās procedūras saistībā ar KIP projektu ieviešanu, uzdots pildīt Ekonomikas ministrijai. Līdz ar to nepieciešama turpmāka KIP projektu ieviešanas nosacījumu atvieglošana.


### Elektroenerģijas infrastruktūra

#### Pārvades sistēma

Pietiekami starpsavienojumi ir vissvarīgākais priekšnoteikums optimālai elektroenerģijas tirgus funkcionēšanai. Atšķirībā no citām ES valstīm,Baltijas valstu energosistēmas darbojas paralēlā, sinhronā režīmā ar IPS/UPS (Krievijas vienotā energosistēmu/Ukrainas, Baltkrievijas, Kazahstānas, Kirgizstānas, Azerbaidžānas, Gruzijas, Tadžikistānas, Moldovas un Mongolijas integrētā energosistēma) reģionu, nevis kontinentālās Eiropas energosistēmām. Baltijas valstu, Krievijas un Baltkrievijas elektroenerģijas tirgu pārrobežu darbību nosaka Baltkrievijas, Krievijas, Igaunijas, Lietuvas un Latvijas PSO noslēgtais *BRELL* (saīsinājums no: *Belarus, Russia, Estonia, Latvia, Lithuania*) līgums. Šobrīd tirgu pārrobežu darbība ar Krieviju un Baltkrieviju notiek tikai virzienā uz Baltijas valstīm NPS elektroenerģijas biržas platformā. Lai izvērtētu Baltijas valstu energosistēmu iekļaušanos ES iekšējā elektroenerģijas tirgū un iespējamo sinhrono darbu ar kontinentālās Eiropas PS, 2011.gada 22.septembrī trīs Baltijas valstu PSO AS ”Augstsprieguma tīkls”, „Elering” un „Litgrid” parakstīja sadarbības līgumu par izpētes darba veikšanu. 2013.gada 11.oktobrī tika pabeigts pētījums “*Priekšizpēte par Baltijas valstu pārvades tīklu savienošanas variantiem ar Eiropas valstu pārvades tīkliem un Baltijas elektroenerģijas tirgus integrēšanu iekšējā Eiropas elektroenerģijas tirgū*”, kurā analizēti trīs iespējamie rīcības scenāriji. Darbs pie iespējamiem sinhronizācijas scenārijiem turpinās.

Energosistēmu starpsaslēguma saišu daudzums un pārvades jauda starp Baltijas valstīm un citām ES dalībvalstīm pagaidām ir pietiekams tikai starp Somiju un Igauniju. Tie ir jūras kabeļi *Estlink 1* un *Estlink 2*, kas savieno Somijas un Igaunijas energosistēmas. *Estlink 1* (Harku – Espoo; pārvades jauda – 350MW) un *Estlink 2* (Puusi – Anttila; pārvades jauda – 650 MW).

2015. gadā plānots pabeigt starpsavienojuma starp Lietuvu un Zviedriju (*NordBalt*; pārvades jauda – 700MW, no Klaipēdas, Lietuvā uz Nībo, Zviedrijā) izbūvi (skat. 15.attēlu). Paredzams, ka *NordBalt* starpsavienojums palīdzēs izveidot kopīgu, vienotu Baltijas un Ziemeļvalstu elektroenerģijas tirgu un nodrošinās Lietuvai un Latvijai iespējas lielākā apjomā pirkt elektroenerģiju no hidroresursiem bagātajām Ziemeļeiropas valstīm, tādējādi samazinot arī enerģētisko atkarību no trešo valstu elektroenerģijas piegādēm. Tajā pašā laikā *NordBalt* savienos divus izteiktus elektroenerģijas ģenerācijas deficīta reģionus - Lietuvas un Latvijas NPS tirdzniecības apgabalus un Zviedrijas 4. (SE4) NPS tirdzniecības apgabalu. Līdz ar to kā cenas reference Lietuvas un arī Latvijas NPS tirdzniecības apgabalos, starp kuriem nepastāv tehniski pārvades jaudu ierobežojumi, varētu nostiprināties SE4 apgabala elektroenerģijas cena.



**15.attēls. Energosistēmu starpsavienojumu karte.**

Lai uzlabotu pārvades sistēmas infrastruktūru turpinās projekta „Kurzemes loks” realizācija Latvijā. „Kurzemes loka” pirmais posms ietvēra 330kV augstsprieguma līnijas izbūvi, savienojot 330kV apakšstaciju „Rīgas TEC-1” ar apakšstaciju „Imanta” (noslēdzot 330kV loku ap Rīgu) un tika realizēts 2013.gadā. Otrais posms 330kV augstsprieguma līnija Grobiņa – Ventspils izbūvēts 2014. gadā. Projekta pirmā un otrā posma izbūves izmaksas ir 98,5 milj. EUR, no tiem 38,5 milj. EUR sedza no Eiropas Enerģētikas atjaunošanas programmas (turpmāk – EEPR) līdzekļiemKurzemes loka 3.posma izmaksas ir 127,42 milj. eiro un to plānots pabeigt 2019.gada beigās. Kurzemes loks ir iekļauts KIP sarakstā un tā realizācijai ir piešķirts CEF finansējums.

Paralēli *NordBalt* projekta īstenošanai, tiek strādāts arī pie Latvijas – Igaunijas energosistēmu 3.starpsavienojuma izveides. Projekts paredz savienot Rīgas TEC-2 apakšstaciju un Kilingi-Nomme Igaunijā, kā arī Igaunijas pusē izbūvēt savienojumu starp Harku un Sindi. Projektu paredzams realizēt līdz 2020.gadam tas nodrošinās caurlaides spējas palielinājumu starp Latviju un Igauniju 500-600MW apjomā. Latvijas – Igaunijas energosistēmu 3.starpsavienojums ir iekļauts Eiropas kopienas KIP sarakstā un tā realizācijai ir piešķirts CEF finansējums. Norit darbs arī pie Lietuvas – Polijas elektroenerģijas līdzstrāvas savienojuma *LitPolLink 1 ar*  pārvades jaudu1000MW; no Kroņu hidroakumulējošās stacijas (HAES), Lietuvā, caur Elku un Alitus uz Narevu, Polijā) izveides. Šīs energosistēmas starpsavienojuma saites pirmo kārtu (ar pārvades jaudu 500MW) plānots nodot ekspluatācijā 2015.gadā. Notiek aktīvas diskusijas par otra LitPol Link 2 starpsavienojuma nepieciešamību, it īpaši sinhronizācijas ar Eiropu gadījumā.

#### Sadales sistēma

Lai nodrošinātu elektroenerģijas piegādi lietotājiem, kas Latvijā ir vairāk nekā viens miljons, liela loma ir kvalitatīvu sadales sistēmas pakalpojumu sniegšanai. Latvijā sadales sistēmas operatora funkcijas pilda vienpadsmit uzņēmumi, no kuriem lielākais ir AS "Sadales tīkls", kas ir AS „Latvenergo” koncerna uzņēmums. Tas nodrošina elektroenerģijas piegādi vairāk nekā 99% no valsts elektroenerģijas lietotāju un jaunu elektroenerģijas lietotāju pieslēgšanu elektrotīklam, kā arī veic elektroenerģijas izlietošanas uzraudzību, elektroenerģijas patēriņa uzskaiti un sadales tīkla zudumu samazināšanas pasākumus.

Elektroenerģijas sadales tīklu kopgarums Latvijā 2014. gadā sasniedz 94 701 kilometru. Sadales pakalpojumu sniegšanai tiek izmantotas zemsprieguma 0,4 kV un vidsprieguma 6 – 20 kV elektroiekārtas. Apmēram trešo daļu (35 235 kilometru) no sadales sistēmas veido vidsprieguma 6 – 20 kV tīkls un apmēram divas trešdaļas – 59 466 km zemsprieguma 0,4 kV tīkls. Elektrotīklam pieslēgto lietotāju elektroietaišu apgādi nodrošina 26 052 transformatoru apakšstacijas (6-20/ 0,4 kV). Kopš 2011.gada 1.aprīļa līdz 2014.gadam AS „Sadales tīkls” elektroenerģijas sadales sistēmas diferencētie tarifi netika pārskatīti.[[10]](#footnote-10)

Elektroenerģijas piegādes kvalitāte tiek vērtēta divos nozares rādītājos - elektroenerģijas padeves pārtraukumu ilgums vienam klientam gadā (SAIDI) un elektroenerģijas padeves pārtraukumu biežums vienam klientam gadā (SAIFI). Pēdējo 10 gadu laikā SAIDI un SAIFI parametru uzlabošana ir viens no Eiropas valstu sadales sistēmas operatoru galveniem uzdevumiem.

2013.gadā elektroapgādes pārtraukumi gaisvadu elektrotīklā fiksēti 30 179 reizes, kas ir par 11% mazāk nekā 2012. gadā. Pārtraukumu skaita lielāko īpatsvaru sastāda pārtraukumi zemsprieguma elektrotīklā. Veicot kabeļu elektrotīkla atjaunošanu, izdevies samazināt kabeļu tīkla bojājumu skaitu par 9 % - no 7192 gadījumiem 2012. gadā līdz 6543 gadījumiem 2013. gadā.73 % no kopējā pārtraukumu skaita 2013. gadā radušies nelabvēlīgu laika apstākļu ietekmē. 68% gadījumu kabeļu elektrotīklā tehnoloģiskos traucējumus izraisa kabeļu līniju izbūvē izmantoto materiālu novecošanās. Lielu ietekmi elektroenerģijas piegādes kvalitātē rada trešo personu izraisītie elektrotīkla bojājumi. 2013. gadā trešo personu izraisītie bojājumi fiksēti 495 reizes, kas bija par 91 gadījumu jeb 23% vairāk nekā 2012. gadā.

2013.gadā neplānoto elektrotīkla atslēgumu ilgumu vienam klientam izdevies samazināt līdz 192 minūtēm, 2012. gadā atslēguma ilgums sasniedza 256 minūtes. Rādītājus ietekmē gan elektroapgādes tīkla bojājuma raksturs, gan veicamo darbu apjoms, kā arī vide, kurā atrodas elektrotīkls. 53 % no Latvijas teritorijas ir meži, kuros ir apgrūtināta piekļuve pie elektrotīkla.

SAIDI un SAIFI parametru uzlabošana ir AS „Sadales tīkls” pēdējo 3 gadu prioritāte un nākamo 10 gadu mērķis, kas definēts 2014.gadā apstiprinātajā AS „Sadales tīkls” Attīstības plānā elektrotīklu savlaicīgai un efektīvai atjaunošanai, lai paaugstinātu elektroapgādes kvalitāti un drošumu lietotājiem Latvijā līdz 2023.gadam. AS „Sadales tīkls” Attīstības plānā ir noteiktas sekojošas prioritātes:

* elektrotīkla atjaunošana, izmantojot drošākus tehniskos risinājumus, un finansējumu prioritāri novirzot stratēģiski svarīgākā 6-20 kV elektrotīkla atjaunošanā;
* paātrināta elektroapgādes kvalitātes uzlabošana, realizējot 20 kV gaisvadu līniju pārbūvi kabeļos, elektrotīkla automatizēšana un jaunu 110 kV apakšstaciju izbūve, lai samazinātu SAIDI un SAIFI;
* pieslēgumu procesa efektivizēšana, samazinot nepieciešamo dokumentu skaitu un paātrinot pieslēguma procesu;
* elektrotīkla uzturēšanas darbu pilnveidošana, lai samazinātu tiem nepieciešamo atslēgumu ilgumu;
* viedā tīkla attīstība;
* tehnoloģiju izpēte un iekšējo procesu tālāka optimizācija, lai savlaicīgi varētu ieviest nepieciešamos tehniskos risinājumus, kuri efektīvāk ļauj sasniegt noteiktos mērķus;
* sadarbības pilnveidošana ar pašvaldībām un citiem komunikāciju turētājiem, kas ļauj efektivizēt elektrotīkla attīstību.

Sadales tīkliem arvien vairāk tiek pieslēgti alternatīvie elektroenerģijas ražotāju ģeneratori. Pieaugot to īpatsvaram pieaug ietekme uz tīkla normālu darbību, klientu  elektroapgādes drošumu un sprieguma kvalitāti. Līdz ar to ir jāveic izmaiņas tīkla tehniskā un tehnoloģiskā aprīkojumā, lai nodrošinātu  sadales sistēmas harmonisku, drošu un kvalitatīvu darbību nākotnē.

Latvijā elektromobilitātes attīstībai (atbilstoši valstī apstiprinātajam Elektromobilitātes attīstības plānam), nepieciešams izbūvēt vienotu elektrouzlādes staciju infrastruktūru. Lai nodrošinātu ērti lietojamu publisko elektromobiļu uzlādes infrastruktūru, tai jāsastāv no ātrās un vidēji ātrās uzlādes stacijām, kuras aprīkotas ar auto identificēšanas, viedās elektroenerģijas uzskaites un centralizētas datu uzkrāšanas infrastruktūru optimālai norēķinu organizēšanai par uzlādes pakalpojumu. Ņemot vērā kopīgo autoceļu garumu un attālumu, ko elektromobilis spēj nobraukt ar vienu uzlādi, valstī būtu nepieciešams ierīkot aptuveni 1000 šādu uzlādes staciju. Plānojot uzlādes staciju izbūvi, jāņem vērā arī esošās sadales elektrotīkla atrašanās vieta un pieejamās jaudas, lai lietderīgi izmantotu esošo infrastruktūru un optimizētu uzlādes infrastruktūras izbūves izmaksas.


Lai īstenotu iecerētos investīciju projektus, nepieciešams papildus pilnveidot sadales sistēmas pakalpojumu tarifa noteikšanu un tarifa struktūru, kas nodrošinātu efektīvāku sadales sistēmas infrastruktūras izmantošanu. Kopējais tarifa pieaugums varētu sastādīt 1 – 3% gadā atkarībā no tautsaimniecības izaugsmes un ar to saistīto elektroenerģijas patēriņu.

### Dabasgāzes infrastruktūra

Latvijas pārvades gāzesvadi (turpmāk tekstā - PGV) ir Baltijas valstu dabasgāzes pārvades sistēmas sastāvdaļa. Esošā dabasgāzes pārvades sistēma dod iespēju saņemt dabasgāzi no Krievijas pa pārvades gāzesvadiem Valdaja – Pleskava – Rīga un Izborska – IPGK (skat. 16.attēlu). Dabasgāzes piegāde virzienā no Pleskavas līdz Rīgai tiek nodrošināta ar diviem paralēliem gāzesvadiem, starp kuriem ir savienojošās līnijas. Kopējais maģistrālo tīklu garums Latvijā ir 1239 km.

Pārvades sistēma nodrošina valsts lielāko pilsētu apgādi ar dabasgāzi pilnā apmērā, pastāvot gāzes pārvades un sadales sistēmu savienojošam posmam – gāzes regulēšanas staciju (turpmāk tekstā – GRS) caurlaides spēju rezervēm.

Lai uzlabotu gāzes piegādi un paaugstinātu gāzes apgādes drošību, AS „Latvijas Gāze” kopš tās privatizācijas 1997. gadā ir modernizējusi gāzes apgādes sistēmu kopā investējot 270.4 miljonus latu (384.7 miljonus EUR). 2013. gadā pilnībā tika pabeigts Latvijas – Lietuvas starpsavienojuma kapacitātes palielināšanas projekts līdz 6 milj.m3 dienā, kas tika realizēts Eiropas enerģētikas atveseļošanas programmas ietvaros, kur AS „Latvijas Gāze” saņēma 10 milj. eiro šī projekta realizācijai.



Avots: AS „Latvijas Gāze”

**16. attēls. Dabasgāzes pārvades sistēma Latvijā.**

Attiecībā uz dabasgāzes infrastruktūras attīstību jāņem vērā Baltijas valstu ierobežotais dabasgāzes tirgus, un līdz ar to projekta atmaksāšanās iespējas, ja tam nav investīciju atbalsta. Lai nodrošinātu enerģētisko neatkarību arī attiecībā uz dabasgāzes piegādēm, Baltijas reģionā tika ierosināti vairāki nozīmīgi starpsavienojumu infrastruktūras projekti, kā piemēram:

* Polijas - Lietuvas gāzes starpsavienojuma izbūve (GIPL).
* Latvijas-Lietuvas gāzes starpsavienojuma uzlabošana.
* Reģionālais sašķidrinātās dabasgāzes terminālis.
* IPGK paplašināšana un modernizācija.
* Latvijas- Igaunijas gāzes starpsavienojuma uzlabošana.

GIPL projekta mērķis ir integrēt Baltijas valstu izolēto dabasgāzes tirgu ES dabasgāzes tirgū, nodrošinot pieeju ES gāzes tirdzniecības platformām (piemērām, Centrāleiropas gāzes tirdzniecības platformai CEGH), kā arī pasaules sašķidrinātās dabasgāzes tirgum. Projekta īstenošana veicinās jaunu spēlētāju ienākšanu tirgū. Projekta attīstītāji ir Lietuvas pārvades sistēmas operators Amber Grid un Polijas pārvades sistēmas operators GazSystem S.A. GIPL priekšizpēte pabeigta 2013.gada maijā. Projekts ir iekļauts KIP projektu sarakstā un tā realizācijai ir piešķirts CEF finansējums. Plānotā starpsavienojuma kapacitāte sākotnēji būs 2,4 mljrd.m³ ar iespēju palielināt, sagaidāmās izmaksas –558 milj. EUR. Ar GIPL cieši saistīts ir arī cits BEMIP projekts – Polijas Svinojušče (*Świnoujście*) SDG termināļa izbūve, kuru paredzēts pabeigt 2014.gadā.

Polijas - Lietuvas gāzes starpsavienojuma (GIPL) pilnīgai izmantošanai no Latvijas interešu viedokļa ir svarīgi palielināt Latvijas-Lietuvas gāzes starpsavienojuma kapacitāti. Otrais etaps ir saistīts ar cauruļvada Iecava-Lietuvas robeža izbūve (plānotās izmaksas 31 milj. EUR). Projekta potenciālie attīstītāji ir AS „Latvijas Gāze” un „Amber Grid” (Lietuvas PSO).

ES KIP sarakstā ir četri SDG termināļi, kas pretendē uz Baltijas reģionālā SDG termināļa statusu (1 Somijā, 2 Igaunijā un 1 Latvijā). Paredzams, ka tikai viens no tiem varēs pretendēt uz ES līdzfinansējumu. Latvija ir ieenteresēta reģionālā SDG termināla izveidē, jo tas nodrošinās dabasgāzes piegādes ceļu un avotu diversifikāciju valstī un visā Baltijas reģionā. Pēc EK veiktā pētījuma rezultātiem tika secināts, ka labākā reģionālā SDG termināļa vieta ir Somijas līcī. Somijas-Igaunijas gāzes starpsavienojums *Balticconnector* tiek skatīts kā neatņemama projekta sastāvdaļa. Latvijai ir svarīgi, ka reģionālais SDG projekts nodrošina reālu piegāžu diversifikāciju visekonomiskākā veidā. Pagaidām vienošanās par termināla atrašanas vietu starp Igauniju un Somiju par SDG izvietojumu nav panākta.

Alternatīva dabasgāzes piegāde, sākot ar 2015.gadu, Latvijā būs iespējama no Klaipēdas sašķidrinātās dabasgāzes termināļa. Pašreizējā Lietuvas – Latvijas starpsavienojuma jauda ir 6 milj.m3/dienā pie Latvijas dienas dabasgāzes patēriņa ziemā 12,14 milj.m3/dienā. Latvijas – Lietuvas dabasgāzes starpsavienojuma uzlabošanas projekts, kas paredz Klaipēdas – Kiemenai gāzes starpsavienojuma ieejas jaudu palielināšanu līdz 12 milj.m3/dienā, ir iekļauts KIP sarakstā.

SDG tiek izmantots kā nozīmīga alternatīvā degviela transporta līdzekļiem. 2013.gada 25.janvārī EK ir nākusi klājā ar jaunu direktīvas priekšlikumu par alternatīvo degvielu infrastruktūras ieviešanu. Priekšlikuma mērķis ir nodrošināt alternatīvo degvielu infrastruktūras attīstīšanu un šīs infrastruktūras kopējo tehnisko specifikāciju ieviešanu ES. Direktīva paredz līdz 2015.gada decembrim ES standartu izveidi, lai visi SDG uzpildes punkti autotransporta līdzekļiem, kā arī SDG uzpildes punkti kuģiem varētu būt savienoti un savstarpēji savienojami. Līdz 2025. gada 31. decembrim dalībvalstīm jānodrošina, ka vismaz pastāvošajā TEN-T pamattīklā tiek izvietots attiecīgs skaits publiski pieejamu LNG uzpildes punktu, lai panāktu, ka ar LNG darbināmi lielas celtspējas/kravnesības transportlīdzekļi var pārvietoties visā Savienībā. Papildus tam, direktīva nosaka, ka dalībvalstis ar savu valsts politikas regulējumu nodrošina, ka līdz 2030.gada 31.decembrim iekšzemes ostās tiek izvietots attiecīgs skaits SDG uzpildes punktu, lai SDG iekšzemes ūdensceļu kuģu vai jūras kuģu kustība būtu iespējama visā TEN-T pamattīklā.

IPGK ir viens no svarīgākajiem dabas gāzes infrastruktūras elementiem. Tas ir stratēģiski svarīgs energoapgādes objekts un saskaņā ar Enerģētikas likuma 20.pantu, pazemes dabasgāzes krātuvju pazemes daļa ir saglabājama valsts īpašumā.

IPGK var uzglabāt līdz 2,32 miljrd. m3 aktīvās gāzes un ar tās palīdzību var balansēt pieprasījuma svārstības ne tikai Baltijas valstīs, bet arī Krievijas Ziemeļrietumu reģionā. Ziemas periodā Latvijas patērētāji saņem dabasgāzi tikai no Inčukalna pazemes gāzes krātuves. Tāpat, dabasgāze tiek padota patērētājiem Krievijā, Igaunijā un periodiski arī Lietuvā.


17.attēlā rādīts procentuālais, no IPGK piegādātās dabasgāzes sadalījums starp patērētājiem trijās Baltijas valstīs un Krievijā laika posmā no 2000. – 2012.gadam. Šajā periodā lielākā daļa dabasgāzes no IPGK ir piegādātas Latvijai, Igaunijai un Krievijai. Dabasgāzes piegādes Lietuvai konkrētajā laika periodā attiecināmas tikai uz trim gadiem – 2008. –2010., to procentuālajam īpatsvaram svārstoties 1–7% robežās.

Avots. AS „Latvijas Gāze”.

**17. attēls. Dabasgāzes piegādes no IPGK 2000.-2012.g., %, pa valstīm (dabasgāzes kompānijām).**

Baltijas valstu gāzapgādes sistēmas principiālā shēma ar dabasgāzes piegādes virzienu un piegādes apjomu specifikāciju, īpaši izceļot IPGK nozīmi pašreizējās Baltijas dabasgāzes apgādes struktūrā redzama 18. attēlā. Tāpat iezīmēti arī plānoto vai realizācijas stadijā esošo dabasgāzes infrastruktūras starpsavienojumu projekti 2020.gadā.

Ņemot vērā to, ka Baltijas valstu gāzes apgādes sistēma nav savienota ar ES kopējo gāzes apgādes sistēmu, pazemes gāzes krātuvju pieejamība un pietiekamība reģionā ir nozīmīga. Pazemes gāzes krātuve būtiski uzlabo gāzes piegādes drošību un ļauj regulēt gāzes piegādi atkarībā no sezonas.



**18.attēls. Prognozētās dabasgāzes piegādes Latvijai un sezonālā dabasgāzes padošana no IPGK 2020.gadā.**

IPGK ir iespējas nākotnē paplašināties un tādējādi uzglabāt vairāk gāzes. Aktīvās dabasgāzes apjoma uzglabāšanu iespējams palielināt no 2,32 mljrd. m3 līdz 2,6 – 2,8 mljrd. m3. Pēc paplašināšanas arī dabasgāzes padošanas apjoms pieaugs no 28–30 milj.m3/dienā līdz 34–35 milj.m3/dienā.

Latvijā ir arī citas potenciāli dabas gāzes uzglabāšanai izmantojamas vietas, kuras var iegūt papildus nozīmi pēc starpsavienojumu izbūves ar ES tīkliem. Kopumā Latvijā atrodas vismaz 11 pazemes struktūras, kuras ir atzītas par perspektīvām tālākai izpētei (skat. 3.tabulu).

3.tabula

**Latvijas ģeoloģiskās struktūras,**

**kas piemērotas pazemes gāzes krātuvju izveidei**

|  |  |  |  |
| --- | --- | --- | --- |
| **Nr.** | **Pazemes krātuve** | **Laukums, km2** | **Ietilpība, mljrd. m3** |
| 1. | Snēpele | 75 | 17,5 |
| 2. | Aizpute | 95 | 16,0 |
| **3.** | **Dobele** | **47** | **10,0** |
| 4. | Z–Blīdene | 47 | 9,0 |
| 5. | Līči | 65 | 2,5 |
| 6. | Liepāja | 39 | 2,5 |
| 7. | Degoles | 46 | 3,5 |
| 8. | Līgas | 40 | 2,5 |
| 9. | Z-Līgatnes | 3x8 | 2,5 |
| 10. | Amatas | 5x5 | 2,0 |
| 11. | Valmieras | 3x10 | 2,5 |

Šobrīd Dobeles pazemes struktūra ir visdetalizētāk izpētītā no Latvijas potenciālajām PGK un atzīta par piemērotu dabasgāzes krātuves izveidei. ES līdzfinansētā projekta “Ģeoloģiskā un ekonomiskā izpēte par dabasgāzes pazemes krātuves iespējamo izveidi Latvijā, Dobeles rajonā” ietvaros tika atzīts, ka potenciālā Dobeles pazemes gāzes krātuves (turpmāk – DPGK) izveides gadījumā, tā ietilpības ziņā būtu viena lielākajām PGK ES valstīs.



**19.attēls. Latvijas esošās un potenciālo pazemes gāzes krātuvju izvietojums.**

Dobeles struktūra tika atzīta par piemērotu dabasgāzes krātuves izveidei. 1990.gadā Dobeles struktūras teritorijā tika ierīkoti 24 dziļie urbumi[[11]](#footnote-11), no tiem laika periodā no 2009. **–** 2010.gadam tika apsekoti vien 18, un tikai 8urbumu tehniskais stāvoklis bija apmierinošs, un tie var tikt izmantoti dažādiem mērķiem, tostarp tālākas izpētes un monitoringa veikšanai[[12]](#footnote-12).

Dobeles struktūras ietilpība ir apmēram 7,74 milj. m3, tomēr visoptimistiskākās aplēses liecina, ka kopējā izbūvētās DPGK ietilpība varētu sasniegt 20 miljardus m3 dabasgāzes (no tiem 10 miljardi m3 bufergāzes ). Reāli gan Dobeles struktūras dabasgāzes uzglabāšanas apjoms varētu būt 10 miljardi m3 dabasgāzes (5 miljardi m3 aktīvās gāzes). Tādā gadījumā būtu nepieciešams ierīkot 80 dziļos urbumus. Kopējās investīcijas DPGK izveidē tiek vērtētas aptuveni 1,3 miljardus EUR.

## Siltumapgāde

Latvijā siltumapgāde tiek nodrošināta, izmantojot centralizētās siltumapgādes sistēmas, lokālo siltumapgādi un individuālo siltumapgādi. Siltumapgādi savā administratīvajā teritorijā organizē pašvaldības saskaņā ar tām likumā noteikto pastāvīgo funkciju.

2012. gadā centralizēto siltumenerģiju pārdošanai ražoja 663 katlumājās un 132 koģenerācijas stacijās, kuras pārdošanai kopā saražoja 7,46 TWh centralizētās siltumenerģijas.

Centralizētās siltumapgādes patērētāju struktūra pēdējo gadu laikā nav mainījusies, centrālā apkure ir 65–70%, karstā ūdens apgāde – 30–35%.

Kā redzams 20.attēlā attēlotajā grafikā, mājsaimniecības ir lielākais centralizētās siltumapgādes patērētājs ne tikai 2012.gadā, bet arī gados pirms tam.

**20. attēls. Centralizētās siltumenerģijas galapatēriņš, 2012.gads.**

Savukārt, sadalījumā pa reģioniem Rīgas reģions ar 51,7% patērē vairāk kā pusi no centralizētās siltumenerģijas valstī (skat.21.attēlu). Lielākā daļa centralizētās siltumapgādes sistēmās saražotās siltumenerģijas apjomiem tiek saražoti Rīgā, no kuras 90% tiek saražoti augsti efektīvas koģenerācijas procesā. AS „Rīgas siltums” ir lielākais centralizētās siltumapgādes uzņēmums (43 siltumavoti, t.sk., 5 siltumcentrālēs un 38 gāzes katlu mājās) Latvijā un Baltijas valstīs.

**21.attēls. Centralizētās siltumenerģijas galapatēriņa sadalījums pa reģioniem**

Saskaņā ar Latvijas Siltumuzņēmumu asociācijas sniegto informāciju Latvijā dažādās pašvaldībās siltumenerģijas tarifi atšķiras. 2014.gadā vieni no zemākajiem tarifiem bija Ludzas pilsētā, Mālpils novadā, Valkas novadā, Kuldīgas pilsētā, kur gala lietotājs par vienu MWh maksāja līdz 50 EUR. Savukārt, vieni no augstākajiem tarifiem Saldus pilsētā, Olaines pilsētā, Jūrmalas pilsētā, Lielvārdes novadā un Grobiņas novadā, kur par vienu MWh bija jāmaksā vairāk kā 65 EUR. Šīs siltumenerģijas tarifu atšķirības nosaka dažādi faktori, piemēram:

• izmantotais kurināmā veids, jo līdz 90% siltumenerģijas ražošanas mainīgajās izmaksās veido tieši kurināmā izmaksas;

• siltumapgādes sistēmas lielums un tehniskais stāvoklis;

• siltumslodzes blīvums, t.i., siltumenerģijas patēriņa attiecība pret siltumapgādes sistēmas aptvertās teritorijas lielumu;

• centralizētās siltumapgādes sistēmas jaudas atbilstība pieprasītajai slodzei.

Avots: Latvijas Siltumuzņēmumu asociācija.

**22.attēls. Siltumenerģijas tarifi 2014.gada martā, EUR/MWh.**

Pastāv tendence, ka atšķirības starp siltumenerģijas augstākajiem un zemākajiem tarifiem pakāpeniski mazinās. Zemākie tarifi vairumā gadījumu nākotnē tiks paaugstināti, jo tie nesedz siltumenerģijas ražošanas un piegādes izmaksas, savukārt, augstākie tarifi tiks samazināti, jo notiek nozīmīgi pilsētu siltumapgādes sistēmu optimizācijas pasākumi. 2013.gada 1.jūlijā stājās spēkā jaunie AS „Rīgas siltums” siltumenerģijas apgādes pakalpojumu tarifi, kas pieļautu samazinājumu robežās no 2,2% līdz 4,2% atkarībā no dabasgāzes tirdzniecības cenas.

Pēdējos gados veiktie energoefektivitātes pasākumi ļāvuši siltumenerģijas zudumus tīklos samazināt, piemēram, Rīgā līdz 13%. Straujāku energoefektivitātes paaugstināšanas pasākumu īstenošanu centralizētajā siltumapgādē kavē trūkstošais investīciju apjoms, pašvaldību ierobežotās spējas ņemt kredītu, kā arī lēnais kapitāla apgrozījuma ātrums. Šo iemeslu dēļ vēl aizvien pašvaldībās tiek darbinātas neefektīvas iekārtas, kas rada paaugstinātu kurināmā pārtēriņu un nespēj nodrošināt siltuma apgādi nepieciešamā kvalitātē. Veicot kompleksu sistēmas atjaunošanu, iespējams optimizēt enerģijas ražošanas procesu un samazināt siltumenerģijas zudumus pārvades sistēmās.

AER izmantojošu katlumāju jaudas pieaugums laika posmā no 2007.-2013.gadam tika sekmēts, novirzot ne tikai ES budžeta finanšu līdzekļus, bet arī Klimata pārmaiņu finanšu instrumenta finanšu līdzekļus. Piemēram, 2012.gadā AER īpatsvars centralizētajā siltumapgādē bija 18,8% un ir ar tendenci lēnām, bet konstanti pieaugt. Līdz ar to arī nākošajā plānošanas periodā paredzēts turpināt ieguldīt ES struktūrfondu atbalstu fosilos energoresursus izmantojošo siltumavotu nomaiņai pret AER izmantojošiem siltumavotiem.

Energoefektivitātes direktīva nosaka, ka līdz 2015.gada beigām katrai no ES dalībvalstij ir jāveic augstas efektivitātes koģenerācijas un centralizētās siltumapgādes izvērtējums, lai nodrošinātu rūpniecībā un elektroenerģijas ražošanā radītā pārpalikušā siltuma lietderīgu izmantošanu. Izvērtējuma mērķis ir nodrošināt, lai nākotnē visu līmeņu politikas veidotāji un lēmumu pieņēmēji apzinātu un ņemtu vērā katras nacionālās valsts potenciāla esamību vai neesamību, nodrošinot centralizētās siltumapgādes sistēmu efektīvu izmantošanu un attīstību. Latvijai šis novērtējums dos iespēju ne tikai novērtēt centralizētās siltumapgādes potenciālu, bet ļaus arī sakārtot koģenerācijas jomu, nodrošinot ilgtspējīgu un uz tirgus balstītas siltumapgādes sistēmas attīstību.

Kā nākošais solis pēc koģenerācijas un centralizētās siltumapgādes sistēmas izvērtējuma sekos esošās uz siltumapgādes jomu regulējošās normatīvās bāzes pārskatīšana un sakārtošana attiecībā uz siltumapgādes jomu, lai nodrošinātu vienotu tiesisko ietvaru jomas sakārtošanai un attīstībai, novēršot esošās tiesiskās neskaidrības attiecībā uz iespējām izvēlēties izdevīgāko siltumapgādes veidu. Šī problēma pēdējos gados ir radījusi situācijas, kad, atslēdzoties daudzdzīvokļu ēkām no centralizētās siltumapgādes, ne tikai pieaug siltuma tarifi pārējiem gala lietotājiem, bet arī rada draudus attiecīgās centralizētās siltumapgādes sistēmas eksistencei vai tālākai attīstības perspektīvai.

## 3.5. Atjaunojamie energoresursi

ES atjaunojamo energoresursu (AER) veicināšanas politikas svarīgākais instruments ir AER direktīva. Tā nosaka nacionālos atjaunojamās enerģijas īpatsvara enerģijas patēriņā mērķus 2020.gadam, uzliek par pienākumu valstīm sagatavot nacionālos rīcības plānus. Direktīva nosaka, ka nacionālajā līmenī valstis šīs politikas īstenošanai var izstrādāt dažādus nacionāla līmeņa valsts atbalsta pasākumus, gan veidot sadarbības mehānismsus ar citām ES dalībvalstīm, kā arī nosaka ilgstpējības kritērijus biodegvielām un bioloģiski šķidrajiem kurināmajiem. Tomēr ES valstu centieni, izveidojot valsts atbalsta mehānismus AER Direktīvā noteikto mērķu izpildei, ir parādījusi nepieciešamību pievērst pastiprinātu uzmanību izmaksu efektivitātei, līdz ar ko Eiropas Komisija kā atbildi uz šo jautājumu Vadlīnijās par valsts atbalstu vides aizsardzībai un enerģētikai ir noteikusi, ka ES dalībvalstīm ir jāpāriet no „feed-in” tarifiem uz „feed-in premium” mehānismiem. Tas ir, jārada tādi valsts atbalsta mehānismi, kuru pamatā ir uz tirgus balstīti principi. ES līmenī šobrīd tiek diskutēts par veidiem, kā šī sektora darbību pārveidot uz tirgus darbības principiem.


Faktiskais AER īpatsvars kopējā primāro energoresursu patēriņā laika periodā no 1990.gada līdz 2012. gadam atspoguļots 23.attēlā. Kopējā tendence ir ar lēnu, bet pieaugošu īpatsvara palielināšanos primārajā energoresursu patēriņā.

Avots: CSP

**23.attēls. Faktiskais AER īpatsvars kopējā primāro energoresursu patēriņā.**

.

Sasniegtais AER īpatsvars enerģijas bruto galapatēriņā 2011.–2012.gadā bija 34,7% (2011.gadā – 33,55% un 2012.gadā – 35,78%).



Avots: CSP

**24.attēls. Enerģijas galapatēriņš 2011.gadā**

Saskaņā ar CSP datiem AER izmantojošu elektrostaciju uzstādītā elektriskā jauda kopš 2008.gada pieauga par 127 MW, 2012.gadā sasniedzot 1701 MW, tostarp 1576 MW hidroelektrostacijas, 59 MW vēja elektrostacijas, 43 MW biogāzes elektrostacijas un 23 MW biomasas elektrostacijas. Joprojām lielāko daļu no Latvijas elektroenerģijas bruto galapatēriņa (39% 2012.gadā) nodrošina Daugavas kaskādē esošās lielās hidroelektrostacijas, kuru kopējā jauda ir 1536 MW. Pieaugot saražotās elektroenerģijas jaudām, pieaug to saražotais apjoms, piemēram, 2012.gadā saražotais apjoms, izmantojot biomasu (t.sk., arī biogāzi), pieauga līdz 288,6 GWh , mazajos HES – 80 GWh, vēju – 114 GWh.

AER izmantojošu avotu uzstādītā siltumenerģijas jauda šajā periodā pieauga par 292 MW, 2012.gadā sasniedzot 1356 MW, tostarp 355 MW koģenerācijas stacijās un 1001 MW katlumājās.

Atsevišķu tehnoloģiju praktiskais potenciāls, lai ražotu elektroenerģiju, izmantojot AER, ir zemāks nekā teorētiskais, ko pierāda līdzšinējo atbalsta mehānismu īstenošanā gūtā pieredze. Piemēram, mazo upju hidroenerģijas resursu praktiski izmantojamais potenciāls ir zemāks, jo noteikti ierobežojumi hidroenerģijas izmantošanai saistībā ar dabas un ainavu aizsardzības prasībām un zivju sugu migrāciju, lai gan teorētiskais potenciāls tiek lēsts robežās no 150 – 300 GWh[[13]](#footnote-13) elektroenerģijas gadā.

Savukārt, vēja energoresursu sadalījums Latvijā ir izteikti nevienmērīgs (skat. 4.attēlu). Latvijas vēju atlasā ir iezīmētas zonas ar dažādiem gada vidējiem vēja ātruma intervāliem – no 3,5 m/s līdz pat vairāk kā 5,0 m/s. Vidējais teorētiskais potenciāls gadā ir no 250 – 1250 milj. kWh[[14]](#footnote-14).

2010. gada sākumā Baltijas valstīs uzstādītā vēja enerģijas jauda sasniedza 260 MW, no kuriem Latvijā bija uzstādīts vien 31 MW, kamēr Igaunijā – 149 MW, Lietuvā – 154 MW. Baltijas vēja enerģijas potenciālu vērtē robežās no 4,5 līdz 7TWh gadā (Igaunijā – 4TWh, Latvijā līdz 1,5TWh, Lietuvā – 1,5TWh).

Ņemot vērā, ka Latvija ir apņēmusies sasniegt 40% AER mērķi enerģijas gala patēriņā, tad laika periodā līdz 2020.gadam būs nepieciešams papildu progress attiecībā pret pašreiz sasniegto 35,78% AER mērķi. Lai Latvija izpildītu savas apņemšanās attiecībā uz plašāku no AER ražotas enerģijas patēriņu, arī periodā līdz 2020.gadam būs nepieciešami valsts atbalsta pasākumi, ņemot vērā Eiropas Komisijas valsts atbalsta vadlīnijās „Pamatnostādnes par valsts atbalstu vides aizsardzībai un enerģētikai 2014.–2020. gadam[[15]](#footnote-15) noteikto, ka sākot ar 2016.gadu būs nepieciešams pāriet uz tirgus principiem balstītu mehānismu, gan nosaka konkrētus principus darbības atbalstam no AER, gan ierobežo laikā konkrēto valsta atbalsta mehānismu.

Ņemot vērā, ka līdz 2016.gada 1.janvārim elektroenerģijas obligāto iepirkumu regulējošie tiesību akti paredz moratoriju, kura laikā Ekonomikas ministrija neizsniedz jaunas tiesības saņem valsts atbalstu, bet provizoriski ir paredzams, ka esošā valsts atbalsta mehānisma izmaksu slogs uz valsts budžetu vismaz līdz 2016.gadam ir pieaugošs, lai saglabātu OIK 2,69 EURcenti/kWh apjomā līdz 2017.gadam, arī 2016.gadā moratorijs būtu saglabājams. OIK noturēšanu 2,69 EURcenti/kWh apjomā līdz 2017.gada 1.aprīlim nodrošina 2014. gadā ieviestais subsidētās elektroenerģijas nodoklis, kura piemērošana paredzēta līdz 2017.gada 31.decembrim.

Papildus moratorija saglabāšanai 2016.gadā laika posmā līdz 2017.gadam paredzēts pilnveidot esošo atbalsta mehānismu, kas īstenots obligātā elektroenerģijas iepirkuma veidā vai garantētas maksas veidā pēc Eiropas Komisijas norādījumiem atbalsta mehānisma saskaņošanas ietvaros, skatot to mijiedarbībā ar subsidētās elektroenerģijas nodokli. Tāpat jāpieņem lēmums par turpmāku citu šobrīd spēkā esošu AER izmantošanu veicinošu pasākumu (atbrīvojums no elektroenerģijas nodokļa AER un koģenerācijai, akcīzes atlaides degvielām ar augstu biodegvielu piejaukumu) turpināšanu vai reformēšanu. Ņemot vērā turpmāko no AER ražotas enerģijas attīstības dinamiku, ko ietekmē gan enerģijas patēriņš, gan īstenoto valsts atbalsta pasākumu rezultāti, un esošo atbalsta mehānismu ietekmi uz tautsaimniecību, jāvienojas par jauna valsts atbalsta mehānisma izveidošanas un tā finansēšanas iespējām. Jauno valsts atbalsta mehānismu pirms tā uzsākšanas jāsaskaņo ar Eiropas Komisiju, nodrošinot tā atbilstībuES kopējam tirgum.

Papildus tam atbalsts AER attīstībai līdz šim ir identificēts kā viens no faktoriem, kas ietekmē energointensīvo uzņēmumu starptautisko konkurētspēju. Līdz ar to līdz 2016.gadam tiek plānots izstrādāt un saskaņot tādu valsts atbalsta mehānismu energointensīvu uzņēmumu konkurētspējas saglabāšanai. Šim mehānismam būs jābalstās uz sekojošiem principiem, ko izvirzījusi Eiropas Komisija:

1. Ir jāpierāda, ka papildu izmaksas, kas atspoguļotas augstākajās elektroenerģijas cenās, kuras sedz atbalsta saņēmēji, izriet tikai no enerģijas no AER atbalsta.
2. Atbalsts būtu jāattiecina tikai uz nozarēm, kuru konkurētspēja ir apdraudēta to izmaksu dēļ, kas rodas finansējuma enerģijas no AER atbalstam rezultātā, ņemot vērā to elektroietilpību un starptautisko tirdzniecību.
3. Atbalsta saņēmēju atlase ir balstīta uz objektīviem, nediskriminējošiem un pārredzamiem kritērijiem, un atbalsta piešķiršana notiek tādā pašā veidā visiem konkurentiem tajā pašā nozarē, ja tie atrodas līdzīgā faktiskā situācijā.
4. Atbalsta saņēmēji vismaz attiecībā uz 15% no maksājamajām papildu izmaksām nesaņem samazinājumu.
5. Ja atbalstu piešķir maksas samazinājuma veidā, ir jāievieš *ex- post* uzraudzības mehānisms, lai nodrošinātu, ka jebkāda atbalsta pārmaksa tiks atmaksāta līdz nākamā gada 1.jūlijam. Ja atbalstu piešķir fiksētas ikgadējas kompensācijas veidā, tā ir jāaprēķina, pamatojoties uz vēsturiskiem datiem, t. i., uz datiem par patērēto elektroenerģiju un bruto pievienoto vērtību attiecīgajā bāzes gadā.

Elektroenerģijas obligātais iepirkums un subsidētās elektroenerģijas nodoklis

AER īpatsvara pieaugumu sekmē elektroenerģijas obligātais iepirkums (turpmāk – OI), kas vērsts uz tādas elektroenerģijas ražošanas veicināšanu, kas izmanto AER, kā arī pieaugumu sekmē elektroenerģijas obligātais iepirkums no augstas efektivitātes koģenerācijas stacijām, kas izmanto AER.

Ekonomikas ministrijas dati liecina, ka 2013.gadā OI ietvaros no AER izmantojošiem elektroenerģijas ražotājiem tika iepirkts 613,5 GWh elektroenerģijas. Pēdējos gados ir palielinājušās elektrostaciju, kas izmanto AER, uzstādītās elektriskās jaudas, tai skaitā tādu staciju jaudas, kas izmanto biogāzi un biomasu.

OI komponente (turpmāk – OIK), kas ietver gan OI atbalsta izmaksas AER, gan koģenerācijai, kas izmanto dabasgāzi, ar katru gadu pieauga, tādējādi radot papildu slogu elektroenerģijas lietotājiem. Kā redzams 26.attēlā, ja 2008.gadā aprēķinātā kopējā OIK bija 0,80 centi/kWh, tad no 2010.gada 1.aprīļa SPRK aprēķinātā OIK bija 1,63 centi/kWh. 2012.gadā OIK bija pieaudzis līdz 1,75 centi/kWh un 2013.gadā kopējā OIK pieauga līdz 2,69 centi/kWh.

**25.attēls. Obligātā iepirkuma komponentes dinamika.**

2013.gadā tika pieņemts lēmums par elektroenerģijas lietotāju atbalsta mehānisma izveidošanu un ieviešanu, lai OIK maksājums turpmākajiem gadiem tiktu saglabāts nemainīgs – tas ir 2,69 centi/kWh apmērā. Papildus tika nolemts ar 2014.gada 1.janvāri ieviest subsidētās elektroenerģijas nodokli (turpmāk – SEN), kas tiktu piemērots ieņēmumiem par elektroenerģiju, kas pārdota OI ietvaros, kā arī ieņēmumiem no garantētās maksas par stacijā uzstādīto elektrisko jaudu. Pateicoties veiktajiem pasākumiem no 2014.gada 1.aprīļa OIK komponente nedaudz samazinājās līdz 2,68 centi/kWh.

Lai saglabātu atbalstu elektroenerģijas ražošanai, izmantojot AER vai augstas efektivitātes koģenerācijas iekārtas, un nepieļaujot būtisku OIK palielinājumu un atstātu to 2013. gada līmenī (2,69 centi/kWh), ir ieviests SEN. Subsidētās elektroenerģijas nodokļa likums ir pieņemts Latvijas Republikas Saeimā 2013.gada 6.novembrī un ir stājies spēkā 2014.gada 1.janvārī.

Subsidētās elektroenerģijas nodokļa likums paredz SEN piemērot no 2014. gada 1. janvāra līdz 2017. gada 31. decembrim. Šim nodoklim ir noteiktas trīs dažādas likmes:

* + 15% dabasgāzes koģenerācijas stacijām;
  + 10% AER izmantojošām stacijām;
* 5% stacijām, kas atbilst noteiktiem nosacījumiem[[16]](#footnote-16).

SEN ieviešana bija nepieciešama, lai novērstu izmaksu palielināšanos gan elektroenerģijas lietotājiem, gan valsts budžetam, kas var apdraudēt atbalstu videi draudzīgas elektroenerģijas ražošanai esošajā apmērā. Pie tam jāņem vērā, ka elektroenerģijas ražošanai no AER izmantoto tehnoloģiju izmaksas ar laiku samazinās, palielinoties to izplatībai, savukārt izmaksājamais atbalsta apjoms līdzšinējā atbalsta mehānismā palielinās, jo tā lielums ir piesaistīts dabasgāzes tirdzniecības tarifam.

Kopumā laika posmā no 2014. gada 1. janvāra līdz 2017. gada 31. martam tiek prognozēts, ka no valsts budžeta papildus būs nepieciešami 202,16 milj. EUR, nosedzot visus OI maksājumus – gan ietverot jaudas komponenti, gan enerģijas komponenti. Valsts budžetā ieņēmums OI maksājumu nosegšanai veidos SEN, AS „Latvenergo” dividendes un PVN maksājumi no elektroenerģijas cenas pieaugšanas.

AER saražotās enerģijas īpatsvars transportā

Latvijai tāpat kā citām ES dalībvalstīm līdz 2020.gadam ir jāsasniedz 10% AER saražotās enerģijas īpatsvars enerģijas galapatēriņā transportā. 2011.gadā Latvija sasniedza 3,24% AER enerģijas īpatsvara transporta sektorā, 2012.gadā – 3,10%. Latvijai šī mērķa sasniegšana pamatā ir saistīta ar tehnoloģisko izaicinājums (to ietekmē novecojušais autoparks un jaunākās paaudzes biodegvielu ražošanas joprojām ierobežotās iespējas, kā arī degvielas patēriņa samazināšanās kopumā).

Visplašāk pazīstamie biodegvielas veidi ir bioetanols un biodīzeļdegviela, tomēr pasaulē kā autotransporta degvielu izmanto arī tīru augu eļļu.

Latvijā bioetanola ražošanai izmanto graudaugus - kviešus, rudzus un tritikāli, bet tīras augu eļļas un biodīzeļdegvielas ražošanai - rapsi. Daļa no Latvijā saražotās biodegvielas tiek izvesta uz Mažeiķu naftas pārstrādes rūpnīcu, kur biodegviela tiek sajaukta ar fosilo degvielu atbilstoši Latvijas prasībai, ka fosilo degvielu atļauts realizēt tikai ar 5% biodegvielu piejaukumu, un pēc tam ievesta atpakaļ realizācijai Latvijas tirgū.

Biodegvielas īpatsvars Latvijas primāro energoresursu patēriņā 2012.gadā bija neliels un atbilda vien 0.94 PJ, kas ir, attiecīgi, par 0,22 un 0,13 PJ mazāk nekā 2010.un 2011.gadā.

Pašlaik Latvijā netiek ražotas un izmantotas otrās paaudzes biodegvielas, kas ražotas no atkritumiem, atlikumiem, nepārtikas celulozes izejvielām un lignocelulozes izejvielām.

Lai veicinātu biodegvielas patēriņu Latvijā atbilstoši Biodegvielas likuma nosacījumiem, ar 2009.gada 1.oktobri tika ieviests obligātais 5% biodegvielas piejaukums fosilajai degvielai.

Līdzšinējā biodegvielu ražošanas nozares attīstība Latvijā un valsts atbalsta instrumentu efektivitātes analīze[[17]](#footnote-17) rāda, ka pieprasījuma pieaugumu vislabāk stimulē tieši ar patēriņu saistīti politikas instrumenti, tāpēc biodegvielas izmantošanu būtu nepieciešams veicināt ar dažādiem netiešā atbalsta pasākumiem.

Papildus tam Latvija laika posmā līdz 2020.gadam plāno īstenot vairākus videi draudzīga transporta attīstības pasākumus, sākot ar Latvijas dzelzceļa elektrifikāciju un beidzot ar bezizmešu transporta attīstību Rīgas pilsētā. Visi šie pasākumi dos ieguldījumu 10% AER transporta mērķa sasniegšanā.

## 3.6. Energoefektivitāte

ES enerģētikas politikā būtiska loma ir energoefektivitātes veicināšanai, jo tā horizontāli sniedz ieguldījumu SEG emisiju samazināšanā un fosilās enerģijas importa samazināšanā. 2007.gada marta Eiropadomē nospraustā mērķa (paaugstināt energoefektivitāti par 20% līdz 2020.gadam) īstenošanai tika izstrādāti trīs galvenie instrumenti:

* Ēku energoefektivitātes direktīva[[18]](#footnote-18) ir mērķtiecīgs instruments ēku sektora energoefektivitātes uzlabošanai, kas paredz noteikt minimālos ēku energoefektivitātes standartus jaunām un atjaunotām ēkām un to daļām, kā arī nacionālajā līmenī ieviest prasību virzīties uz gandrīz nulles enerģijas līmeņa ēkām.
* Energomarķējuma direktīva[[19]](#footnote-19) un Ekodizaina direktīva[[20]](#footnote-20) nosaka vispārējas prasības preču marķēšanai un minimālajiem energoefektivitātes rādītājiem.
* Energoefektivitātes direktīva[[21]](#footnote-21) nosaka, ka ES energoefektivitātes mērķis paredz nepatērēt vairāk kā 1474 Mtoe enerģijas 2020.gadā. Direktīva nosaka arī virkni apakšmērķu: 1,5% gala enerģijas ietaupījuma mērķi, 3% mērķi tiešās valsts pārvaldes ēku ikgadējai atjaunošanai, kā arī prasību valstīm noteikt indikatīvu nacionālo mērķi.

Saskaņā ar Eiropas Komisijas paziņojumā[[22]](#footnote-22) 2020.gadā būs iespējams energoefektivitāti paaugstināt par 18 – 19%. Energoefektivitātes direktīvā ir ietverti pasākumi, kuri aptver visu energoapgādes ķēdi, t.sk. enerģijas ražošanu, pārvadi un sadali, un ietver publiskā sektora svarīgo lomu energoefektivitātes jomā, ēkas un ierīces, rūpniecību, kā arī nepieciešamību sniegt iespēju galalietotājiem pārvaldīt savu enerģijas patēriņu.

Augstas efektivitātes koģenerācijai un centralizētajai siltumapgādei un dzesēšanai ir ievērojams primārās enerģijas ietaupījuma potenciāls. Tāpēc Energoefektivitātes direktīva uzdod valstīm veikt izmaksu un ieguvumu izvērtējumu par augstas efektivitātes koģenerācijas un centralizētas siltumapgādes un dzesēšanas potenciālu. Ja valstī tiek konstatēts izmaksu efektīvs potenciāls rūpniecībā vai elektroenerģijas ražošanā pārpalikušā siltuma izmantošanai, jaunās rūpniecības un elektroenerģijas ražošanas iekārtas un iekārtas, kuras tiek būtiski modernizētas būtu, pamatojoties uz pozitīvu ieguvumu analīzi, jāaprīko ar augstas efektivitātes koģenerācijas iekārtām, lai lietderīgi izmantotu siltuma pārpalikumu.

Energoefektivitāte elektroenerģijas ražošanā, sadalē un pārvadē

Elektroenerģijas ražošanas efektivitāti būtiski paaugstinājusi Rīgas TEC-1 un TEC-2 rekonstrukcija. TEC-1 rekonstrukcijas gaitā vecās iekārtas tika aizvietotas ar jaunām augsti efektīvam un videi draudzīgām iekārtam. Rekonstrukcijas rezultātā tika radīta iespēja koģenerācijas režīmā izstrādāt ap 3-4 reizes lielāku elektroenerģijas apjomu, ievērojami (no 74% līdz 87,7%) paaugstināts kurināmā izmantošanas koeficients.

Līdz ar Rīgas TEC-2 rekonstrukcijas 1. kārtu ievērojami paaugstinājusies tās darbības efektivitāte. Ievērojami palielinājās attiecība starp elektrisko un siltuma jaudu koģenerācijā, no 0,5 līdz 0,98, tādējādi nodrošinot efektīvāku siltuma slodzes izmantošanu. Jaunais energobloks, arī strādājot kondensācijas režīmā, var sasniegt ļoti augstu lietderības koeficientu, līdz 57 - 58%. 2013. gadā TEC-2 rekonstrukcija noslēdzās ar termoelektrostacijas otrā bloka rekonstrukciju. TEC-2 jaunajā blokā uz vienu siltuma vienību iespējams izstrādāt līdz pat 3 reizēm vairāk elektroenerģijas nekā iepriekš vecajos energoblokos.

Elektroenerģijas pārvades efektivitāti raksturo zudumi AS „Augstsprieguma tīkls” elektroenerģijas pārvades sistēmā, kas 2013.gadā bija 2,4% no kopējā pārvadītā elektroenerģijas daudzuma. Ņemot vērā, ka zudumu apjomu elektroenerģijas pārvades sistēmā būtiski ietekmē klimatiskie apstākļi un ar tehniskiem risinājumiem (iekārtu nomaiņa u.c.) panākamais zudumu apjoma samazinājums prasa apjomīgus finanšu ieguldījumus, AS „Augstsprieguma tīkls” savā 10 gadu attīstības plānā ir paredzējis ekonomiski un tehniski pamatotus pasākumus zudumu samazināšanai elektroenerģijas pārvades sistēmā.

Elektroenerģijas sadalē zudumu līmenis AS „Sadales tīkls” elektroenerģijas sadales sistēmā 2013.gadā bija 4,95% no pārvadītā elektroenerģijas daudzuma. Zudumu līmenis kopš 90.-to gadu vidus ir samazināts vairāk nekā trīs reizes. Lielāko zudumu daļu, 3,46% no pārvadītā elektroenerģijas daudzuma, veido tehniskie elektroenerģijas zudumi elektrolīnijās un transformatoros, t.sk. 2.43% vidējā/zemā sprieguma transformatoros un 0,50% zemsprieguma tīklos. Atlikušo zudumu daļu veido netehniskie elektroenerģijas zudumi - komercuzskaišu un norēķinu rezultējošā kļūda, neapmaksātais elektroenerģijas patēriņš, kā arī elektroenerģijas nelikumīga lietošana.

Pārvades un sadales efektivitātes paaugstināšanai līdz 2020.gadam veicami pasākumi divos pamata virzienos - elektroenerģijas tīklos un viedās elektroenerģijas uzskaitē (konkrētāku informāciju par plānotajiem pasākumiem attiecībā uz viedajiem skaitītājiem un tīklu uzlabojumiem skatīt 5.sadaļā). AS „Sadales tīkls” ir izstrādājis sadales tīklu Attīstības plānu, kura mērķis ir nodrošināt līdzsvarotu sadales elektrotīklu attīstību ilgtermiņā un noteikt vadlīnijas sadales elektrotīklu tuvāko 10 gadu tehniskai un tehnoloģiskai attīstībai, kas vērsta uz klientu elektroapgādes kvalitātes uzlabošanu.

AS „Sadales tīkls” 10 gadu periodā realizēs sekojošu kapitālieguldījumu programmas, kas paredzētas elektroapgādes kvalitātes paaugstināšanai:

* elektrotīklu atjaunošana (2% gadā) un pieslēgumu nodrošināšana;
* viedā tīkla attīstība;
* vidsprieguma gaisvadu elektrotīkla pārbūves programma kabeļos;
* 110/6-20 kV apakšstaciju izbūves programma.

Viedā tīkla attīstība ietver sevī sadales tīkla automatizāciju, pakāpenisku viedā tīkla elementu ieviešanu (sensori, aktīvas operatīvās elektrotīkla vadības iekārtas) un viedās elektroenerģijas uzskaites ieviešanu.

Plānots, ka līdz 2023.gadam viedo elektroenerģijas uzskaiti ieviesīs visiem elektroenerģijas gala patērētājiem. Uz doto brīdi, piemēram, lielajiem juridiskajiem elektroenerģijas patērētājiem jau ir uzstādīti 10 778 viedās uzskaites mēraparāti.

Energoefektivitātes direktīvas 7,pants nosaka pienākumu ES dalībvalstīm izveidot energoefektivitātes pienākumu shēmu ar mērķi enerģijas sadales uzņēmumus un / vai enerģijas mazumtirdzniecības uzņēmumus, kas noteikti kā atbildīgās puses pienākumu shēmā, sniegt ieguldījumu kumulatīvā mērķa sasniegšanā līdz 2020.gada 31.decembrim. Minētais mērķis ir vismaz līdzvērtīgs mērķim ik gadu no 2014. gada 1. janvāra līdz 2020. gada 31. decembrim panākt jaunus ietaupījumus 1,5 % apmērā no tā enerģijas apjoma, kuru ik gadu pārdod visu enerģijas sadales uzņēmumu vai visu enerģijas mazumtirdzniecības uzņēmumu galalietotājiem.

Papildus tam ir noteikts, ka dalībvalstis var izvēlēties atsevišķas derogācijas, bet tās nedrīkst pārsniegt 25% no Latvijai aprēķinātā enerģijas ietaupījuma mērķa, tas ir, Latvija var samazināt savu mērķi par 25%. Izanalizējot atļautās derogācijas, Ministru kabinets pieņēma lēmumu[[23]](#footnote-23), ka Latvija no sava nacionālā enerģijas ietaupījuma mērķa neieskaitīs to enerģijas daudzumu, kas tiek izmantots apstrādes rūpniecībā. Tiek uzskatīts, ka obligātā mērķa izpildei energoefektivitātes pienākuma shēmas ietvaros vajadzētu ieskaitīt  Rīgas TEC-2/2 un Fortum biomasas staciju rezultātā panākto primāro resursu ietaupījumu, ņemot vērā, ka šos staciju būvniecība tika veikta laika posmā starp Energoefektivitātes direktīvas stāšanos spēkā un 2014. gadu. Kā jau iepriekš minēts, tad Direktīva atļauj  no obligātā mērķa atrēķināt ietaupījumu tikai no to iekārtu nomaiņas, kas notikusi pirms direktīvas pieņemšanas (iepriekšminēto 25% robežās). Savukārt, pēc direktīvas pieņemšanas notikušai iekārtu nomaiņai vajadzētu ļaut veikt tehnisku pārrēķinu no primārās enerģijas uz gala enerģijas ietaupījumu. Šo ietaupījumu tad varētu ieskaitīt obligātā mērķa izpildē. TEC-2/2 un Fortum veiktā modernizācija ļautu nosegt visu energoefektivitātes pienākumu shēmas ietvaros komersantiem uzlikto pienākumu.

Tomēr neviens no 7(2).pantā noteiktajiem izņēmumiem nevar tikt piemērots attiecībā uz augstāk minētajām stacijām, kas sāka darboties 2013.gadā. Pirmkārt, šo staciju darbības uzsākšana nevar tikt ieskaitīta kā darbības saistībā ar efektīvas koģenerācijas un centralizētās siltumapgādes sistēmas efektivitātes izvērtējumu (14.pants ir vērsts uz nākotnes darbībām, jo izvērtējums ir jāveic 2015.gadā). 15.pants drīzāk attiecas uz pietiekamu infrastruktūras tīklu savienojumu ar koģenerācijas stacijām. Otrkārt, mērķis nav samazināt Latvijai noteikto enerģijas ietaupījuma mērķi, bet gan staciju darbība ir jāuzskata kā aktivitātes mērķa sasniegšanai. Tas ir, TEC-2 un FORTUM koģenerācijas stacijas Rīgā un Jelgavā nodrošina siltumenerģijas un elektroenerģijas ražošanu visefektīvākajā veidā, tādā veidā ietaupot primāro energoresursu patēriņu. Tomēr, kā norāda Ernest&Young, šie veiktie pasākumi nevar tikt kvalificēti saskaņā ar Energoefektvitātes direktīvas 7(2)(d),pantu, jo attiecas tikai uz tām darbībām, kas ir īstenotas starp 31.12.2008. un 14.11.2012. Līdz ar to konsultatnti piedāvā skatīt koģenerācijas stacijas saistībā ar Energoefektvitātes direktīvas 7(1).pantu.

Konsultanti ir norādījuši, ka ņemot vērā koģenerācijas stacijās veiktās investīcijas un šo staciju pienesumu energoefektivitātei un enerģētiskai drošībai, Eiropas Komisijai būtu jārod iespēja atļaut Latvijai ieskaitīt šos ietaupījumus zem Energoefektivitātes direktīvas 7(1).panta nosacījumiem. Eiropas Komisija ir norādījsi, ka veiktās investīcijas TEC-2/2 un Fortum un prognozētos ietaupījumus Latvija var ieskaitīt primārās enerģijas ietaupījuma mērķī, kas Latvijai ir noteikts Nacionālajā reformu programmā 0,670 Mtoe (2020.gadā). Savukārt, energoefektivitātes pienākumu shēmas mērķis ir obligātā ietaupījuma mērķa veikšana pie gala patērētājiem, nevis energoefektivitātes pasākumu īstenošana pārveidošanas sektorā.

Energoefektivitāte centralizētajā siltumapgādē

Latvijas klimatiskajos apstākļos siltumapgāde ir nozīmīga enerģētikas nozares sastāvdaļa. Siltumenerģijas lielākā daļa tiek saražota decentralizētajās (lokālajās un individuālajās) siltumapgādes sistēmās - tiek patērēta lielākā daļa no kopējā enerģijas patēriņa. 2012. gadā decentralizētajās siltumapgādes sistēmās kopā tika patērēts 64,3% no kopējā enerģijas galapatēriņa. Vienlaikus tieši centralizētā siltumapgāde ir no resursu izmantošanas un vides aizsardzības viedokļa efektīvs risinājums. Centralizētā siltumapgāde ir energoefektīvākais siltumapgādes veids, kuru plaši izmanto gan sabiedrisko, gan daudzdzīvokļu dzīvojamo ēku apsildei. Būtiska daļa kurināmā centralizētai siltumapgādei ir jāimportē – 2011.gadā 62,9% katlumājās izmantoja dabasgāzi.

Centralizētās siltumapgādes sistēmās Latvijā 2012. gadā tika saražots 7460 GWh (26,86 PJ) siltumenerģijas; Centralizētās siltumapgādes galvenie klienti ir mājsaimniecības - 2012. gadā tās patērēja 72% no centralizēti piegādātās siltumenerģijas. Centralizētās siltumapgādes sistēmās siltumenerģiju ražo koģenerācijas stacijās (2012 gadā 62,9%, centralizētās siltumenerģijas) un katlumājās (37,1% siltumenerģijas). Centralizētās siltumapgādes siltuma ražošanas un tīklu zudumu efektivitātes rādītāji pa gadiem redzami 26.attēlā.

Lielākā daļa centralizētās siltumapgādes sistēmu ir būvētas vairāk nekā pirms 25 gadiem, tās ir novecojušas un ar lieliem zudumiem. Kopējais siltumtīklu garums Latvijā ir apmēram 2000 km. Daudzviet tiek izmantotas zemas energoefektivitātes un videi nedraudzīgas siltumenerģijas ražošanas tehnoloģijas un nepietiekami tiek izmantoti atjaunojamie energoresursi. Pēdējos gados veiktie energoefektivitātes pasākumi ļāvuši siltumenerģijas zudumus tīklos samazināt, piemēram, Rīgā līdz 13%, tomēr citviet zudumi atsevišķos tīklu posmos var sasniegt līdz 30%.



**26.attēls. Siltumenerģijas ražošanas iekārtu vidējais efektivitātes līmenis un vidējo siltumenerģijas zudumu līmenis siltumenerģijas pārvades un sadales tīklos**[[24]](#footnote-24)

Energoefektivitātes paaugstināšanu centralizētajā siltumapgādē kavē trūkstošais investīciju apjoms, pašvaldību ierobežotās spējas ņemt kredītu, kā arī lēnais kapitāla apgrozījuma ātrums. Šo iemeslu dēļ vēl aizvien pašvaldībās tiek darbinātas neefektīvas iekārtas, kas rada paaugstinātu kurināmā pārtēriņu un nespēj nodrošināt siltuma apgādi nepieciešamā kvalitātē. Veicot kompleksu sistēmas atjaunošanu, iespējams optimizēt enerģijas ražošanas procesu un samazināt siltumenerģijas zudumus pārvades sistēmās.

Centralizēto siltumapgādes sistēmu energoefektivitātes uzlabošanai nepieciešams paaugstināt siltumenerģijas ražošanas efektivitāti, samazināt siltumenerģijas zudumus pārvades un sadales sistēmās, kā arī vienlaikus sekmēt fosilā kurināmā veidu aizvietošanu ar atjaunojamiem kurināmiem. ES fondu 2014.-2020.gada plānošanas periodā darbības programma „Izaugsme un nodarbinātība” paredz finansēt pasākumus centralizētās siltumapgādes siltumavotu energoefektivitātes uzlabošanai un siltuma zudumu samazināšanai.

Energoefektivitāte galapatēriņā

Lielākie enerģijas patēriņa sektori Latvijā ir mājsaimniecības, transports, rūpniecība un pakalpojumi. Patērētāji ar visaugstāko energoefektivitātes potenciālu Latvijā ir publiskās, privātās un komersantu ēkas.

Izmaksu efektīvā veidā var renovēt 60-70% no Latvijas ēku sektora – dzīvojamo ēku sektorā tie ir ap 25 tūkstoši daudzdzīvokļu māju kopplatībā 38 milj. m2. Lielākā daļa mājokļu ir uzbūvēti, pirms tika būtiski paaugstinātas siltumtehniskās prasības ēku norobežojošām konstrukcijām un ir ar zemu energoefektivitātes līmeni. Latvijas Nacionālā reformu programmā uzstādīts mērķis samazināt vidējo īpatnējo siltumenerģijas patēriņu ēkās no pašreizējā 220-250 kWh/m2/gadā uz 150 kWh/m2/gadā 2020.gadā. Investīcijas mājokļa sektora energoefektivitātes paaugstināšanai ir būtiskas resursu efektivitātes un kopējās labklājības veicināšanai.

Daudzdzīvokļu un sociālo dzīvojamo ēku energoefektivitātes pasākumi atbalstīti 2007.-2013.gada plānošanas periodā, izmantojot ERAF finansējumu. Pārskats par šiem pasākumiem sniegts 4.tabulā.

4.tabula

Pārskats par ERAF projektu īstenošanu (uz 2014.gada 24.martu)

|  |  |  |  |  |
| --- | --- | --- | --- | --- |
|  | Pabeigti projekti | Publiskais finansējums pabeigtajiem projektiem, *euro* | Noslēgts līgums/lēmums | Publiskais finansējums noslēgtajiem līgumiem, *euro* |
| *Aktivitāte 3.4.4.1.* | 357 | 26 625 181,13 | 558 | 54 463 768,21 |
| *Aktivitāte 3.4.4.2.* | 50 | 4 770 790,36 | 5 | 647 779,31 |

Publiskā sektora ēku energoefektivitāte ir svarīga ne tikai resursu taupības un vides apsvērumu dēļ. Valsts un pašvaldību ēku renovācija nodrošina publiskā sektora vadošo lomu piemēra demonstrēšanā un sekmē ēku energosertifikāciju saskaņā ar ES direktīvu prasībām.

Ražošanas ēkas saistītas ar rūpniecības un būvniecības sektoru, kas ir trešais lielākais enerģijas galapatērētājs Latvijā. Energoresursu tālāka sadārdzināšanās var ietekmēt ekonomikai būtiskas rūpniecības nozares, jo izejvielu izmaksas ietekmē gan vietējos, gan ārvalstu ražotājus vienādi, taču enerģijas izmaksas atšķiras atkarībā no valsts. Tāpēc svarīgi veicināt efektīvu energoresursu izmantošanu un enerģijas patēriņa samazināšanu, sevišķi apstrādes rūpniecības nozarē.

ES fondu 2014.-2020.gada plānošanas periodā darbības programma „Izaugsme un nodarbinātība” paredz finansēt šādus ēku energoefektivitātes uzlabošanas pasākumus:

• energoefektivitātes paaugstināšana un atjaunojamo energoresursu izmantošana publiskajās un dzīvojamās ēkās;

• efektīvu energoresursu izmantošanu un enerģijas patēriņa samazināšanu apstrādes rūpniecības nozarē.

Enerģijas patēriņa efektivitātes indikators – enerģijas intensitāte

Ekonomikas un enerģijas mijiedarbību raksturo virkne rādītāju, bet plašāk tiek izmantota primārās, gala enerģijas vai elektroenerģijas intensitāte, kas parāda cik energointensīva ir valsts ekonomika. Energointensitāti mēra enerģijas patēriņā uz vienu iekšzemes kopprodukta vienību, izteiktu monetārās vienībās konstantās cenās (GJ/2000 *euro*). Primārās enerģijas intensitātes izmaiņas mēra tendences kopējā enerģijas izmantošanas produktivitātē valstī.

5.tabula

Primārās enerģijas intensitāte (toe/1000 EUR (2005))

|  |  |  |  |  |  |  |
| --- | --- | --- | --- | --- | --- | --- |
|  | **2007** | **2008** | **2009** | **2010** | **2011** | **2012** |
| ES-28 (vidējā primārās enerģijas intensitāte) | 0,152 | 0,151 | 0,149 | 0,152 | 0,144 | 0,143 |
| Latvija (primārās enerģijas intensitāte) | 0,310 | 0,306 | 0,357 | 0,382 | 0,334 | 0,329 |

6.tabula

Gala enerģijas intensitāte (toe/1000 EUR (2005))

|  |  |  |  |  |  |  |
| --- | --- | --- | --- | --- | --- | --- |
|  | **2007** | **2008** | **2009** | **2010** | **2011** | **2012** |
| ES-28 (vidējā gala enerģijas intensitāte) | 0,152 | 0,151 | 0,149 | 0,152 | 0,144 | 0,143 |
| Latvija (gala enerģijas intensitāte) | 0,310 | 0,306 | 0,357 | 0,382 | 0,334 | 0,329 |

Laika posmā no 2000. līdz 2010.gadam primārās enerģijas intensitāte Latvijā ir samazinājusies par vairāk kā 21%. Tas skaidrojams gan ar energoresursu aizvien efektīvāku izmantošanu, gan ar strukturālajām izmaiņām ekonomikā, kā arī ekonomikas izaugsmi kopumā. Primārās enerģijas intensitātes samazinājums skaidrojams arī ar ieguldījumiem enerģijas pārveidošanas sektorā iekārtu nomaiņai un zudumu samazinājumu enerģijas pārvades un sadales tīklos. Tomēr enerģijas intensitāte Latvijā ir vairāk nekā divas reizes augstāka kā vidēji ES (skat. 27.attēlu), kas izskaidrojams galvenokārt ar salīdzinoši zemo IKP līmeni.

**27.attēls. Primārās un gala enerģijas intensitāte ES-28 un Latvijā.**

## 3.7. Krīzes situācijas pārvaldība

Kopumā Latvijas energoapgādes nodrošinājuma struktūras (primāro resursu, kurināmā, elektroapgādes) pašlaik vērtējamas kā līdzsvarotas un pietiekami diversificētas, izņemot dabasgāzes struktūru. Saskaņā ar elektroenerģijas pārvades sistēmas operatora sniegto informāciju 2012.gadā pašnodrošinājums ar jaudu ir 83 % (pie maksimālās slodzes), bet ar elektroenerģiju – 128 %.

Līdz ar politiskās situācijas saasināšanos 2014.gadā ES sāku pievērst lielāku uzmanību enerģētiskajai drošībai. 2014.gada vasarā pēc EK iniciatīvas visas ES dalībvalstis piedalījās īstermiņa enerģētikas piegādes risku vērtēšanas pasākumā. Šāda uzdevuma mērķis bija noteikt Eiropas savstarpēji savienotās enerģētikas sistēmas spēju izturēt ilgstošus gāzes padeves traucējumus (viena līdz septiņu mēnešu garumā) ziemā. Pasākuma rezultātā izdarītie secinājumi ir iezīmējuši potenciālu efektīvāk izmantot sinerģijas starp ES dalībvalstīm Eiropas un reģionālajos līmeņos un identificēt noteiktus risinājumus, kas nepieciešami, lai uzlabotu sistēmas elastīgumu un sagatavot ārkārtas reaģēšanas plānu.

Reģionālajā līmenī ir jānodrošina dabasgāzes infrastruktūras nepārtraukta darbība. Situāciju gadījumā, ja rodas kritiski traucējumi vienā lielākajā gāzesapgādes infrastruktūras elementā raksturo infrastruktūras drošības indikators (kritērijs) N–1. Ja šis kritērijs reģionā ir vienāds vismaz ar 100%, tad gadījumā, ja šajā elementā rodas traucējumi, dabasgāzes piegādes var tikt organizētas tā, lai neveidotos nekādi dabasgāzes apgādes ierobežojumi. Baltijas valstīs N – 1 kritērijs šobrīd ir 145,94%. N˗1 kritērija aprēķina gadījumā tiek ņemts vērā tikai gāzapgādes sistēmas ieplūdes punktu jaudas.

Risku novērtējuma raksturlielumi un dabasgāzes piegādes pārtraukumu iemesli, kā arī to ietekmes apjoms katrā no Baltijas valstīm, var tikt vērtēts trīs līmeņos:

• lokālā mērogā (pārtraukums atsevišķā vienas valsts daļā),

• nacionālā mērogā (pārtraukums vienā no Baltijas valstīm),

• reģionālā mērogā (pārtraukums vai ierobežojumi visās valstīs).

N˗1 kritērija aprēķina rezultāti liecina, ka gadījumā ja rastos traucējumi, Baltijas valstu gāzapgādes sistēma var tikt pārkārtota tā, lai dabasgāze lietotājiem tiktu piegādāta pietiekamā apjomā. Tomēr šajā gadījumā netiek ņemts vērā risks, ka dabas gāzi nodrošina viens piegādes avots. Pārtraucot dabas gāzes piegādes reģiona dabasgāzes pieprasījumu nebūs iespējams nosegt, jo iztrūkst savienojumi ar citiem piegādes avotiem.

Latvijā enerģētiskās krīzes situāciju regulē Ministru kabineta 2011.gada 19.aprīļa noteikumi Nr.312 „Elektroenerģijas lietotāju apgādes un kurināmā pārdošanas kārtība izsludinātas enerģētiskās krīzes laikā un valsts apdraudējuma gadījumā”. Tie nosaka kārtību, kādā enerģijas lietotāji tiek apgādāti ar enerģiju izsludinātas valsts vai vietējās enerģētiskās krīzes laikā, un kārtību, kādā energoapgādes komersanti, kā arī komersanti, kuri nodrošina un sniedz drošības rezervju pakalpojumu, un komersanti, kuriem normatīvajos aktos noteiktajā kārtībā ir izsniegtas licences uzņēmējdarbībai ar degvielu, pēc valsts vai pašvaldības enerģētiskās krīzes centra pieprasījuma pārdod tiem piederošo kurināmo.

Ņemot vērā 2010./2011. gada ziemā snieglauzes radīto bojājumu novēršanas gaitā gūto pieredzi, AS "Latvenergo" ir izstrādājusi savu pasākumu kompleksu, lai mazinātu masveida bojājumu ietekmi uz klientu elektroapgādes pārtraukumu biežumu un ilgumu. Pasākumu komplekss ietver:

1. pasākumu plānu AS "Latvenergo" koncerna kapitālsabiedrību rīcības pilnveidei ārkārtas situāciju operatīvajā vadībā, koordinēšanā un ārkārtas situāciju komunikācijā;
2. pasākumu plānu elektroenerģijas sadales tīklu uzturēšanas un tehniskās attīstības pilnveidošanai, kas ilgtermiņā mazinātu elektroapgādes traucējumu risku, tai skaitā ir izstrādāta 20 kV kabeļu programma, kas paredz 35 gadu laikā 6000 km gaisvadu līnijas pārveidot par zemē ieguldītām kabeļu līnijām;
3. pasākumu plānu normatīvo aktu grozījumiem, kas nepieciešami elektroapgādes traucējumu riska mazināšanai un ārkārtas situāciju seku novēršanas atvieglošanai;
4. pasākumu plānu speciālās tehnikas vienību iegādei/nodrošināšanai darbam ārkārtas situāciju seku novēršanā.

Autobenzīna un dīzeļdegvielas ievešana vairumtirdzniecības un mazumtirdzniecības vajadzībām Latvijā iespējama no vismaz 10 naftas pārstrādes uzņēmumiem 1000 – 1500 km rādiusā. Naftas produktu cauruļvads no Samāras, Krievijā, un Novopolockas, Baltkrievijā, ļauj transportēt dīzeļdegvielu ar iespēju to piegādāt Ilūkstē un Ventspilī.

Latvijā tiek veidotas arī naftas rezerves. Tāpat kā citās ES dalībvalstīs, tās tiek veidotas, pamatojoties uz Padomes 2009.gada 14.septembra Direktīvas 2009/119/EK prasībām, ar ko dalībvalstīm uzliek pienākumu uzturēt jēlnaftas un/vai naftas produktu obligātas rezerves. Savukārt, šo rezervju veidošanas un uzturēšanas kārtību Latvijā nosaka Ministru kabineta 2011.gada 12.aprīļa noteikumi Nr.286 „Kārtība, kādā komersanti nodrošina un sniedz drošības rezervju pakalpojumu valsts naftas produktu drošības rezervju izveidei noteiktā apjomā”.

**28.attēls. Naftas produktu drošības rezervju apjoms un līgumos samaksātās summas.**

Latvijas naftas produktu drošības rezervju izveides sistēma paredz naftas produktu drošības rezervju izveidi 90 patēriņa dienām. Uzglabājamo naftas produktu – dīzeļdegvielas, mazuta, benzīna, drošības rezervju apjoms atbilst 90 patēriņa dienām no iepriekšējā kalendārā gada katrai naftas produktu kategorijai.

Lai padarītu naftas produktu drošības rezervju izveidošanu pēc iespējas efektīvāku, nepieciešams kopīgi ar uzņēmējiem izstrādāt jaunu naftas rezervju uzglabāšanas koncepciju.

## 3.8. Inovatīvi risinājumi enerģētikas nozarē

Enerģētikas sektors nākotnē nav iedomājams bez inovatīviem risinājumiem. Kā viens no tādiem ir mināms ūdeņraža izmantošana.

Ūdeņradis tiek uzskatīts par perspektīvu elementu energoresursu jomā, jo tam piemīt multifunkcionālas īpašības – tas ir gan enerģijas nesējs, gan degviela, gan daudzās tautsaimniecības nozarēs nepieciešama izejviela. Ūdeņradi var iegūt, izmantojot gan atjaunojamus, gan fosilos energoresursus. Kurināmā elementos ķīmiski sadedzinātais ūdeņradis, reakcijas gala rezultātā pārveidojas atpakaļ par ūdeni. Tā kā ūdens uz zemeslodes ir pieejams lielos daudzumos un ūdeņraža ‐ skābekļa cikls ir atgriezenisks, šāda enerģijas iegūšana ir arī ilgtspējīga.

Ūdeņradis, atkarībā no tehnoloģijas, ir izmantojams elektrības un siltuma iegūšanai, kā arī to var uzglabāt, lai izmantotu, kad radīsies pieprasījums pēc enerģijas. Atkarībā no nepieciešamās jaudas pieprasījuma un infrastruktūras pieejamības pastāv dažādas tehnoloģijas ūdeņraža pārveidošanai enerģijā. Eiropā un citur pasaulē ūdeņradis jau tiek izmantots enerģijas iegūšanai un aktīvs zinātniskais darbs pie ūdeņraža izpētes notiek arī Latvijā. Galvenie risināmie jautājumi ir – kā pietiekoši lēti iegūt ūdeņradi un kā to novadīt līdz patērētājam. Kā viens no risinājumiem tiek apskatīti ūdeņradi ražojošie mikroorganismi - bioūdeņradi baktērijas var veidot fotosintēzes ceļā vai fermentācijas procesā.

Tajā pašā laikā pastāv šķēršļi ūdeņraža kā enerģijas avota izmantošanā:

• lielie ūdeņraža zudumi ģenerācijas ciklā;

• ūdeņradis ir gāze, līdz ar to nav iespējams izmantot cauruļvadu (piemēram, naftas produktu) sistēmas ūdeņraža transportēšanai un uzglabāšanai;

• sarežģīts ūdeņraža ieguves process, salīdzinot ar ogļūdeņražu resursiem;

• lielas investīcijas ūdeņraža ieguvē un izmantošanā.

Latvijā ūdeņraža izmantošana būtu efektīvs risinājums, jo valstī ir daudz ūdens resursu. Piemēram, lietotājiem, kuriem nepieciešams jauns pieslēgums vai jaudas palielinājums un kuri atrodas reģionos ar mazu lietotāju blīvumu un kuru elektroapgādes nodrošināšanai nepieciešama garu elektrolīniju izbūve vai rekonstrukcija, kā lētāku alternatīvu iespējams piedāvāt autonomu elektroapgādi, izmantojot progresīvas, videi draudzīgas tehnoloģijas (ūdeņraža ģeneratorus, degvielas šūnas, saules baterijas, vēja ģeneratorus vai arī vairāku minēto tehnoloģiju apvienojumu) ar attiecīgu inteliģento patēriņa vadību un enerģijas akumulācijas iespējām.

# 4. SVID analīze

Saskaņā ar SVID analīzi tika identificētas būtiskākās risināmās problēmas. Turklāt ir svarīgi saprast problēmu rašanās cēloni. Pirmkārt, tās var būt nepilnības normatīvajos aktos vai tās ieviešanā ko pārsvarā gadījumos iespējams risināt ar salīdzinoši nelielu finansiālo ieguldījumu. Otrkārt, tās var būt nepilnības infrastruktūrā, kur nepieciešamais finansiālais ieguldījums problēmas risināšanai būs nesalīdzināmi lielāks.

Atbilstoši ilgtermiņa attīstības plāniem izvirzīti attiecīgi pasākumi identificēto problēmu efektīvākai risināšanai.

## 4.1. Elektroenerģija

***Stiprās puses***

* Latvijas energosistēmas augsts pašu nodrošinājums ar ģenerējošām jaudām.
* Rekonstruētās lieljaudas termoelektrostacijas var efektīvi strādāt gan koģenerācijas, gan kondensācijas (Rīgas TEC-2) režīmā. Relatīvi lielas, ātri reaģējošas AER jaudas Daugavas HES kaskādē.
* Bez īpaša atbalsta Daugavas HES kaskādē tiek saražoti aptuveni 40%-60% no valsts elektroenerģijas galapatēriņa.
* Liels uzstādīto jaudu īpatsvars, kas darbojas koģenerācijas režīmā ar augstu lietderības koeficientu.
* Elektroenerģijas ražošana TEC rada salīdzinoši nelielu CO2 un NOx izmešu apjomu.
* Liberalizēts un salīdzinoši likvīds elektroenerģijas tirgus elektroenerģijas lietotājiem.
* Latvijas elektroenerģijas pārvades sistēma caur asinhronām saitēm ļauj darboties Skandināvijas valstu tīklā, kā arī vienā sistēmā ar Igauniju un Lietuvu.
* Visās trīs Baltijas valstu tirdzniecības apgabalos ieviests gan nākamās dienas tirgus *Elspot*, gan tās pašas dienas tirgus *Elbas*, nodrošinot efektīvu vairumtirdzniecības tirgus darbību.

***Vājās puses***

* Pie augstām dabasgāzes cenām TEC saražotajai elektroenerģijai kondensācijas režīmā ir zema konkurētspēja
* Elektrības ražošana no AER raksturojas ar sezonālu elektroenerģijas izstrādi, kā arī ar atkarību no klimatiskajiem un hidroloģiskajiem apstākļiem (piemēram, Daugavas HES kaskāde, mazas HES).
* Valsts atbalsta mehānismi rada papildu slogu lietotājiem, ņemot vērā, ka AER attīstībai nepieciešams papildu finansējums.
* Nepietiekams atbalsts AER izmantošanai, lai virzītos uz 2020.gadam noteikto mērķi.
* Tehnoloģiju nepietiekama attīstība, lai AER bez subsīdijām būtu konkurētspējīgas brīvajā elektroenerģijas tirgū.
* Regulēts tirgus mājsaimniecībām (25% no kopējā elektroenerģijas patēriņa), kas nosaka tirgus situācijai neatbilstošus elektroenerģijas tarifus.
* Sabiedrība nav pietiekami informēta par elektroenerģijas tirgus darbības principiem un cenas veidošanas mehānismiem, kā arī brīvā tirgus priekšrocībām.
* Nepietiekami starpsavienojumi ar Ziemeļvalstu, Centrālās un Austrumeiropas energosistēmām, kas ir par iemeslu atšķirīgai elektroenerģijas tirgus cenai.
* Sadales tīkla līniju garums salīdzinot pret elektroenerģijas patēriņu ir viens no lielākajiem ES, kas rada salīdzinoši lielas sadales tīkla uzturēšanas izmaksas.

***Iespējas***

* Alternatīvo un atjaunojamo energoresursu efektīva izmantošana
* Rīgas TEC un Daugavas HES jaudu izmantošana balansēšanai, energosistēmas rezervēšanai un citu sistēmas pakalpojumu sniegšanai AST.
* Daugavas HES hidroagregātu efektivitātes un darbības drošuma paaugstināšana veicot rekonstrukcijas.
* Valsts atbalsta uzlabošana lieljaudas TEC, OIK vietā tiem nodrošinot iespēju piedalīties CRM.
* Valsts atbalsta uzlabošana AER, pārejot no „Feed-in-tarifu (FIT)” uz „Feed-in-premium (FIP)” sistēmu.
* Dabas stihiju ietekmes mazināšana, atsevišķas EPL pārbūvējot no gaisvadu uz kabeļu līnijām.
* Primāro energoresursu ietaupījuma paaugstināšana, palielinot enerģijas izstrādi koģenerācijā.
* Dabasgāzes cenas samazinājums, kas paaugstinās TEC ražoto elektroenerģiju koģenerācijā un kondensācijā konkurētspēju tirgū.
* Konkurētspējīgu Baltijas mēroga ģenerējošo jaudu projektu realizācija.
* *Nasdaq OMX Commodities* biržas finanšu instrumentu tirdzniecības ieviešana Latvijā un Lietuvas cenas apgabalā nodrošina efektīvāku tirgus likviditāti un kapitāla izmantošanu.
* Starptautisko un ES finanšu līdzekļu piesaistīšana elektroenerģijas infrastruktūras uzlabošanai, lai nodrošinātu Latvijas/Lietuvas cenu apgabalu ar pietiekamu lētas elektroenerģijas plūsmu.
* Dzelzceļa un sabiedriskā transporta plašāka elektrifikācija.
* Elektriskā autotransporta uzlādes infrastruktūras attīstība sabalansējot to ar lielāko sadales sistēmas operatoru pieejamajām elektriskajām jaudām un elektrotīkla kapacitāti.
* Autonoma elektroapgāde - alternatīvu, videi draudzīgu tehnoloģiju izmantošana, kas ļautu samazināt tīkla kopgarumu un uzturēšanas izmaksas attālos lauku reģionos, kur ir ļoti maz lietotāju.

***Draudi***

* Plūdi Daugavā pie Pļaviņu HES var apdraudēt pašu hidrobūvi, kā arī pārraut Rīgas un Ķeguma HES aizsprostus. Secīgi, postījumi tiktu nodarīti visā Daugavas lejtecē līdz pat jūrai
* Dabasgāzes cenas pieaugums var padarīt TEC ražoto elektroenerģiju vēl nekonkurētspējīgāku tirgū.
* Politisku apsvērumu dēļ tiek atlikta tirgus atvēršana mājsaimniecībām, kā rezultātā jauniem spēlētājiem nav interese ienākt Latvijas tirgū.
* Salīdzinoši liels elektroenerģijas lietotāju loks ar ierobežotu maksātspēju
* Dabas stihijas un katastrofas ietekmē elektroapgādes drošības SAIDI un SAIFI rādītājus, it īpaši apvidos, kuros ir lielas mežu platības.
* Politisku apsvērumu rezultātā tiek traucēta elektroenerģijas padeve BRELL lokā.
* Administratīvo šķēršļu dēļ aizkavējas elektroenerģijas pārvades līniju izbūves atļauju iegūšana (piemēram, ietekmes uz vidi novērtējuma apstiprināšana, būvniecības atļauju saņemšana).
* Nesabalansēta AER atbalsta politika var novest pie būtiska elektroenerģijas cenu kāpuma.
* Nepārdomāta AER atbalsta politika var novest pie augšņu noplicināšanas un ierobežojumiem pārtikas ražošanā, kā arī pie mežu izciršanas.
* AER neilgtspējīga izmantošana apdraud lauksaimniecības zemes izmantošanu pārtikas audzēšanai.
* Iespējama AER, īpaši biomasas, cenas pieaugums ES tirgū augot pieprasījumam,
* Jaunu biomasu izmantojošu enerģijas avotu izveide, neņemot vērā energoresursu piegādes iespējas;
* Augsti efektīvu esošo koģenerācijas staciju PER ietaupījumu var negatīvi ietekmēt biomasas katlumāju izveide centralizētās siltumapgādes sistēmās.
* Lauksaimniecības ražību un attīstību ietekmējoši faktori, kas var apdraudēt pietiekamu izejvielu apjomu enerģijas ražošanai nodrošināšanu.
* Straujš enerģijas patēriņa kāpums un nepietiekami energoefektivitātes pasākumu rezultāti.
* Energosistēmas darbības drošuma pazemināšanās, izbūvējot kaimiņu valstīs lielas jaudas (virs 700MW AES) ģenerējošus blokus.

## 4.2. Dabasgāze

***Stiprās puses***

* Dabasgāzes tirgus liberalizācijas 1.posma pabeigšana, nodrošinot trešo pušu pieeju dabasgāzes sadales, pārvades sistēmām un dabasgāzes krātuvei.
* Augsts dabasgāzes drošības līmenis ar dabasgāzes infrastruktūras rezervi 45%
* Tehniski optimāla augstspiediena maģistrālo gāzesvadu infrastruktūra Latvijā.
* Labs dabasgāzes pārvades un sadales gāzesvadu tehniskais stāvoklis, modernizētas un rekonstruētas dabasgāzes mērīšanas stacijas.
* IPGK nodrošina dabasgāzes apgādi reģionā ziemas periodā un kalpo kā drošības garants visa gada griezumā
* IPGK ir modernizēta (dublējošā IPGK maģistrālo gāzes vadu apsaistes infrastruktūra, kompresoru cehs).

***Vājās puses***

* Nav realizēts dabasgāzes tirgus liberalizācijas 2.posms, kas vieš neskaidrību par dabasgāzes tirgus tālāku attīstību.
* Dabasgāzes pārvades sistēmas operatora un uzglabāšanas sistēmas operatora funkcijas veic viena privātā kompānija.
* Nav noteiktas prasības biogāzes un no biomasas saražotās gāzes, kā arī sašķidrinātās dabasgāzes ievadīšanai dabasgāzes pārvades sistēmā.
* Nav noteiktas prasības dabasgāzes kvalitātei.
* Starpsavienojumu trūkums ar citām ES dalībvalstīm (izņemot Lietuvu un Igauniju), starpsavienojuma izveides augstas izmaksas un finansējuma trūkums.
* Nepietiekama Latvijas – Lietuvas starpsavienojuma kapacitāte.
* Reverso gāzes plūsmu tehnisko iespēju trūkums starp Latviju un Igauniju.

***Iespējas***

* Dabasgāzes piegāžu ceļu diversifikācija izbūvējot jaunus pārvades sistēmas savienojumus (Polijas - Lietuvas gāzes starpsavienojums, Somijas-Igaunijas gāzes starpsavienojums *Balticconnector* ) un konkurētspējīga SDG termināla izbūve.
* Dabasgāzes piegādes iespējas no Klaipēdas SDG termināla.
* Latvijas līdzdalība Baltijas dabasgāzes tirdzniecības platformas/ centra (hub) izveidē.
* Citu dabasgāzes uzglabāšanas potenciālo vietu attīstība (piemēram, Dobelē), kur iespējams uzglabāt dabasgāzi citu ES dalībvalstu tirgiem.
* Dabasgāzes uzglabāšanas potenciāla palielināšana IPGK.

***Draudi***

* Politiski faktori aizkavē tālāku dabasgāzes tirgus liberalizāciju, kā rezultātā lietotājiem nav alternatīvu iespēju iegādāties dabasgāzi no citiem tirgotājiem, nepietiekami attīstās dabasgāzes tirgus.
* Ņemot vērā, ka tirgū ir viena dabasgāzes piegādātājvalsts, pastāv cenu pieauguma un piegādes traucējuma riski,
* Gāzes apgādes nepietiekamība augsta patēriņa periodā (ziemas sezonā) Baltijas dabasgāzes sistēmu avāriju rezultātā.

## 4.3. Siltumapgāde

***Stiprās puses***

* Centralizētajā siltumapgādē ir liels augstas efektivitātes koģenerācijas īpatsvars (2012.gadā aptuveni 63%).
* Augsts AER (biomasas) īpatsvars decentralizētajā siltumapgādē.
* Lielākie siltumapgādes uzņēmumi ir veikuši energoavotu un siltumapgādes infrastruktūras rekonstrukciju.

***Vājās puses***

* Šķērssubsīdijas uz elektroenerģijas ražošanas rēķina siltuma ražošanai koģenerācijā.
* Atsevišķās siltumapgādes sistēmās darbojas novecojušas siltuma ražošanas iekārtas ar zemu energoresursu izmantošanas efektivitāti, kā rezultātā ir paaugstināts siltumenerģijas tarifs.
* Atsevišķās vietās ir novecojusi siltumapgādes infrastruktūra, kā rezultātā ir augsti siltumenerģijas zudumi siltumtrasēs (2012.gadā siltumenerģijas zudumi pārvades un sadales tīklos Latvijā bija vidēji 14%);
* Zema kurināmā izmantošanas efektivitāte decentralizētajā siltumapgādē.
* Ierobežota siltumenerģijas lietderīga izmantošana – apkures sezonalitāte un zema rūpnieciskā siltumslodze.
* Nepietiekama informācija par siltumapgādes sistēmu darbību – trūkst pētījumi un statistikas dati par siltumapgādi atsevišķās teritorijās.

***Iespējas***

* Starptautisko un ES budžeta finanšu līdzekļu izmantošana siltumapgādes infrastruktūras modernizācijai.
* Uzlabot siltumapgādes sistēmu attīstības plānošanu pašvaldībās, veicot augstas efektivitātes koģenerācijas un efektīvas centralizētas siltumapgādes un dzesēšanas izmantošanas potenciāla visaptverošu izvērtējumu.
* Veicinot rūpniecības attīstību , radīsies jauni rūpnieciskie patērētāji, kas pieslēdzoties centralizētās siltumapgādes sistēmām, paaugstinās to efektivitāti.Ienākumus no valsts emisiju kvotu pārdošanas izmantošana jaunu AER tehnoloģiju ieviešanai decentralizētajā siltumapgādē.
* Vietējo energoresursu izmantošanas paaugstināšana, īpaši decentralizētā siltumapgādē.
* Iespēja veicināt siltumenerģijas lietderīgo izmantošanu, atbalstot ēku siltināšanu (ES līdzekļi caur LIAA).

***Draudi***

* Salīdzinoši augsta siltuma tarifa dēļ patērētāju atteikšanās no centralizētās siltumapgādes, aizstājot to ar individuālo vai lokālo siltumapgādi.
* Samazināsies lietotāju spēja norēķināties par siltumenerģiju, jo beidzoties augstas efektivitātes koģenerācijas staciju atbalsta termiņam obligātā iepirkuma ietvaros, atsevišķās pašvaldībās var pieaugt siltumenerģijas tarifs.
* Zemā patērētāju maksātspēja un augstie iedzīvotāju parādi par siltumenerģiju rada atsevišķu siltumapgādes uzņēmumu maksātnespējas risku.
* Energoefektivitātes pasākumu rezultātā samazinoties siltumslodzei, samazinās centralizētās siltumapgādes sistēmu efektivitāte.
* Paaugstinātas energoresursu cenas, pieaugot pieprasījumam pēc biomasas.
* Atsevišķās vietās atkarība no viena fosilā kurināmā (dabasgāzes) piegādātāja rada siltumapgādes drošības risku.
* ESKO pakalpojumu izmantošana, samazinot siltumenerģijas patēriņu un uzstādot alternatīvus siltumenerģijas avotus centralizētās siltumapgādes zonās, var graut centralizēto siltumapgādi.

## 4.4. Energoefektivitāte

***Stiprās puses***

* Energoefektivitātes paaugstināšana daudzdzīvokļu dzīvojamās mājās nodrošina dzīvojamā fonda ilgtspēju un energoresursu efektīvu izmantošanu.
* Samazinās izmantotās enerģijas apjomi un izmaksas.
* Samazinās CO2 izmešu apjoms tādējādi paaugstinot cilvēku dzīves kvalitāti ilgtermiņā.
* Energoauditu ieteikumu un energovadības sistēmu ieviešana veicina uzņēmumu konkurētspējas un mājsaimniecību maksātspējas paaugstināšanu.

***Vājās puses***

* Sabiedrības zemā izpratne par energoefektivitātes jautājumiem.
* Komersantu un iedzīvotāju zemā ieinteresētība energoefektivitātes pasākumos, kas atmaksājas laika periodā ilgākā par 5.gadiem.
* Būtiski finansiāli ieguldījumi atsevišķu energoefektivitātes pasākumu realizācijai.

***Iespējas***

* Energoefektivitātei ir jākļūst par horizontālu starpnozaru politikas mērķi, iekļaujot to citās politikas jomās, tādās kā reģionālā un pilsētu attīstība, transports, rūpniecības politika, lauksaimniecība.
* Iespējama ES struktūrfondu līdzekļu izmantošana energoefektivitātes paaugstināšanai.
* Energoefektivitātes pasākumu realizācijas rezultātā atbrīvoto finanšu līdzekļu iespējamā pārdale citiem mērķiem.
* Energoefektivitātes paaugstināšana ir izmaksu ziņā efektīvākais un ātrākais veids, kā samazināt energoresursu piegāžu drošības riskus, veicinot izaugsmi.
* Valsts un pašvaldību parauglomas nodrošināšana energoefektivitātes projektu īstenošanā.
* „Zaļā iepirkuma” plašāka izmantošana publiskajā sektorā, panākot energoresursu patēriņa un ietekmes uz vidi samazinājumu.
* Iedzīvotāju dzīves līmeņa paaugstināšanās.

***Draudi***

* Patērētāju zema iesaistīšanās energoefektivitātes pasākumu realizācijā.
* Zemā patērētāju maksātspēja.
* Eiropas Savienības finansējuma samazināšanās vai pārtraukšana
* Jau izbūvētā siltumapgādes infrastruktūra ir paredzēta noteiktām jaudām, kas pēc energoefektivitātes pasākumu realizācijas samazināsies, kas var atstāt noteiktu ietekmi uz siltumapgādes uzņēmumu tarifiem.
* Uzņēmumu konkurētspējas pazemināšanās, nepievēršot pietiekamu uzmanību energoefektivitātes pasākumiem.

## 4.5. Būtiskākās risināmās problēmas

*Elektroenerģija*

1. Nepietiekama Latvijas energosistēmas starpsavienojumu jauda ar kaimiņvalstu energosistēmām, kas rada atšķirīgas cenas Latvijas cenu apgabalā. Starpsavienojumu izveides augstas izmaksas un zems ekonomiskais izdevīgums.
2. Administratīvie šķēršļi, veicot elektroenerģijas pārvades līniju izbūvi.
3. Liels sadales tīkla garums reģionos ar nelielu tīkla nosegumu pret elektroenerģijas patēriņu, kas paaugstina relatīvās tīkla uzturēšanas izmaksas un apgrūtina tā sadales tīkla uzturēšanu.
4. Liels sadales tīkla garums reģionos ar mežainiem apvidiem, kas apgrūtina sadales tīkla uzturēšanu.
5. Kapitālietilpīgi un lēni sadales infrastruktūras modernizācijas (kabelizācijas) tempi.
6. Nepietiekami droša energoapgāde Kurzemē, ņemot vērā augstu vētru risku reģionā.
7. Asinhrona darbība ar kontinentālo Eiropu, līdz ar to Latvijas energosistēmas stabilitātes un Baltijas tirgus efektivitātes atkarība no Baltijas pārvades tīkla sinhronās darbības ar trešajām valstīm BRELL loka ietvaros.
8. TEC kondensācijas režīmā ražotās elektroenerģijas zema konkurētspēja.
9. Valsts atbalsta mehānismi rada papildu slogu lietotājiem, ņemot vērā, ka AER attīstībai nepieciešams papildus finansējums.
10. Regulēts elektroenerģijas tirgus mājsaimniecībām, kas nosaka tirgus situācijai neatbilstošus elektroenerģijas tarifus.
11. Maznodrošināto un trūcīgu mājsaimniecību nepietiekama spēja segt elektroenerģijas izmaksas pēc tirgus cenas.
12. Ņemot vērā to, ka tirgus atvēršana mājsaimniecībām nenotika sākotnēji plānotajā termiņā, tirgus dalībniekiem un sabiedrībā kopumā ir augsta neuzticamības pakāpe pret nākamo termiņu.
13. Sabiedrības nepietiekamās zināšanas par elektroenerģijas tirgus darbības principiem un cenas veidošanas mehānismiem (tajā skaitā elektroenerģijas biržas darbību), brīvā tirgus priekšrocībām, kā arī par elektroenerģijas efektīvu izmantošanu (enerģijas marķējums).

*Dabasgāze*

1. Nav realizēts dabasgāzes tirgus liberalizācijas 2.posms (tajā skaitā nav izveidots neatkarīgais dabasgāzes pārvades sistēmas operators, dabasgāzes uzglabāšanas operators).
2. Starpsavienojumu trūkums ar citām ES dalībvalstīm, izņemot Lietuvu un Igauniju, kas tajā skaitā kāvē pazemes gāzes krātuvju potenciāla attīstību Latvijā .
3. Nav alternatīvu dabasgāzes piegādes avotu un ceļu, līdz ar to liela atkarība no vienas piegādātājvalsts. Nepietiekama Latvijas – Lietuvas starpsavienojuma kapacitāte.
4. Reverso gāzes plūsmu tehnisko iespēju trūkums starp Latviju un Igauniju.
5. IPGK paplašināšanas augstas izmaksas un finansējuma trūkums.
6. Nepastāv regulējums, kas nosaka prasības biogāzes un no biomasas saražotās gāzes, kā arī sašķidrinātās dabasgāzes ievadīšanai dabasgāzes pārvades sistēmā.
7. Nepastāv regulējums, kas nosaka prasības dabasgāzes kvalitātei.

*Siltumapgāde*

1. Nepieciešamība sakārtot un attīstīt esošās centralizētās siltumapgādes infrastruktūru, nodrošinot augstāku efektivitāti.
2. Nepieciešamība mazināt atkarību no viena energoresursa piegādātāja.
3. Paaugstināto energoresursu cenu un citu faktoru, t.sk., beidzoties atbalsta termiņam augstas efektivitātes koģenerācijas stacijām, ietekmē paaugstinās siltuma tarifi, kas rosina patērētājus atteikties no centralizētās siltumapgādes.
4. Iedzīvotāju augstie parādi par siltumu, kas rada risku siltumuzņēmumu maksātspējai.

*Energoefektivitāte*

1. Eiropas Parlamenta un Padomes 2012.gada 25.oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (turpmāk- Direktīva 2012/27/ES) prasību pārņemšanas nodrošināšana normatīvajos aktos. Direktīvas 2012/27/ES prasības uzliek dalībvalstīm pienākumu noteikt un ar energoefektivitātes pasākumiem nodrošināt indikatīva enerģijas ietaupījuma mērķa sasniegšanu.
2. Energoefektivitātes pienākuma shēmas (atbilstoši Direktīvai 2012/27/ES) ieviešanas nodrošināšana, t.sk. tās funkcionēšanas un administrēšanas kārtības izstrāde un ieviešana.
3. Sabiedrības nepietiekama ieinteresētība energoefektivitātes pasākumos (nepieciešama ne tikai ēku energoefektivitātes veicināšanas pasākumu realizācija, bet arī sabiedrības informēšana par augstas energoefektivitātes klases mājsaimniecības un biroja iekārtu iegādes priekšrocībām).
4. Energoefektivitātes pasākumu ieviešanas ietekme uz enerģijas tarifiem.

# Turpmākās rīcības plānojums

|  |  |  |  |  |  |  |  |
| --- | --- | --- | --- | --- | --- | --- | --- |
| **Pamatnostādnēs definētais politikas apakšmērķis** | **Konkurētspējīga ekonomika, kuru nodrošina:**   * **nepārtraukta un droša energoapgāde,**   **efektīva resursu izmantošana, kas ir ilgtspējīgas enerģētikas pamatā.** | | | | | | |
| **Uzdevumi un galvenie pasākumi izvirzītā mērķa sasniegšanai** | **Izpildes termiņš** | **Atbildīgā institūcija** | **Iesaistītās institūcijas** | | | **Nepieciešamais finansējums un tā avoti** | |
| **Rīcības virziens mērķa sasniegšanai** | ***1. Primāro energoresursu diversifikācija*** | | | | | | |
| 1.1. Veicināt vietējo primāro energoresursu izpēti un ieguvi Latvijā |  | | | | | | |
| 1.1.1. Izvērtēt kūdras efektīvas izmantošanas iespējas un ar to iegūšanu saistītos apstākļus. | *2014.-2020.* | *EM* | *VARAM, SM, LM, FM, TM, ZM* | | | *Valsts pamatbudžets* | |
| 1. 1.2. Veicināt veiksmīgu Latvijas Lietuvas jūras robežjautājuma atrisināšanu. | *2014.-2020.* | *ĀM, EM* | *TM, FM, VARAM, SM* | | | *Valsts pamatbudžets* | |
| 1.1.3. Pieņemt regulējumu ogļūdeņražu izpētei un ieguvei. | *2014.* | *EM, VARAM* | *AiM, FM, SM, TM* | | | *Valsts pamatbudžets* | |
| 1. 1.4. Pārņemt nacionālajos normatīvajos aktos Eiropas Parlamenta un Padomes direktīvas 2013/30/ES „Par to darbību drošumu, kas saistītas ar naftas un gāzes nozares darbībām jūrā, un ar kuru groza Direktīvu 2004/35/EK” prasības. | *2015.* | *EM, LM, VARAM* | *AiM, FM, SM, TM* | | | *Valsts pamatbudžets* | |
| 1.2. Veicināt energoresursu piegādes ceļu un avotu diversifikāciju |  | | | | | | |
| 1.2.1. Veicināt citu dabasgāzes starpsavienojumu attīstību, kas pozitīvi ietekmē Latvijas tirgu | 2014.-2020. | EM | ĀM, VARAM, SM | | | Valsts pamatbudžets, ES līdzfinansējums, privātie kapitālieguldījumi | |
| 1.2.2. Veicināt komerciāli izdevīga reģionālā sašķidrinātās dabasgāzes termināļa projekta attīstību | 2014.-2020. | EM, privātie investori | ĀM, VARAM, SM | | | Valsts pamatbudžets, ES līdzfinansējums, privātie kapitālieguldījumi | |
| 1.3. Atkritumu pārstrāde |  | | | | | | |
| 1.3.1. Veicināt atkritumu utilizāciju enerģijas ražošanai | 2014.-2020. | EM, VARAM | FM, TM, ZM | | | Valsts pamatbudžets | |
| **Rīcības virziens mērķa sasniegšanai** | ***2. Efektīva enerģijas tirgus izveide*** | | | | | | |
| 2.1. Aktīva līdzdalība ES tīkla kodeksu izstrādē ES enerģijas tirgus pilnveidošanai |  |  |  | | |  | |
| 2.1.1. ES tīkla kodeksu izstrādē un ieviešana ES elektroenerģijas tirgus pilnveidošanai | *2014.-2020.* | *EM* | *SPRK, pārvades sistēmas operators (AS „AST”)* | | | *Valsts pamatbudžets, uzņēmumu līdzekļi* | |
| 2.1.2. ES tīkla kodeksu izstrādē un ieviešana ES dabasgāzes tirgus pilnveidošanai[[25]](#footnote-25) | *2014.-2020.* | *EM* | *SPRK, pārvades sistēmas operators (AS „LG”)* | | | *Valsts pamatbudžets, uzņēmumu līdzekļi* | |
| 2.2. Samazināt cenu svārstību risku elektroenerģijas vairumtirdzniecībā |  |  |  | | |  | |
| 2.2.1. Veicināt *Nasdaq OMX Commodities* biržas finanšu kontraktu tirgus darbību Latvijas cenu zonā | *2014.-2020.* | *EM,* | *EM, FM , AS „AST”* | | | *Valsts pamatbudžets* | |
| 2.3. Liberalizēt elektroenerģijas tirgu mājsaimniecībām |  |  |  | | |  | |
| 2.3.1. Izstrādāt mehānismu elektroenerģijas izmaksu kompensēšanai trūcīgām un mazturīgām personām | *2014.* | *EM, LM* | *EM, VARAM, LM, SPRK, PTAC, FM* | | | *Valsts pamatbudžets* | |
| 2.3.2. Informēt mājsaimniecības par elektroenerģijas tirgus darbības principiem un priekšrocībām | *2014.-2020.* | *EM, AS „ST”* | *LM, VARAM, PTAC, SPRK, pašvaldības, mediji* | | | *Valsts pamatbudžets, pašvaldību budžets, privātie līdzekļi* | |
| 2.3.2. Novērst pretrunu normatīvajos aktos attiecībā uz saistītā lietotāja definīciju | *2014.* | *EM* | *SPRK* | | | *Valsts pamatbudžets* | |
| 2.4. Nodalīt dabasgāzes sadales, pārvades, uzglabāšanas un tirdzniecības pakalpojumus |  |  |  | | |  | |
| 2.4.1. Vienoties par optimālāko pārvades sistēmas operatora nodalīšanas modeli dabasgāzes tirgus liberalizācijas ietvaros | *2014.-2015.* | *EM* | *VARAM, SM, LM, FM, TM* | | | *Valsts pamatbudžets* | |
| 2.4.2. Izstrādāt dabasgāzes tirgus liberalizācijas ceļa karti | *2014.-2015.* | *EM* | *TM, FM, VARAM, SM, LM, VM* | | | *Valsts pamatbudžets* | |
| 2.4.3. Izstrādāt grozījumus Enerģētikas likumā attiecībā uz dabasgāzes tirgus liberalizācijas pasākumiem | *2014.-2015.* | *EM* | *TM, FM, VARAM, SM, LM, VM* | | | *Valats pamatbudžets* | |
| 2.4.4. Izstrādāt Dabasgāzes tirgus likumu | *2014.-2015.* | *EM* | *TM, FM, VARAM, SM, LM, VM* | | | *Valats pamatbudžets* | |
| 2.4.5. Īstenot pārvades sistēmas operatora nodalīšanas modeli | *2017.* | AS „Latvijas gāze” | *EM, TM* | | | *AS „Latvijas Gāze”* | |
| **Rīcības virziens mērķa sasniegšanai** | ***3. Efektīva enerģijas infrastruktūra*** | | | | | | |
| 3.1. Vienkāršot KIP projektu ieviešanas procesu |  |  |  | | |  | |
| 3.1.1. Piešķirt īstenojamiem KIP projektiem nacionālās nozīmes projektu statusu | *2014.-2020.* | *EM* | *VARAM, SM, LM, FM, TM* | | | *Valsts pamatbudžets* | |
| 3.2. Uzlabot elektroenerģijas pārvades sistēmas infrastruktūru |  |  |  | | |  | |
| 3.2.1. Kurzemes loka 3.posma izbūve | *2014.-2019.* | AS „AST”, , AS „LET | *EM,ĀM, VARAM, SM* | | | *133, 69 milj. EUR.*  *CEF (līdz 50% līdzfinansējums), AS „Augstsprieguma tīkls” un AS „LET” kapitālieguldījumi* | |
| 3.2.2. Trešais Igaunijas – Latvijas starpsavienojums, | *2014.-2020.* | AS „AST”, , AS „LET” | *EM,ĀM, VARAM, SM* | | | *Latvijai līdz robežai ar Igauniju 102,33 milj.EUR (Kopējās izmaksas -133 milj. EUR.).*  *CEF (līdz 75% līdzfinansējums), AS „Augstsprieguma tīkls” un AS „LET” kapitālieguldījumi* | |
| 3.2.3. Veicināt integrāciju kontinentālās Eiropas elektroenerģijas tīklā | *2014.-2020.* | *EM, AS „AST”* | *ĀM, VARAM, SM,* | | | *Valsts pamatbudžets, AS „AST” un AS „LET” kapitālieguldījumi* | |
| 3.3. Uzlabot elektroenerģijas sadales sistēmas drošumu un veikt elektrotīkla modernizāciju |  |  |  | | |  | |
| 3.3.1. Pilnveidot sadales sistēmas pakalpojumu tarifu noteikšanu | *2014.-2020.* | *EM, AS „Sadales tīkls”* | *LM, SPRK* | | | *Valsts pamatbudžets* | |
| 3.3.2. Atjaunot elektropārvades līnijas, transformatoru apakšstacijas, jaudas slēdžus, apakšstacijas, sadales punktus, džēšspoles un Rīgas pilsētas novecojušo elektrotīklu. | *2014.-2020.* | *AS „Sadales tīkls”* | *EM, SPRK* | | | *600 milj. EUR. AS „Sadales tīkli” kapitālieguldījumi* | |
| 3.3.3. Realizēt sadales elektrotīklu automatizācijas un viedās elektroenerģijas uzskaites ieviešanu | *2014.-2023.* | *AS „Sadales tīkls”* | *EM, VARAM* | | | *100 milj. EUR. AS „Sadales tīkli” kapitālieguldījumi* | |
| 3.3.4. Izbūvēt vidsprieguma kabeļu tīklu atbilstoši AS ‘Sadales tīkls” Attīstības plānam | *2014.-2023.* | *AS „Sadales tīkls”* | *EM, VARAM* | | | *90 milj. EUR. AS „Sadales tīkli” kapitālieguldījumi* | |
| 3.3.5. Izbūvēt jaunas 110 kV apakšstacijas, lai nodrošinātu drošu un kvalitatīvu elektroapgādi | *2014.-2023.* | *AS „Augstsprieguma tīkls”, AS „LET”* | *EM, VARAM* | | | *40 milj. EUR. AS „Sadales tīkli” kapitālieguldījumi* | |
| 3.4. Uzlabot dabasgāzes sadales,  pārvades un uzglabāšanas sistēmas infrastruktūru |  |  |  | | |  | |
| 3.4.1. Inčukalna modernizācija | *2014.-2020.* | AS „Latvijas gāze” | *EM, VARAM, SM* | | | *AS „Latvijas Gāze” kapitālieguldījumi, CEF līdzfinansējums* | |
| 3.4.2. Inčukalna paplašināšana | *2014.-2020.* | AS „Latvijas gāze” | *EM, VARAM, SM* | | | *AS „Latvijas Gāze” kapitālieguldījumi, CEF līdzfinansējums* | |
| 3.4.3. Dobeles attīstības veicināšana un krātuvju plašāka integrācijas ES dabasgāzes infrastruktūrā | *2014.-2020.* | EM, privātie investori | *VARAM, SM* | | | *Valsts pamatbudžets, Privātie kapitālieguldījumi, CEF līdzfinansējums* | |
| 3.5. Uzlabot normatīvo regulējumu cita veida infrastruktūrai |  |  |  | | |  | |
| 3.5.1. Izstrādāt normatīvo aktu grozījumus, precizējot regulējumu prasībām aizsargjoslās ap automobiļu gāzes uzpildes stacijām | *2014.* | *EM* | *FM, IeM, SM, TM, VARAM, ZM, pašvaldības* | | | *Valsts pamatbudžets* | |
| 3.5.2. Izstrādāt normatīvo aktu grozījumus, precizējot regulējumu prasībām aizsargjoslās ap naftas un naftas produktu cauruļvadiem | *2014.- 2015.* | *EM* | *ĀM, FM, IeM, SM, TM, VARAM, ZM, PKC, pašvaldības* | | | *Valsts pamatbudžets* | |
| **Rīcības virziens mērķa sasniegšanai** | ***4. Efektīvs siltumenerģijas tirgus*** | | | | | | |
| 4.1. Normatīvo regulējumu pilnveidošana |  |  | |  | |  | |
| 4.1.1. Izstrādāt likumprojektu par siltumenerģijas tirgu un tam pakārtotos normatīvos aktus | *2017.* | *EM* | | *VARAM, SPRK, LPS, LLPA, LSUA* | | *Valsts pamatbudžets* | |
| 4.1.2 Veikt augstas efektivitātes koģenerācijas un efektīvas centralizētās siltumapgādes un dzesēšanas izmantošanas potenciāla visaptverošu izvērtējumu | *2015.* | *EM* | | *VARAM, SPRK, LPS, LLPA, LSUA* | | *Valsts pamatbudžets* | |
| 4.2. Infrastruktūras izveidošana, sakārtošana un attīstība |  |  | |  | |  | |
| 4.2.1. Centralizētās siltumapgādes siltumavotu un pārvades un sadales sistēmu rekonstrukcija un būvniecība | *2014.-2020.* | *FM* | | *EM, siltumuzņēmumi, pašvaldības, LSUA* | | *ES Kohēzijas fonda līdzfinansējums - 53,19 milj. EUR;*  *uzņēmumu kapitālieguldījumi* | |
| **Rīcības virziens mērķa sasniegšanai** | ***5. AER īpatsvarapieaugums*** | | | | | | |
| 5.1. Palielināt AER īpatsvaru bruto enerģijas galapatēriņā līdz 40% |  |  | |  | |  | |
| 5.1.1. Elektroenerģijas obligātā iepirkuma „iesaldēšana” 2,69 EUR centu/kWh līmenī 2014.-2017.gadā | *2014. – 2016.* | *EM* | | *FM* | | *Valsts pamatbudžets - 147,7 milj. EUR (Šīs izmaksas ir iekļautas Likumā par vidēja termiņa budžetu 2014.-2016.gadam).* | |
| 5.1.2. Esošā elektroenerģijas ražošanas atbalsta mehānisma pārskatīšana atbilstoši EK Vadlīnijām par valsts atbalstu vides aizsardzībai un enerģētikai 2014. – 2020.gadam (publicētas 28.06.2014.) | *2014.* | *EM* | | *FM* | | *Valsts pamatbudžets* | |
| 5.1.3. Esošā elektroenerģijas ražošanas atbalsta mehānisma saskaņošana ar EK, ņemot vērā EK Vadlīnijas par valsts atbalstu vides aizsardzībai un enerģētikai 2014. – 2020.gadam (publicētas 28.06.2014.) | *2014.* | *EM* | | *FM* | | *Valsts pamatbudžets* | |
| 5.1.4. Izstrādāt grozījumus obligāto elektroenerģijas iepirkumu un garantēto maksu par elektrostacijā uzstādīto jaudu regulējošos normatīvajos aktos, ņemot saskaņošanas ar EK rezultātus | *2015.* | *EM* | | *FM, VARAM, ZM, LAEF* | | *Valsts pamatbudžets* | |
| 5.1.5. Izstrādāt jaunu valsts atbalsta mehānismu elektroenerģijas ražošanai, izmantojot AER, atbilstoši EK Vadlīnijām par valsts atbalstu vides aizsardzībai un enerģētikai 2014. – 2020.gadam (publicētas 28.06.2014.) | *2015. – 2016.* | *EM* | | *FM, VARAM, ZM, LAEF* | | *Valsts pamatbudžets* | |
| 5.1.6. Saskaņot jauno valsts atbalsta mehānismu elektroenerģijas ražošanai, izmantojot AER, ar EK. | *2016.* | *FM* | | *EM* | | *Valsts pamatbudžets* | |
| 5.1.7. Izstrādāt jaunu valsts atbalsta mehānismu energointensīvo uzņēmumu konkurētspējas saglabāšanai, atbilstoši EK Vadlīnijām par valsts atbalstu vides aizsardzībai un enerģētikai 2014. – 2020.gadam (publicētas 28.06.2014.) | *2014. –* | *EM* | | *FM, LTRK, LDDK, nozaru asociācijas* | | *Valsts pamatbudžets* | |
| 5.1.8. Saskaņot jauno valsts atbalsta mehānismu energointensīvo uzņēmumu konkurētspējas saglabāšanai ar EK. | *2015.* | *FM* | | *EM* | | *Valsts pamatbudžets* | |
| 5.1.9. Pēc saskaņošanas ar EK ieviest jaunos valsts atbalsta mehānismus (saistīts ar 8.punktu) | *2017.* | *EM* | | *FM* | | *Valsts pamatbudžets* | |
| 5.1.10. Sagatavot un iesniegt EK ziņojumus par sasniegto progresu enerģijas, kas ražota no AER, īpatsvara mērķim. | *2015., 2017., 2019., 2021* | *EM* | | *VARAM, ZM, FM, CSP, SPRK* | | *Valsts pamatbudžets* | |
| 5.1.11. Izstrādāt normatīvo regulējumu jūras vēja enerģijas izmantošanas attīstībai | *2014. – 2015.* | *EM* | | *VARAM, TM, SM, LPS, ZM, AIM* | | *Valsts pamatbudžets* | |
| 5.1.12. Ikgadējā valsts budžeta sagatavošanas procesā veikt subsidētā elektroenerģijas nodokļa izvērtējumu un nepieciešamības gadījumā - tā pārskatīšanu | *2014., 2015., 2016.* | *EM* | | *FM, ZM, VARAM, VID* | | *Valsts pamatbudžets* | |
| 5.1.13. Izstrādāt normatīvos aktus, nosakot prasības biogāze, kā arī sašķidrinātās dabasgāzes ievadīšanai dabasgāzes pārvades sistēmā | *2014.* | *EM* | | *TM, FM, VARAM, SM, LM, VM* | | Valsts pamatbudžets | |
| 5.2. Palielināt no AER saražotas enerģijas īpatsvaru enerģijas galapatēriņā transportā līdz 10% |  |  | |  | |  | |
| 5.2.1. Nodrošināt biomasas un biodegvielas atbilstību ilgtspējas kritērijiem, ņemot vērā iespējamās izmaiņas ILUC direktīvā | *2016.* | *EM* | | *ZM, VARAM* | | Valsts pamatbudžets | |
| 5.2.2. Izvērtēt biodegvielas 2.paaudzes un citu ilgtspējīgas biodegvielu ražošanas un izmantošanas iespējas Latvijā | *2016.* | *EM* | | *ZM, VARAM* | | Valsts pamatbudžets | |
| 5.2.3. Saskaņot ar Eiropas Komisiju jautājumu par samazināto akcīzes nodokļa likmju piemērošanu biodegvielai un biodegvielas un fosilās degvielas maisījumiem, kuros biodegvielas saturs ir vismaz 30%, atbilstoši Līguma par Eiropas Savienības darbību 107. un 108.pantam. | *2015.* | *EM* | | *FM* | | Valsts pamatbudžets | |
| 5.2.4.[[26]](#footnote-26)AR dzelzceļa koridora un Pierīgas pasažieru vilcienu maršrutu tīkla elektrifikācija ar 25 kV maiņspriegumu | *2014. – 2022.* | *LDZ* | | *SM* | | 549,2 milj. EUR, 2014.-2020. Gada plānošanas perioda ES fondi, cits ārvalstu finansējums (t.sk. CEF) un privātais līdzfinansējums | |
| 5.2.5.[[27]](#footnote-27) Attīstīt videi draudzīgu sabiedriskā transporta (sliežu transporta) infrastruktūru. | *2015.-2020.* | *SM* | | *VARAM, Pašvaldības* | | 128,1 milj. EUR, 2014-2020. Gada plānošanas perioda ES fondi, valsts pamatbudžets | |
| 5.2.6. Īstenot Elektromobilitātes attīstības plānu 2014. – 2016.gadam apstiprināts ar Ministru kabineta 2014.gada 26.marta rīkojumu Nr.129) | *2014. – 2016.* | *SM* | | *EM, VARAM, EVKI, pašvaldības* | | Valsts pamatbudžets, ES budžeta instrumenti, pašvaldību budžets, privātais finansējums | |
| 5.2.7.[[28]](#footnote-28) Veicināt bezizmešu transporta attīstību Rīgas pilsētā | *2014. – 2020.* | *Rīgas dome* | | *SIA „Rīgas satiksme”* | | Pašvaldības budžets | |
| 5.2.8. Izvērtēt iespējas atbalsta aktivitātēm saistībā ar biodegvielas attīstības un izmantošanas veicināšanu lauksaimniecībā | *2014. – 2020.* | *ZM* | | *EM, LOSP, LBAA* | | Valsts pamatbudžets, ES budžeta finanšu instrumenti | |
| **Rīcības virziens mērķa sasniegšanai** | ***6. Uzlabota energoefektivitāte*** | | | | | | |
| 6.1. ***Normatīvā regulējuma pilnveidošana un īstenošana*** |  |  | |  | |  | |
| 6.1.1. Izstrādāt un iesniegt Ministru kabinetā Energoefektivitātes likumprojektu. | *2014.* | *EM* | | *TM, VARAM, SM, FM, ZM, SPRK, LSUA, LPS, LDDK, LBAS, LLPA, PKC, KNAB* | | *Valsts pamatbudžets* | |
| 6.1.2. Ministru kabinetā iesniegt normatīvo aktu grozījumus publiskā iepirkuma jomā, lai nodrošinātu, ka centrālās valdības iestādes iegādājas tikai augsti energoefektīvus ražojumus, pakalpojumus un ēkas. | *2014.* | *EM* | | *FM, VARAM, IUB, AIZM, LDTA, LDAIF, DTRS, LDDK, LPPA, LPS, SM, ZUGD, ZM* | | *Valsts pamatbudžets* | |
| 6.1.3. Izstrādāt normatīvo aktu par energoefektivitātes pienākumu shēmas izveidošanu un īstenošanu | *2015.* | *EM* | | *TM, VARAM, SM, FM, ZM, SPRK, LSUA* | | *Valsts pamatbudžets* | |
| 6.1.4. Izstrādāt valsts energoefektivitātes rīcības plānu un iesniegt EK | *2017., 2020.* | *EM* | | *TM, VARAM, SM, FM, ZM, SPRK* | | *Valsts pamatbudžets* | |
| 6.1.5. Veicināt brīvprātīgo vienošanos noslēgšanu par enerģijas efektivitātes pasākumu veikšanu | *2015. – 2020.* | *EM* | | *Nozaru asociācijas, uzņēmumi, plānošanas reģioni, pašvaldības* | | *Valsts pamatbudžets, pašvaldību budžets* | |
| 6.1.6. Izstrādāt vietējos un reģionālos ilgtspējīgus enerģētikas attīstības plānus, ņemot vērā sagatavotos metodiskos norādījumus | *2015. – 2020.* | *Pašvaldības, plānošanas reģioni* | | *VARAM, EM* | | *Pašvaldību budžets* | |
| 6.1.7. Veicināt valsts īpašumā esošo un valsts centrālās valdības izmantojamo ēku energoefektivitātes plānu izstrādāšanu | *2015. – 2020.* | *EM* | | *Tiešās pārvaldes institūcijas* | | *Valsts pamatbudžets* | |
| 6.1.8. Organizēt diskusiju par energoefektivitātes kritēriju iekļaušanu visu valsts atbalsta programmu nosacījumos, lai energoefektivitāte kļūtu par horizontālu starpnozaru politikas mērķi | *2014.- 2015.* | *EM* | | *Nozaru ministrijas, nozaru asociācijas* | | *Valsts pamatbudžets* | |
| 6.1.9. Turpināt konsultācijas ar ieinteresētajām pusēm, tostarp banku sektoru, par ESKO attīstības veicināšanu | *2014. – 2015.* | *EM* | | *FM, VARAM* | | *Valsts pamatbudžets* | |
| 6.1.10. Izstrādāt un ieviest vadlīnijas zaļā iepirkuma veikšanai: „Zaļā iepirkuma veicināšanas plāns 2014. - 2016. gadam” | *2014.* | *VARAM* | | *Nozaru ministrijas, IUB, pašvaldības* | | *Valsts pamatbudžets* | |
| 6.1.11. Veikt pārrunas ar Eiropas Komisiju par iespēju obligātā mērķa izpildē Energoefektivitātes pienākuma shēmas ietvaros ieskaitīt pārveidošanas sektorā (koģenerācijas staciju modernizācijas rezultātā) panākto enerģijas ietaupījumu. | *2014. – 2020.* | *AM* | | *EM, FM, VARAM, Latvijas Gāze, Latvenergo, LSUA, REA* | | *Valsts pamatbudžets* | |
| 6.2. ***Energoefektivitātes paaugstināšana ēkās*** |  |  | |  | |  | |
| 6.2.1. Īstenot energoefektivitātes paaugstināšanas pasākumus valsts ēkās | *2014. – 2020.* | *EM* | | *FM, tiešās valsts pārvaldes iestādes* | | *Valsts pamatbudžets, ES fondu līdzfinansējums 97,86 miljoni euro* | |
| 6.2.2. Īstenot energoefektivitātes pasākumus daudzdzīvokļu ēkās | *2014. – 2020.* | *EM* | | *FM, pašvaldības* | | *Valsts pamatbudžets, ES fondu līdzfinansējums*  *150 miljoni euro* | |
| 6.2.3. Īstenot energoefektivitātes pasākumus pašvaldību ēkās | *2014.-2020.* | *VARAM* | | *FM, EM, pašvaldības* | | *Pašvaldību budžeti, ES fondu līdzfinansējums*  *42,56 miljoni euro* | |
| 6.3. ***Energoefektivitātes paaugstināšana rūpniecības sektorā*** |  |  | |  | |  | |
| 6.3.1. Veicināt uzņēmumu darbības energoefektivitātes paaugstināšanu, ieviešot energoauditu un energovadības sistēmu, aktivizējot nozaru asociācijas lomu energoefektivitātes veicināšanai, rosinot diskusiju par enerģijas patēriņa līmeņatzīmju noteikšanu nozarē | *2015. – 2017.* | *EM* | | *SM, ZM, FM, LTRK, LDDK, nozaru asociācijas* | | *Valsts pamatbudžets* | |
| 6.3.2. Īstenot energoefektivitātes pasākumus industriālajās ēkās | *2014.-2020.* | *EM* | | *FM, nozaru asociācijas, uzņēmēji* | | *Valsts pamatbudžets, ES fondu līdzfinansējums*  *32,56 miljoni euro* | |
| 6.4. ***Sabiedrības informēšana un izglītošana par energoefektivitātes lietderību*** |  |  | |  | |  | |
| 6.4.1. Informēt sabiedrību par dažādām energoefektivitātes palielināšanas iespējām un praksi (2014.-2020.gada ES fondu plānošanas periods) | *2015. – 2017.* | *EM* | | *SM,ZM,FM, LTRK, LDDK, nozaru asociācijas* | | *Valsts pamatbudžets, ES finansējums* | |
| 6.4.2. Veicināt viedo enerģijas skaitītāju ieviešanu, palielinot patērētāju izpratni par savu enerģijas patēriņu un radot iespēju to regulēt un samazināt patērēto energoresursu daudzumu | *2014.-2020.* | *EM* | | *FM, nozaru asociācijas, uzņēmēji* | | *Valsts pamatbudžets* | |
| 6.5. ***Ekodizaina prasību ieviešana*** |  |  | |  | |  | |
| 6.5.1. Izstrādāt normatīvo regulējumu attiecībā uz ekodizaina prasību ieviešanu | *2014.-2020.* | *EM, VARAM* | | *Nozaru asociācijas* | | *Valsts pamatbudžets* | |
| **Rīcības virziens mērķa sasniegšanai** | ***7.Efektīva krīzes situācijas pārvaldība*** | | | | | | |
| 7.1. Nodrošināt tautsaimniecību ar energoapgādi apdraudējuma gadījumā |  |  | |  | |  | |
| 7.1.1. Izvērtēt tautsaimniecībai svarīgo objektu apgādes kārtību ar energoresursiem valsts apdraudējuma gadījumā | *2014.* | *EM* | | *VARAM, SM, LM, FM, TM, IeM* | | *Valsts pamatbudžets* | |
| 7.1.2. Izvērtēt dabasgāzes rezervju uzturēšanu | *2014.* | *EM* | | *TM, FM, VARAM, SM, LM, VM, IeM* | | *Valsts pamatbudžets* | |
| 7.1.3. Veikt dabasgāzes apgādes drošības izvērtējumu (N-1), sadarbojoties Baltijas valstīm, ieskaitot Somiju, un izstrādāt attiecīgo ziņojumu | *2014.-2015.* | *EM* | | *TM, FM, VARAM, SM, LM, VM, IeM* | | *Valsts pamatbudžets* | |
| 7.1.4. Atjaunot Latvijas dabasgāzes piegādes drošības riska novērtējumu un Preventīvās rīcības plānu un Ārkārtas rīcības plānu | *2014.-2020.* | EM | | *VARAM, SM, IeM, AiM, ZM, VM, FM* | | *Valsts pamatbudžets* | |
| 7.2. Nodrošināt naftas rezerves |  |  | |  | |  | |
| 7.2.1. Izsludināt jaunu atklātu konkursu par „Drošības rezervju pakalpojuma sniegšanu valsts (Latvijas Republikas) naftas produktu rezervju izveidei” | *03.2015.* | *EM* | | *FM* | | *Valsts pamatbudžets* | |
| 7.2.2. Aktualizēt esošo Valsts naftas produktu rezervju izveides koncepciju | *2015.* | *EM* | | *FM, LDTA, LTRSA, LSNGA, LGA* | | *Valsts pamatbudžets* | |
| **Rīcības virziens mērķa sasniegšanai** | ***8.Starptautiskās un reģionālās sadarbības stiprināšana*** | | | | | | |
| 8.1. Aktīvi iesaistīties BEMIP darbā |  |  | |  | |  | |
| 8.1.1. Regulāri piedalīties BEMIP sanāksmēs | *2014.-2020.* | EM | | *ĀM, VARAM, SM, FM* | | *Valsts pamatbudžets* | |
| 8.1.2. Organizēt BEMIP Augsta līmeņa sanāksmi Rīgā | *2014.-2020.* | EM | | *ĀM, VARAM, SM, FM* | | *Valsts pamatbudžets, ES līdzfinansējums* | |
| 8.1.3. Veicināt reģiona infrastruktūras projektu attīstību | *2014.-2020.* | EM | | *ĀM, VARAM, SM, FM* | | *Valsts pamatbudžets* | |
| 8.2. Veicināt sadarbību ar Igauniju un Lietuvu |  |  | |  | |  | |
| 8.2.1. Regulāri piedalīties Augsta līmeņa Baltijas Komitejas Sanāksmēs (BCM) | *2014.-2020.* | EM | | *ĀM, VARAM, SM, FM* | | *Valsts pamatbudžets* | |
| 8.2.2. Organizēt BCM laika posmā, kad Latvija būs prezidējošā valsts Baltijas Ministru padomē | *2014.-2020.* | EM | | *ĀM, VARAM, SM, FM* | | *Valsts pamatbudžets* | |
| 8.2.3. Veicināt BEMIP efektīvu darbību pēc 2015.gada | *2014.-2020.* | EM | | *ĀM, VARAM, SM, FM* | | *Valsts pamatbudžets* | |
| 8.3. Veicināt starptautisko sadarbību BASREC ietvaros |  |  | |  | |  | |
| 8.3.1. Regulāri piedalīties par enerģētiku atbildīgo vecāko amatpersonu sanāksmēs (3-4 reizes gadā), kā arī iespēju robežās piedalīties BASREC ietvaros rīkotajos semināros un konferencēs | *2014.-2020.* | EM | | *ĀM, VARAM, SM, FM* | | *Valsts pamatbudžets* | |
| 8.3.2. Organizēt par enerģētiku atbildīgo vecāko amatpersonu sanāksmes laika posmā, kad Latvija būs prezidējošā valsts Baltijas jūras valstu padomē | *2014.-2020.* | EM | | *ĀM, VARAM, SM, FM* | | *Valsts pamatbudžets* | |
| 8.3.3. Piedalīties starptautiskajos projektos enerģētikas nozarē | *2014.-2020.* | EM | | *ĀM, VARAM, SM, FM, uzņēmumi* | | *Valsts pamatbudžets, ES līdzfinansējums* | |
| 8.4. Koordinēt Baltijas jūras reģiona stratēģijas Enerģētikas prioritāti |  |  | |  | |  | |
| 8.4.1. Vērtēt “Seed Money” projektus enerģētikas jomā | *2014.-2020.* | EM | | *ĀM, VARAM, SM, VM, LM* | | *Valsts pamatbudžets, ES līdzfinansējums* | |
| 8.4.2. Regulāri piedalīties pasākumos attiecībā uz enerģētikas jautājumiem | *2014.-2020.* | EM | | *ĀM, VARAM, SM, VM, LM* | | *Valsts pamatbudžets* | |
| 8.4.3. Organizēt Vadības komitejas (divas reizes gadā) | *2014.-2020.* | EM | | *ĀM, VARAM, SM, VM, LM* | | *Valsts pamatbudžets* | |
| 8.4.4. Aktīvi piedalīties Stratēģijas ikgadējā forumā par enerģētikas jomu | *2015.* | *ĀM* | | *VARAM, SM, LM, VM* | | *Valsts pamatbudžets, ES līdzfinansējums* | |
| 8.4. Veicināt Latvijas aktīvu dalību starptautiskās organizācijās |  |  | |  | |  | |
| 8.4.1. Piedalīties Eiropas Enerģētikas Kopienā | *2014.-2020.* | EM | | *ĀM, VARAM, SM, VM, LM, TM* | | *Valsts pamatbudžets* | |
| 8.4.2. Piedalīties Enerģētikas Hartas pasākumos, kā arī līdzdarboties jaunas redakcijas izstrādē | *2014.-2020.* | EM | | *ĀM, VARAM, SM, VM, LM, TM* | | *Valsts pamatbudžets* | |
| 8.4.3. Veicināt divpusējus kontaktus enerģētikas jomā. | *2014.-2020.* | EM | | *ĀM, VARAM, SM, VM, LM, TM* | | *Valsts pamatbudžets* | |
| **Rīcības virziens mērķa sasniegšanai** | ***9.Sabiedrības informēšana par enerģētikas sektora aktualitātēm*** | | | | | | |
| 9.1. Veicināt sabiedrības izpratni par notikumiem enerģētikas sektorā |  |  | | |  | |  |
| 9.1.1. Regulāri organizēt Tautsaimniecības padomes Enerģētikas apakškomitejas sanāksmes | *2014.-2020.* | EM | | | *LBAS, LDDK, LPS, LTRK, , LIAA* | | *Valsts pamatbudžets* |
| 9.1.2. Pieņemot jaunus tiesību aktus enerģētikas nozarē organizēt preses konferences | *2014.-2020.* | EM | | | *NVO, preses pārstāvji* | | *Valsts pamatbudžets* |
| **Rīcības virziens mērķa sasniegšanai** | ***10. Inovatīvi risinājumi enerģētikas nozares problēmām*** | | | | | | |
| 10.1. Nodrošināt institucionālo ietvaru valsts un uzņēmēju sadarbībai |  |  | | |  | |  |
| 10.1.1. Veicināt efektīvas institūcijas izveidi, kas sniegtu pētnieciska rakstura pakalpojumus valsts pārvaldei | *2014.-2020.* | EM | | | *ĀM, VARAM, SM, VM, LM, TM, IzM, augstskolas, pētnieciskās institūcijas* | | *Valsts pamatbudžets* |
| 10.1.2. Sadarbībā ar pētniekiem, uzņēmējiem un mācību iestādēm izstrādāt jaunus virzienu pētniecības programmai sākot no 2018.gada | *2018.-2020.* | EM | | | *ĀM, VARAM, SM, VM, LM, TM, IzM* | | *Valsts pamatbudžets* |
| 10.1.3. Uzraudzīt Zinātniski pētnieciskās programmas ieviešanu laika posmā no 2014.-2017.gadam, rīkot regulāras sanāksmes ar zinātniekiem lai apspriestu rezultātu praktisko pielietošanu un vajadzības | *2014.-2017.* | IzM | | | *EM, ĀM, VARAM, SM, VM, LM, TM, IzM* | | *Valsts pamatbudžets* |
| 10.1.4. efektīvi izmantot Zinātniski pētnieciskās programmas ietvaros pieejamos finanšu līdzekļus enerģētikas problēmu risināšanā | *2014.-2017.* | *Zinātniskās institūcijas* | | | *EM* | | Zinātniski pētnieciskās programmas |
| 10.1.5. Veicināt dalību ES programmā „Horizonts” | *2014.-2020.* | IzM | | | *Zinātniskās institūcijas, EM, ĀM, VARAM, SM, VM, LM, TM* | | *ES līdzfinansējums, zinātnisko institūciju līdzfinansējums* |

# 6. Politikas un darbības rezultāti

|  |  |  |  |  |  |
| --- | --- | --- | --- | --- | --- |
|  | **Rīcības virziens** | **Sasniedzamie apakšmērķi** | | | **Sasniedzamie rezultāti** |
|  |  | **Konkurēt-spējīga ekonomika** | **Droša energo-apgāde** | **Ilgtspējīga enerģētika** |  |
| 1. | Primāro energoresusrsu diversifikācija | XX | XXX | X | * Dažādoti vietējo energoresursu avoti * Dabasgāzi var iegādāties vairāk kā no vienas valsts |
| 2. | Efektīva enerģijas resursu tirgus izveide | XX | XXX | XX | * NPS elektrības tirgū cenas neatšķiras LV un EE cenu zonās; * Uzlabota elektroenerģijas tirgus darbība, tajā skaitā konkurence starp tirgotājiem; * Elektroenerģija mājsaimniecībām ir pieejama par caurspīdīgu cenu, tajā skaitā tā ir pieejama trūcīgajiem un maznodrošinātajiem, * Saglabājot OIK 2,69 EUR centi/kWh līmenī nepasliktināsies uzņēmumu konkurētspēja, nodrošinātas papildus atlaides energointensīvajiem ražotājiem, * Uzlabota dabasgāzes tirgus darbība |
| 3. | Efektīva enerģijas infrastruktūra | XX | XXX | X | * Izlīdzinātas cenas NPS tirdzniecības apgabalos * Latvijai ir starpsavienota ar ES dabasgāzes tīklu * Uzlabota dabasgāzes tirgus darbība * Nodrošināta atbilstoša sprieguma kvalitāte, samazināts elektroenerģijas piegādes pārtraukuma laiks. |
|  | Efektīvs siltumenerģijas tirgus |  | XX |  | * Sakārtots tiesiskais ietvars siltumenerģijas tirgum, * Nodrošināta centralizētās siltumapgādes sistēmas modernizācija un attīstība * Samazināti zudumi siltumapgādes sistēmās |
| 5. | Atjaunojamo energoresursu īpatsvara pieaugums | X | XX | XXX | * AER īpatsvars enerģijas bruto galapatēriņā – 40 % * Atjaunojamo energoresursu īpatsvars bruto enerģijas galapatēriņā transportā – 10 % |
| 6. | Uzlabota energoefektivitāte | X | X | XXX | * Valsts indikatīvais energoefektivitātes mērķis - primārās enerģijas ietaupījums – 0,670 Mtoe * Valsts obligātais gala enerģijas ietaupījuma kumulatīvais mērķis – 0,850 Mtoe * Centrālās valdības ēku 3% platības renovācija (katru gadu) * Energointensitāte ekonomikā (bruto iekšzemes enerģijas patēriņš pret IKP, kg naftas- 280 |
| 7. | Efetīva krīzes situācijas pārvaldība |  | XXX |  | * Izstrādāts plāns tautsaimniecības apgādei ar energoresusrsiem apdraudējuma gadījumā * Nodrošinātas naftas rezerves |
| 8. | Starptautiskās un reģionālās sadarbības stiprināšana | X | X | X | * Enerģijas tirgus darbības uzlabošana |
| 9. | Sabiedrības informēšana par enerģētikas sektora aktualitātēm | X | X | X | * Enerģijas tirgus darbības uzlabošana, sabiedrības izglītošana |
| 10. | Inovatīvi risinājumi enerģētikas nozares problēmām | X | X | X | * Nodrošināta enerģētikas nozares inovatīva attīstība |

*Paskaidrojumi:*

*X – neliela ietekme*

*XX – mērena ietekme*

*XXX – stipra ietekme*

# Politikas ietekme uz valsts un pašvaldību budžetiem

Pamatnostādņu īstenošanai plānotie finanšu avoti ir valsts un pašvaldību budžets, ES struktūrfondu finansējums, kā arī privātais kapitāls. Pamatnostādņu paredzēto pasākumu īstenošana 2014. – 2020.gadā tiks nodrošināta minētajiem pasākumiem piešķirto līdzekļu ietvaros un saskaņā ar Nacionālā attīstības plāna finanšu rādītājiem. 2015.gadā un turpmākajos gados jautājums par papildu valsts budžeta līdzekļu piešķiršanu minētajiem pasākumiem ir izskatāms turpmāko gadu valsts budžeta likumprojekta sagatavošanas un izskatīšanas procesā.

# Pārskatu sniegšanas un novērtēšanas kārtība

Reizi divos gados Ekonomikas ministrija veic starpposma novērtējumu, kur vērtē sākotnēji izvirzīto mērķu un plānoto rezultātu sasniegšanas pakāpi, kā arī mērķa sasniegšanā ieguldīto līdzekļu izlietojuma pamatotību. Pēc izvērtējuma Ministrija sagatavo Informatīvo ziņojumu, ko iesniedz Ministru kabinetā. Ja nepieciešams, iesniedz arī priekšlikumus pamatnostādņu aktualizācijai.

Pamatnostādņu īstenošanas termiņa beigās Ekonomikas ministrija veic gala novērtējumu, uz kuru pamata var lemt par turpmāko rīcību nozarē.

# Spēku zaudējušie politikas plānošanas dokumenti

Līdz ar pamatnostādņu apstiprināšanu Enerģētikas attīstības pamatnostādnes 2007.-2016. gadam (apstiprinātas ar Ministru kabineta 2006.gada 1.augusta rīkojumu Nr.571 "Par Enerģētikas attīstības pamatnostādnēm 2007.–2013.gadam" (Latvijas Vēstnesis, 2006, 122.nr.) atzīstamas par spēku zaudējušām.

Sils, 67013036

Ingars.Sils@em.gov.lv

Bogdanova, 67013113

Olga.Bogdanova@em.gov.lv

Strautiņa, 67013036

Sintija.Strautina@em.gov.lv

Pētersone, 67013036

Eizenija.Petersone@em.gov.lv

Logina, 67013036

Baiba.Logina@em.gov.lv

1. COM (2011) 112 [↑](#footnote-ref-1)
2. COM (2014) 15 [↑](#footnote-ref-2)
3. COM (2014) 520 [↑](#footnote-ref-3)
4. Ne-ETS sektori – lauksaimniecība, transporta sektors (izņemot starptautiskā aviācija un starptautiskais jūras transports), ETS neaptvertā enerģētika un rūpniecība, mājsaimniecības un atkritumu apsaimniekošana. [↑](#footnote-ref-4)
5. - J.Strūbergs, K.Siļķe „Latvijas mazo upju hidroenerģētiskā potenciāla novērtējums”, Jelgava, 1999. [↑](#footnote-ref-5)
6. - Atjaunojamo energoresursu programma, 2000. Sagatavojusi COWI Engineers and Planners AS-Bkb EC DG1A LR Ekonomikas ministrijas uzdevumā un saskaņā ar Phare Enerģētikas sektora līguma Nr.SFR96/04. [↑](#footnote-ref-6)
7. Latvijas Kūdras ražotāju asociācijas informācija. [↑](#footnote-ref-7)
8. 2012.gada 16.novembrī EK nāca klajā ar Paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai „Kā panākt, lai iekšējais enerģijas tirgus patiešām funkcionētu” (COM(2012)663). [↑](#footnote-ref-8)
9. Elektroenerģijas kopējās cena veidojas no elektroenerģijas vairumcenas, tīkla pakalpojumiem, obligātā iepirkuma komponentes (turpmāk – OIK), uzņēmuma peļņas un pievienotās vērtības nodokļa (turpmāk – PVN). [↑](#footnote-ref-9)
10. http://www.sadalestikls.lv/files/newnode/infodudok/majas%20lapa\_tarifi\_LVL\_no\_01.01.2014.EUR\_2.pdf [↑](#footnote-ref-10)
11. - J.Strūbergs, K.Siļķe „Latvijas mazo upju hidroenerģētiskā potenciāla novērtējums”, Jelgava, 1999. [↑](#footnote-ref-11)
12. Atjaunojamo energoresursu programma, 2000. Sagatavojusi COWI Engineers and Planners AS-Bkb EC DG1A LR Ekonomikas ministrijas uzdevumā un saskaņā ar Phare En. [↑](#footnote-ref-12)
13. - J.Strūbergs, K.Siļķe „Latvijas mazo upju hidroenerģētiskā potenciāla novērtējums”, Jelgava, 1999. [↑](#footnote-ref-13)
14. - Atjaunojamo energoresursu programma, 2000. Sagatavojusi COWI Engineers and Planners AS-Bkb EC DG1A LR Ekonomikas ministrijas uzdevumā un saskaņā ar Phare Enerģētikas sektora līguma Nr.SFR96/04. [↑](#footnote-ref-14)
15. <http://eur-lex.europa.eu/legal-content/EN/TXT/HTML/?uri=OJ:C:2014:200:FULL&from=EN> [↑](#footnote-ref-15)
16. augstas efektivitātes dabas gāzes koģenerācijas stacijas ar elektrisko jaudu līdz 4 MW vai arī stacijas, kas izmanto AER bez jaudas ierobežojuma, kuras nodrošina ar siltumenerģiju centralizētās siltumapgādes sistēmas;

    augstas efektivitātes koģenerācijas stacijas ar elektrisko jaudu līdz 4 MW, kas vismaz 30% elektroenerģijas ražošanas nodrošina ar dzīvnieku izcelsmes blakusproduktiem vai to atvasinājumiem un, kas vismaz 70% no izejvielām nodrošina pats vai iegādājas no ražotāja, kam pieder vairāk nekā 50% no nodokļa maksātāja pamatkapitāla, turklāt saražotā siltumenerģija tiek izmantota savas produkcijas ražošanā;

    augstas efektivitātes koksnes biomasas koģenerācijas stacijas ar elektrisko jaudu līdz 4 MW un vismaz 70% no koģenerācijas procesā iegūtās siltumenerģijas izmanto savas produkcijas ražošanā;

    augstas efektivitātes dabas gāzes koģenerācijas stacijas ar elektrisko jaudu līdz 4 MW vai bez uzstādītās elektriskās jaudas ierobežojuma AER koģenerācijas stacijās, kas vismaz 70% no saražotās siltumenerģijas izmanto augu veģetācijas procesa nodrošināšanai segtajās platībās, kuru kopējā platība ir ne mazāka kā 5000 m2. [↑](#footnote-ref-16)
17. Informatīvais ziņojums „Par situāciju biodegvielas ražošanas nozarē” (TA-1804) (23.04.2013. prot. Nr.23, 31.§). Pieejams: *http://www.mk.gov.lv/lv/mk/tap/?pid=40248005*. [↑](#footnote-ref-17)
18. Eiropas Parlamenta un Padomes direktīva 2010/31/ES par ēku energoefektivitāti. [↑](#footnote-ref-18)
19. Eiropas Parlamenta un Padomes direktīvā 2010/30/ES par enerģijas un citu resursu patēriņa norādīšanu ražojumiem, kas saistīti ar energopatēriņu, izmantojot etiķetes un standarta informāciju par precēm. [↑](#footnote-ref-19)
20. Eiropas Parlamenta un Padomes direktīvā 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem. [↑](#footnote-ref-20)
21. Eiropas Parlamenta un Padomes direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK. [↑](#footnote-ref-21)
22. COM (2014) 520 final. [↑](#footnote-ref-22)
23. Koncepcija par Eiropas Parlamenta un Padomes 2012.gada 25.oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES, un atceļ Direktīvas 2004/8/EK un 2006/32/EK, prasību pārņemšanu normatīvajos aktos (MK 02.12.2013. rīkojums Nr.587). [↑](#footnote-ref-23)
24. Centrālā statistikas pārvalde. [↑](#footnote-ref-24)
25. Saskaņā ar Enerģētikas likumu derogācija līdz 2017.gadam. [↑](#footnote-ref-25)
26. Ministru kabineta 2013.gada 27.decembra rīkojums Nr.683 „Par Transporta attīstības pamatnostādnēm 2014. – 2020.gadam”. [↑](#footnote-ref-26)
27. Ministru kabineta 2013.gada 27.decembra rīkojums Nr.683 „Par Transporta attīstības pamatnostādnēm 2014. – 2020.gadam”. [↑](#footnote-ref-27)
28. Rīgas pilsētas ilgtspējīgas enerģētikas rīcības plāns viedai pilsētai 2014. – 2020.gadam. [↑](#footnote-ref-28)